
CRUCEA ALBASTRĂ 


Într-o dimineaţă de argint, în reflexele albastre ale mării, 
un vapor acostă în portul Harwich şi din el cobori, ca un 
roi de muşte, o mulţime de persoane, între care, fără a se 
distinge, căci nu dorea acest lucru, bărbatul ai cărui paşi îi 
vom urmări. 

Nu avea nimic extraordinar, în afară de uşorul contrast 
între costumaţia uşoară, în culori vesele, şi seriozitatea 
oficială care i se citea pe chip. Purta o jachetă gri deschis, 
o vestă albă şi o pălărie de pai cu panglică albastru 
deschis. Faţa sa, plăpândă, aproape smeadă, se prelungea 
într-o barbă neagră, tăiată scurt, care îi dădea un aer de 
spaniol, şi făcea să se vadă mai puţin gulerul elisabetan. 
Fuma o ţigară cu parcimonia omului liber. Nimic nu te 
făcea să presupui că acea jachetă de culoare deschisă 
ascundea un pistol încărcat, că în acea vestă albă se afla o 
legitimaţie de poliţist şi că acea pălărie de pai acoperea 
unul dintre capetele cele mai inteligente din Europa. Căci 
acel om era nimeni altul decât Valentin, şeful poliţiei 
pariziene, cel mai faimos detectiv din lume. Venea de la 
Bruxelles la Londra pentru a-l captura pe cel mai comentat 

delicvent al secolului 

Flambeau se afla în Anglia. Poliţia din trei ţări îl 
urmărise pe delincvent de la Gand la Bruxelles şi de la 
Bruxelles la Hoek van Holland. Şi era suspectat că ar 
încerca să se ascundă la Londra, profitând de dezordinea 
pe care o produceau atunci, în acel oraş, desfăşurarea 
Congresului euharistic!. Pentru a călători, nu era greu să 
se travestească în popă sau persoană care are legătură cu 
congresul. Dar Valentin nu ştia nimic precis. Despre 
Flambeau nimeni nu ştia nimic precis. 

Trecuseră mulţi ani de când acest colos al crimei 
dispăruse subit, după ce înfricoşase o lume întreagă; şi 
moartea sa, precum cea a lui Roland, adusese, se poate 
spune, o mare linişte pe pământ. În zilele lui cele mai bune 
- adică, cele mai nefaste pentru noi -, Flambeau era o 
figură impozantă şi cunoscută ca şi Kaizerul. Aproape în 
fiecare zi, ziarele de dimineaţă anunțau că reuşise să scape 
de urmările unui delict cumplit, comiţând altul şi mai grav. 

Era un gascon de statură gigantică şi cu o forţă fizică 
deosebită. Despre calităţile sale atletice se povesteau, cu 
umor, lucruri deosebite; într-o zi, l-a luat pe judecătorul de 
instrucţie şi l-a pus cu capul în jos „ca să i se limpezească 
mintea”. În altă zi, alergă pe stradă cu doi poliţişti, câte 
unul sub fiecare braţ. Şi ca să fim corecţi, această forţă 
aproape fantastică o folosea doar în ocazii ca acelea 
descrise mai sus, deşi indecente, totuşi, nesângeroase. 

Delictele lui constau întotdeauna în furturi ingenioase de 
înaltă clasă. Fiecare din furturile sale merită o povestire 
separată, putând fi considerate ca inedite. El a fost cel 
care a lansat afacerea cu Marea Companie Tiroleză din 
Londra, fără a avea nici măcar o lăptărie, o singură vacă, o 
singură căruţă, o picătură de lapte, deşi avea câteva mii de 
abonaţi. Şi pe aceştia îi servea folosind un procedeu 


1 Referitor la euharistie, la împărtăşanie. 


simplu, punând la uşile lor sticlele pe care lăptarii le lăsau 
la uşile vecinilor. El a fost cel care a menţinut o strânsă şi 
misterioasă corespondenţă cu o tânără, ale cărei scrisori 
erau interceptate, folosindu-se de un procedeu 
extraordinar şi anume punând scrisorile pe film, la 
dimensiuni foarte mici, care puteau fi citite doar la 
microscop. Dar cea mai mare parte a isprăvilor sale se 
distinge printr-o simplitate covârşitoare. Se povesteşte că 
o dată a revopsit, profitând de faptul că noaptea nu era 
nimeni pe stradă, toate numerele străzii, cu singurul scop 
de a-l face să cadă într-o cursă pe un străin. 

Nu încape îndoială că el a inventat o cutie poştală 
portativă, pe care avea obiceiul s-o plaseze la începutul 
străzilor din suburbiile liniştite, în care trecătorii distraţi 
puneau în ea şi câte un mandat poştal. Ultima dată s-a 
manifestat ca un acrobat formidabil; în ciuda corpului său 
gigantic, sărea ca un cosaş şi se ascundea în coroana 
copacilor ca o maimuţă. Cu toate acestea, marele Valentin, 
când un primit ordin să-l caute pe Flambeau, înţelese 
foarte bine că aventura sa nu va înceta până nu îl va 
descoperi. 

Dar cum să acţionezi pentru a-l descoperi? Cu privire la 
acest punct ideile lui Valentin erau, încă în curs de 
limpezire. 

Exista ceva pe care Flambeau nu putea să-i ascundă, în 
ciuda artei sale de a se travesti, şi acest ceva era enorma 
sa statură. Valentin era, deci, decis în cazul în care îi cădea 
sub ochi vreo vânzătoare de fructe cu o talie care întrecea 
măsura sau un corp exagerat de mare, sau o ducesă cuo 
talie disproporţionată, să le aresteze imediat. Dar în tot 
trenul nu dăduse peste nimeni care să aibă dimensiunile 
unui Flambeau travestit, numai dară pisicile pot fi luate 
drept girafe în travesti. 

Cu privire la călătorii care sosiseră cu acelaşi vapor ca şi 
el, era complet liniştit. lar persoanele care urcaseră în tren 

la Harwich sau în alte gări nu treceau de cifra şase. Unul 
era un funcţionar de la căile ferate, mic de statură, care se 
îndrepta spre capătul liniei. Două gări mai încolo au urcai 
trei precupeţe, frumoase şi minione, o doamnă văduvă, 
destul de măruntă, care venea dintr-un orăşel, Essex, şi un 
preot catolic, de asemenea, mărunt care venea dintr-un sat 
de lângă Essex. 

Analizând pe ultimul călător, Valentin renunţă să 
descopere pe omul său şi aproape că izbucni în râs: 
sacerdotul era însăşi esenţa acelor insipizi locuitori ai 
zonei orientale, avea o faţă rotundă şi negricioasă, ca o 
budincă din Norfolk, nişte ochi atât de goi şi reci că-ţi 
amintea de Marea Nordului şi avea atâtea pacheţele 
învelite în hârtie de ambalaj încât nici nu putea să se 
mişte. Fără îndoială, Congresul euharistic a pus în mişcare 
multe creaturi asemănătoare, la fel de oarbe şi de 
stângace, precum cârtiţele. Valentin era un sceptic în cel 
mai sever stil francez, şi nu simţea prea multă simpatie 
pentru sacerdot. Dar, putea simţi compasiune şi acel 
preoţaş putea stârni mila oricui. Avea o umbrelă enormă, 
uzată, care îi cădea în fiece clipă. Povestea la toată lumea 
cu o naivitate uluitoare că trebuia să aibă multă grijă, căci 
între pachetele sale avea nişte obiecte de argint cu pietre 
albastre. Acest curios amestec de vulgaritate - specifică 
orăşelului Essex - şi sfânta candoare îl distră mult pe 
francez, până ajunseră în gara Strantford, unde preotul 
reuşi să coboare, Dumnezeu ştie cum, cu toate pachetele la 
spinare, deşi trebui să se întoarcă după umbrelă. Când îl 
revăzu, Valentin, îl sfătui cu bună intenţie, ca pe viitor să 
nu mai povestească la toată lumea despre obiectele de 
argint pe care le avea asupra sa. Dar Valentin, când vorbea 
cu cineva părea că urmăreşte să descopere pe altcineva; 
pe toţi, bogaţi sau săraci, bărbaţi sau femei, îi analiza cu 
atenţie, pentru a vedea dacă e înalt de circa şase picioare, 
căci bărbatul pe care îl căuta avea o înălţime de şase 

picioare şi patru țoli. 

Cobori în strada Liverpool, sigur că, până aici, nu îi 
scăpase criminalul. Plecă spre Scotland Yard, pentru a-şi 
anunţa prezenţa şi pregăti ajutoare, în caz că va avea 
nevoie. Apoi îşi aprinse altă ţigară şi plecă pe strada 
Londra. Ajungând în Piaţa Victoria se opri brusc. Era o 
piaţă elegantă, liniştită, tipic londoneză, poate chiar prea 
liniştită. Casele, mari şi spaţioase, care o înconjurau, 
păreau bogate şi nelocuite, gazonul verde din centru părea 
atât de pustiu de parcă era o insulă din Pacific. Intre cele 
patru străzi din jurul pieţei una era mult mai înaltă decât 
celelalte, formând un fel de estradă; această stradă era 
întreruptă de una din acele admirabile nerozii londoneze: 
un restaurant, care părea rătăcit în acel loc şi venit din 
cartierul Soho. Era o clădire absurdă, dar atrăgătoare, 
plină de ghivece cu plante pitice şi perdeluţe cu dungi albe 
şi galbene ca lămâia la ferestre. Se afla în partea cea mai 
înaltă a străzii şi după modul obişnuit în care se 
construieşte la Londra, o serie de trepte urcau din stradă 
spre intrarea principală, aproape în forma unei scări de 
salvare, peste fereastra primului etaj. Valentin, se opri 
fumând, în faţa perdeluţelor vărgate şi le contemplă o 
clipă. 

Cel mai incredibil fenomen cu privire la miracole este că 
acestea au loc. Uneori, norii de pe cer se unesc, pentru a 
contura un straniu ochi omenesc; alteori, în profunzimea 
unui peisaj echivoc, un copac ia forma unui semn de 
întrebare. Eu însumi am văzut asemenea lucruri în urmă 
cu câteva zile. Nelson moare în momentul victoriei; iar 
întâmplarea face ca un bărbat pe nume Williams să omoare 
într-o zi un alt bărbat, pe nume Williamson!; un fel de 
pruncucidere! In concluzie, viaţa conţine un anumit 
element de coincidenţă fantastică, pe cure oamenii 


1 Son, în engleză, înseamnă fiu; Williamson poate îi înţeles fiul lui 
William. 

obişnuiţi doar cu aspectul contret al lucrurilor nu îl percep 
niciodată. 

Aristides Valentin era francez get-beget şi inteligenţa 
franceză este, în mod special şi unic, inteligenţă. Valentin 
nu era o „maşină gânditoare” - această comparaţie 
absurdă, fiică a fatalismului şi materialismului modern. 
Maşina este doar o maşină, deci nu poate să gândească. În 
schimb, el era o persoană care gândea şi, totodată, avea o 
minte clară. Toate succesele sale, atât de uluitoare încât 
păreau opera unui vrăjitor, se datorau logicii, acestei logici 
franceze, clare şi plină de sens. Francezii electrizează 
lumea nu prin lansarea de  paradoxuri, ci prin 
demonstrarea existenţei. Şi o demonstrează în extremis, 
acest lucru putându-se vedea în Revoluţia franceză. Totuşi, 
prin faptul că Valentin înţelegea folosirea raţiunii, îşi 
dădea seama de limitele acesteia. Numai un ignorant în 
mecanică poate vorbi de motoare fără petrol, doar 
ignorantul în ceea ce priveşte forţa raţiunii poate crede că 
e posibil să raţionezi fără indiscutabile şi solide principii de 
bază. Lui Flambeau îi pierduse urma în Harwich, şi dacă se 
afla la Londra putea să-l întâlnească pe treptele unei 
gigantice scări care înconjoară suburbiile Wimbledonului 
până la un uriaş toastmaster al vreunui banchet din hotelul 
Metropole. Când se baza doar pe indicii atât de vagi. 
Valentin obişnuia să aleagă o metodă care îi era proprie. 

În cazuri ca acesta, Valentin se baza pe forţa 
imprevizibilului. Când nu era posibil să urmeze un 
procedeu raţional, urma, cu sânge rece şi foarte atent, un 
procedeu irațional. În loc să meargă în locurile cele mai 
indicate - bănci, posturi de poliţie, săli pentru reuniuni - 
Valentin se deplasa în mod sistematic spre cele mai puţin 
indicate: case pustii, străzi înfundate sau blocate de 
dărmături, parcurgând toate străduţele transversale care îl 
îndepărtau în mod inutil de arterele centrale. Şi apăra 
foarte logic acest procedeu absurd. Zicea că, dacă avea o 

oarecare bănuială, nimic nu putea fi mai rău; dar, lipsindu- 
i orice indiciu, procedeul său era cel mai bun, căci exista 
cel puţin posibilitatea ca aceeaşi extravaganţă care îi 
atrăsese atenţia urmăritorului să-i fi atras atenţia şi celui 
urmărit. Omul trebuie să-şi înceapă investigaţiile într-un 
anumit loc, şi cel mai bine e să le înceapă acolo unde altul, 
eventual, renunţă. Aspectul acelui peron, însăşi liniştea şi 
ciudăţenia restaurantului, toate acestea mişcară romantica 
imaginaţie a poliţistului şi îi sugerară ideea de a-şi încerca 
norocul. Urcă treptele şi așezându-se la o masă în 
apropiere de fereastră ceru o cafea. 

Nu servise încă masa de prânz. Faţa de masei pe care se 
servise altă gustare îi deschise apetitul; ceru, aşadar, un 
ou fiert şi, gânditor, puse zahăr în cafea, fără a uita nici un 
moment de Flambeau. Se gândea cum Flambeau scăpase 
într-o anumită situaţie datorită unei forfecuţe de unchii, iar 
în alta ca urmare a urmare a unui incendiu; o dată, 
scăpase sub pretextul că trebuie să cumpere un timbru, iar 
altădată îndemnând pe cei care îl însoțeau să privească 
prin telescop o cometă care urma să distrugă pământul. Şi 
Valentin îşi spunea, pe drept, cuvânt, că atât creierul său 
de detectiv, cât şi cel al criminalului, sunt, din punct de 
vedere al capacităţii, la aceiaşi nivel. Dar, de asemenea, îşi 
da seama de dezavantajul său: „Criminalul, gândea 
surâzând, reprezintă artistul creator. În timp ce detectivul 
este criticul”. Şi ridică încet ceaşca de cafea până la buze... 
dar o îndepărtă numaidecât; pusese sare în loc de zahăr. 

Examină obiectul în care îl serviseră cu sare; era o 
zaharniţă destinată, fără nici un dubiu, zahărului, cum este 
sticla de şampanie pentru şampanie Nu înţelegea cum de îi 
adusese sare într-un asemenea vas... Căută cu privirea o 
zaharniţă inconfundabilă. Văzu două solniţe pline. Poate că 
rezervau vreo surpriză. Gustă din conţinutul unei solniţe. 
Era zahăr. Atunci, îşi roti privirea cu un aer concentrat, 
căutând alte urme al acelui singular gust artistic care 

punea zahăr în solniţe şi sare în zaharniţe. În afara unei 
pete mari cu un lichid închis la culoare, aruncat pe unul 
din pereţi, tapetaţi în alb, totul părea curat, agreabil, 
normal. Sună. Când ospătarul veni prompt, nepieptănat şi 
puţin mahmur la acea oră, detectivul - căruia nu-i lipsea 
umorul pentru glumele bune - îi ceru să guste zahărul şi să 
spună dacă acesta se afla la înălţimea unui asemenea local. 
Rezultatul a fost că ospătarul strănută şi se trezi de-a 
binelea. 

— În fiecare dimineaţă, le rezervaţi clienţilor asemenea 
glume? întrebă Valentin. Nu vă plictisiţi făcând aceeaşi 
glumă, schimbând locul sării cu al zahărului? 

Ospătarul, când înţelese ironia, îl asigură bâlbâindu-se 
că nu aceea era intenţia casei respective, că avusese loc o 
inexplicabilă încurcătură. Luă zaharniţa şi o privi; acelaşi 
lucru făcu şi cu solniţa, manifestându-şi uimirea. În final, 
îşi ceru scuze precipitându-se, se îndepărtă în grabă şi se 
întoarse după câteva clipe însoţit de proprietar. 
Proprietarul examină la rândul său cele două obiecte şi, de 
asemenea, se arătă foarte surprins. 

Numaidecât,  ospătarul dădu drumul unui  şuvoi 
nedesluşit de cuvinte. 

— Eu cred, zise bâlbâindu-se, că de vină sunt cei doi 
sacerdoţi. 

— Care sacerdoţi? 

— Cei care au aruncat cu supa pe perete zise ospătarul. 

— Care au aruncat cu supa pe perete? întrebă Valentin, 
imaginându-şi că acea pată reprezenta o singulară 
metaforă italiană. 

— Da, da, spuse ospătarul cu mult zel, arătând spre pata 
care se vedea pe tapetul alb ; au aruncat-o pe perete. 

Valentin privi cu un aer curios pe proprietar. Acesta îi 
satisfăcu curiozitatea relatându-i următoarele: 

— Da, domnule, este adevărat, deşi nu cred să aibă vreo 
legătură cu inversarea conţinutului celor două obiecte. Doi 

sacerdoţi au venit foarte de dimineaţă şi au cerut o supă, 
chiar când deschideam localul. Păreau persoane foarte 
liniştite şi respectabile. Unul din ei a plătit nota şi a plecat. 
Celălalt, care era mai lent în mişcări, a întârziat câteva 
minute adunându-şi lucrurile, după care a plecat şi el. Dar, 
înainte de a pleca a luat farfuria (nu mâncase tot) şi a 
aruncat cu supa pe perete. Ospătarul şi cu mine ne aflam 
înăuntru; când am venit am văzut peretele murdar, iar 
salonul era gol. Nu este o daună prea mare, dar este o 
mare neruşinare. Deşi am vrut să-i prind din urmă, aceştia 
se îndepărtaseră prea mult şi nu i-am mai ajuns. Nu am 
putut să văd decât că a dat colţul la stânga pe strada 
Carastairs. _ 

Polițistul se ridică, îşi puse pălăria şi îşi luă bastonul. În 
completa obscuritate în care se mişca, era decis să urmeze 
singurul indiciu anormal care i se oferise; cazul era, în 
fapt, anormal. Plăti, închise uşa în urma sa şi, de 
asemenea, o luă numaidecât la stânga. 

Din fericire, chiar şi când avea febră mare, ochii îi 
rămâneau foarte vioi. Ceva îi atrase atenţia, în faţa unei 
prăvălii, şi imediat făcu câţiva paşi înapoi. Era o prăvălie 
populară, cu alimente şi fructe, având expuse în aer liber 
câteva articole cu numele lor şi preţul, între care se 
distingeau o grămadă de portocale şi una de nuci. Pe 
grămada de nuci se afla un afiş pe care scria cu litere 
albastre: „Portocale fine de Tanger, două la un penny”. lar 
pe portocale, o inscripţie identică, spunând cu exactitate: 
„Nuci fine de Brazilia, patru la liră”. Analizând cele două 
afişe, Valentin gândi că acel tip de umor nu îi era 
necunoscut; avusese deja o experienţă cu puţin timp în 
urmă. li atrase atenţia vânzătorului. Acesta, roşu la faţă şi 
cu un aer tâmp, privi spre un capăt şi celălalt al străzii 
întrebându-se cu privire la cauza acelei confuzii. Şi, fără să 
spună nimic, puse fiecare anunţ acolo unde îi era locui. 
Polițistul, sprijinindu-se cu eleganţă în baston, examină 

prăvălia. La sfârşit, exclamă: 

— Scuzaţi-mi, domnule, indiscreţia. Aş dori să vă pun o 
întrebare cu privire la psihologia experimentală şi la 
asociaţia de idei. 

Rubicondul comerciant îl privi într-un mod ameninţător. 
Detectivul, învârtind bastonul în aer, continuă bine dispus: 

— Ce legătură există între două anunţuri puse greşit 
într-o prăvălie cu fructe şi o pălărie preoțească a unuia 
care a venit la Londra să petreacă o zi de sărbătoare? Oh, 
să fiu mai clar: Ce relaţie mistică există între aceste nuci, 
prezentate ca portocale, şi ideea a doi clerici, unul foarte 
înalt, iar celălalt foarte mărunt? 

Ochii vânzătorului păreau că ies din orbite ca la melc. _ 

Pe moment, păru că se va arunca asupra străinului. In 
final, exclamă furios: 

— Nu ştiu în ce relaţii sunteţi cu ei, dar dacă vă sunt 
prieteni, spuneţi-le din partea mea că o să le sparg capul, 
cu toate că sunt preoţi, căci mi-au răsturnat merele. 

— Adevărat? întrebă detectivul manifestând mult 
interes. V-au răsturnat merele? 

— Unul din ei, răspunde vânzătorul înfuriat, mi le-a 
rostogolit în stradă. L-aş fi prins, fără doar şi poate, dar a 
trebuit să aranjez stivele. 

— Şi încotro s-au îndreptat? 

— Pe a doua stradă, la stânga, apoi au traversat piaţa. 

— Mulţumesc, spuse Valentin, şi dispăru ca prin farmec. 

Pe stradă se întâlni cu un poliţist şi-l întrebă: 

— Domnule poliţist, o problemă urgentă: aţi văzut 
trecând pe aici doi clerici cu pălării preoţeşti? 

Polițistul încercă să-şi amintească. 

— Da, domnule, i-am văzut. Unul dintre ei mi s-a părut a 
fi beat. Sta în mijlocul străzii ca un tâmpit... 

— Pe ce stradă au luat-o? îl întrerupse Valentin. 

— S-au urcat într-un autobuz, dintre acelea galbene, 
care merg la Hampstead. 

Valentin îi arătă legitimatia şi îi ceru precipitat: 

— Cheamă doi colegi, care să meargă cu mine să-i 
urmărim pe cei doi preoţi. 

Şi traversă strada cu o energie atât de contagioasă că 
greoiul poliţist începu să meargă la rândul său repede. În 
mai puţin de două minute, un inspector şi un bărbat 
îmbrăcat ţărăneşte se alăturare detectivului francez. 

— Cu ce vă putem ajuta, domnule? întrebă inspectorul 
zâmbind şi plin de importanţă. 

Valentin făcu un semn cu bastonul. 

— O să vă spun după ce urcăm în acel autobus răspunse, 
croindu-şi drum printre mulţimea de pe stradă. Când cei 
trei, gâfâind, se întâlniră pe imperiala autovehiculului 
galben, inspectorul zise: 

— Am merge de patru ori mai repede cu un taxi. 

— Adevărat, îi răspunse şeful placid, dar numai dacă am 
şti unde mergem. 

— Dar unde doriţi să mergem? replică celălalt cu 
surprindere. 

Valentin, cu un aer furios, continuă câteva secunde să 
fumeze în linişte, apoi, aruncând ţigara zise: 

— Dacă dumneavoastră ştiţi ce va face o anume 
persoană mergeţi înaintea ei. Dar dacă vreţi să descoperiţi 
ceea ce face mergeţi pe urmele acesteia. Te rătăceşti când 
se rătăceşte şi ea, te opreşti când se opreşte şi călătoreşti 
la fel de încet. 

— Când ştii ce face un om, îi anticipezi mişcările. Dar 
dacă vrei să descoperi ceea ce a făcut, atunci mergi pe 
urmele lui. Te rătăceşti când se rătăceşte şi el, te opreşti 
când se opreşte şi el, te mişti la fel de încet ca şi el. Numai 
atunci poţi vedea ceea ce a văzut el şi îi vei putea ghici 
mişcările pentru a acţiona în consecinţă. Singurul lucru pe 
care îl putem face este să fim cu ochii în patru pentru a 
descoperi orice lucru ieşit din comun. 

— Ce fel de lucru ieşit din comun? 

— Oricare, răspunse Valentin şi se cufundă în mutismul 
său îndărătnic. 

Autobuzul galben străbătea bulevardele din nord. 
Timpul părea fără sfârşit. Marele detectiv nu putea să mai 
dea alte explicaţii şi, poate, ajutoarele sale începuseră să 
simtă o tăcută şi crescută neîncredere. Poate, de 
asemenea, îi încerca o foame tăcută şi crescândă, căci ora 
mesei trecuse deja şi imensele şosele ale suburbiilor 
păreau că se lungesc mereu, precum componentele unui 
telescop infernal. Aceea era una dintre călătoriile în care 
nu poţi decât să simţi că se apropie capătul lumii, deşi nu 
întârzii să-ţi dai seama că pur şi simplu ai ajuns la intrarea 
parcului 'Tufllen. Londra se descompunea acum în taverne 
mizerabile şi respingătoare rămăşiţe urbane, iar mai încolo 
renăştea în străzi largi, strălucitoare, şi în vile opulente. 
Părea o călătorie prin treisprezece oraşe consecutive. 
Apusul de iarnă începea deja să se zărească, ameninţător, 
în faţa lor; dar detectivul parizian continua să privească în 
tăcere în toate părţile, nepierzând nici un detaliu al 
străzilor care alergau prin faţa lui. Lăsaseră deja în urmă 
cartierul Camden, şi poliţiştii erau pe jumătate adormiti. 
Deodată, Valentin se ridică şi punând mâna pe umărul 
celor doi, dădu ordin şoferului să oprească. Ajutoarele sale 
tresăriră puternic. 

Coborâră din autobuz fără să ştie de ce. Priviră în jurul 
lor încercând să ghicească motivul şi Valentin le arătă 
triumfător o fereastră din stânga unei cafenele 
somptuoase, plină de ornamente aurite. Acela era un local 
de lux. Exista şi o firmă: Restaurant. Fereastra ca toate 
celelalte ferestre ale fațadei avea geamuri ornamentale. 
Dar în mijlocul geamului se căsca o spărtură mare, neagră, 
ca o stea printre gheţuri. 

— În sfârşit, am dat de un indiciu, spuse Valentin 
mânuind bastonul. Geamul ăla spart... 

— Ce geam? Ce indiciu? întrebă inspectorul. Ce dovadă 

avem să credem că ei au făcut asta? 

Valentin aproape că îşi rupse de furie bastonul de 
bambus. 

— Pentru cel pe care îl căutăm nu avem nevoie de probe. 
Dumnezeule! exclamă. Sigur că probabilitatea de a avea 
dreptate este foarte mică. Dar ce altceva putem face? Nu 
vedeţi că ne aflăm în situaţia de a ţine seama de cel mai 
mic indiciu sau de a renunţa şi a pleca la culcare liniştiţi? 

Împinse uşa cafenelei urmat de tovarăşii săi şi imediat 
se găsiră cu toţii aşezaţi în faţa unui prânz pe cât de 
întârziat pe atât de jinduit. Din când în când, aruncau câte 
o privire geamului spart. Dar cu toate acestea nu se 
luminară mai mult în privinţa cazului. 

Achitând nota de plată, Valentin îi spuse ospătarului: 

— Geamul ăla s-a spart, nu-i aşa? 

— Da, domnule, răspunse acesta foarte preocupat de a-i 
da restul, fără să-l prea ia în seamă pe Valentin. 

Valentin, în tăcere, îi oferi un bacşiş considerabil, după 
care ospătarul deveni mai vorbăreţ;: 

— Da, domnule, un lucru incredibil. 

— Într-adevăr? Povesteşte-ne cum s-a întâmplat, spuse 
detectivul, prefăcându-se a nu-i da multă importanţă. 

— Să vedeţi: au intrat doi preoţi, doi parohi străini, care 
se află, acum, prin împrejurimi. Au cerut ceva de mâncare, 
au mâncat foarte liniştiţi, apoi unul dintre ei a plătit şi a 
plecat. Celălalt a plecat şi el în momentul când l-am 
avertizat că mi-au plătit de trei ori mai mult decât face. 
„Ascultă, i-am zis bărbatului care se îndrepta spre uşă, mi- 
aţi plătit mai mult”. „Ah!”, a exclamat cu indiferenţă. Şi i- 
am arătat nota de plată... În fine, ceea ce s-a întâmplat e 
inexplicabil. 

— De ce? 

— Pentru că eu, jur pe sfânta scriptură, am trecut în 
notă patru  şilingi, iar acum văd că sunt trecuţi 
paisprezece. 

— Apoi? zise Valentin cu o voce scăzută, dar cu ochii 
scăpărându-i de curiozitate. 

— Apoi, preotul care ajunsese la uşă mi-a spus foarte 
liniştit că: „Regret că ţi-am încurcat socotelile: dar a 
trebuit să plătesc şi pentru geam”. „Ce geam?”. „Cel pe 
care am să-l sparg acum”, şi a lovit cu umbrela acolo. 

Cei trei scoaseră o exclamaţie de uimire, iar inspectorul 
întrebă cu voce scăzută: 

— E vorba de nebuni scăpaţi de la ospiciu? 

Ospătarul continuă cu plăcere extravaganta sa relatare: 

— M-am speriat atât de tare că nu ştiam ce să fac. 
Preotul s-a dus la colegul său şi apoi au luat-o după colţul 
acela. După aceea au plecat în grabă spre strada Bullock 
şi, deşi am alergat după ei, nu i-am mai prins din urmă. 

— Pe strada Bullock! ordonă detectivul. 

Şi ieşiră în grabă, la fel ca şi cei pe care îi urmăreau. 
Acum mergeau pe străduţe pavate, strâmte ca nişte tunele; 
străduţe întunecate ale căror clădiri păreau nelocuite. 
Incepuse să se însereze şi poliţiştii londonezi încă bâjbâiau 
pe acele meleaguri. Dar inspectorul era convins că vor ieşi 
la parcul Hampstead. Deodată, o fereastră luminată apăru 
în obscuritatea străzii ca o lanternă. Valentin se opri în 
faţa ei; era o cofetărie. Ezită o clipă, dar în final intră 
cufundându-se în culorile vesele, strălucitoare, ale 
acesteia. Cu toată zgârcenia, cumpără vreo treisprezece 
tablete de ciocolată. Căuta să găsească cel mai bun mijloc 
pentru a iniţia un dialog, dar nu mai fuse nevoie. 

O doamnă cu o faţă colţuroasă care îl servi, fără a 
acorda decât o atenţie mecanică aspectului elegant al 
cumpărătorului, văzând că apare în uşă o uniformă 
albastră a poliţistului care îl însoțea pe detectiv, păru că îşi 
revine, şi întrebă: 

— Dacă aţi venit pentru pachet, să ştiţi că l-am expediat 
la destinaţie. 

— Pachetul, repetă Valentin cu curiozitate. 

— Pachetul pe care l-a lăsat domnul ăsta, preotul. 

— Fiţi amabilă, doamnă - zise atunci Valentin, lăsând 
pentru prima dată să i se vadă tulburarea - pentru numele 
lui Dumnezeu, spuneţi-ne exact despre ce este vorba. 

Femeia, puţin neliniştită, explică: 

— Vedeţi, dumneavoastră, aceşti domni au fost aici acum 
o jumătate de oră, au băut un lichior de mentă, au discutat, 
după care au plecat spre parcul Hampstead. Dar imediat, 
unul dintre ei s-a întors şi mi-a zis: „Am lăsat aici un 
pachet?”. Am căutat dar nu am găsit nimic. „Dacă o să-l 
găsiţi, mi-a zis, fiţi bună şi trimiteţi-l la această adresă”. Şi 
odată cu adresa mi-a lăsat şi un şiling pentru deranj. Şi, 
deşi eram sigură că am căutat foarte bine, puţin după 
aceea am găsit un pacheţel învelit în hârtie de ambalaj pe 
care l-am expediat la adresa indicată. Nu mi-o amintesc 
bine; e prin Westminster. Cum părea a fi un lucru 
important, m-am gândit că poate poliţia a venit să-l caute. 

— Da, zise Valentin, aşa e. Este aproape de aici parcul 
Hampstead? 

— Cam la cincisprezece minute de mers. leşind de aici 
mergeţi direct la intrarea din parc. 

Valentin ieşi grăbit din cofetărie şi începu să alerge în 
direcţia parcului; ajutoarele sale îl urmară, dar fără chef. 

Strada pe care alergau era atât de strâmtă şi de 
întunecoasă că, ajungând la capăt, în aer liber, rămaseră 
uimiţi văzând atâta lumină. O frumoasă cupolă cerească, 
de culoare verde-roşcat, se cufunda în străluciri aurii, 
dincolo de zona întunecoasă a arborilor, pierduţi în 
depărtări violete. Verdele strălucitor era destul de 
întunecos pentru a lăsa să se vadă ca nişte puncte de 
cristal câteva stele. Lumina zilei căpătase reflexe aurii în 
jurul parcului şi în acele povârnişuri care poartă numele de 
Valea Sănătăţii. Muncitorii, îmbrăcaţi în haine de 
sărbătoare, nu plecaseră încă; câteva perechi învăluite în 
întuneric stăteau pe bănci, ici-colo, iar în îndepărtare se 

auzea ţipând o fetiţă în leagăn. În jurul sublimei vulgarităţi 
a omului, gloria cerului devenea din ce în ce mai profundă 
şi întunecoasă. Şi, aflat deasupra unui povârniş, Valentin 
se opri să contemple valea. 

Între grupurile învăluite în întuneric, care păreau a se 
destrăma îndepărtându-se, exista unul alcătuit din două 
persoane îmbrăcate în sutane, care lăsa impresia că stă pe 
loc. Deşi se aflau la o distanţă destul de mare, încât păreau 
două mogâldeţe, Valentin îşi dădu seama, totuşi, că între 
acestea există o diferenţă apreciabilă de înălţime. Şi deşi 
persoana mai înaltă mergea puţin înclinată, ca un savant 
bătrân sau cineva care dorea să nu fie observat. Valentin 
aprecie că avea, fără dubii, o înălţime de şase picioare. 
Scrâşni din dinţi şi, agitând bastonul, se îndreptă 
impacientat spre acel grup. Pe măsură ce distanţa dintre ei 
şi grup se micşoră, iar cele două figuri în negru se măreau, 
de parcă erau privite cu un binoclu, detectivul observă 
ceva care îl surprinse mult, deşi, într-un anumit mod, se 
aştepta la un asemenea lucru. Dacă nu ştia cine era 
preotul cel înalt, cu privire la identitatea celui mărunt nu 
mai avea nici un dubiu, era colegul său din trenul de 
Harwich, acel preot micuţ şi grăsun din Essex, pe care îl 
sfătuise să nu mai spună ce ducea în acele pacheţele 
învelite în hârtie de ambalaj. 

Până aici totul decurgea în mod logic. Valentin reuşise 
să verifice în acea dimineaţă că un anumit preot Brown, 
care venise din Essex, adusese cu el o cruce din argint cu 
safire, relicvă cu o valoare considerabilă, pentru a o arăta 
sacerdoţilor străini care participau la Congres. Acela era, 
fără îndoială, „obiectul de argint cu pietre albastre”, iar 
preotul Brown era, fără nici un dubiu micuțul nătărău din 
tren. Nu era nimic ciudat în faptul că Flambeau dăduse 
peste aceeaşi ciudăţenie pe care o observase Valentin. Lui 
Flambeau nu-i scăpa nimic din ceea ce se petrecea în jurul 
lui Şi nu era nimic neobişnuit în faptul că, auzind vorbindu- 

se de o cruce cu safire, i-a trecut prin minte s-o fure: era 
un lucru firesc în ceea ce-l priveşte. Şi cu siguranţă că lui 
Flambeau îi va reuşi planul, având de-aface cu acel sărman 
mieluşel cu umbrelă şi pacheţele. Era tipul de om cu care 
oricine putea să facă ceea ce vroia, să-l lege fedeleş şi să-l 
ducă până la Polul Nord. Nu era ciudat că un om ca 
Flambeau, travestit în preot, reuşise să-l târască până la 
Hampstead Heath. Intenţia de a comite un delict era 
evidentă. Şi detectivul îl compătimi pe bietul preot 
neajutorat şi aproape că îl dispreţuia pe Flambeau pentru 
că se înverşunase împotriva unei victime lipsite de orice 
apărare. Dar când Valentin trecu în revistă întâmplările 
care îl duseseră la succesul cercetărilor sale, în zadar se 
chinui încercând să descopere cea mai elementară logică. 
Ce avea comun furtul unei cruci de argint cu pietre 
albastre cu o supă aruncată pe perete? Ce legătură era 
între aceasta şi schimbarea etichetelor între nuci şi 
portocale, sau între aceasta şi plata anticipată pentru 
geamul spart? Ajunse la sfârşitul vânătorii dar nu ştia pe 
ce drumuri. Când dădea greş - i se întâmpla de puţine ori - 
găsea întotdeauna cheia enigmei, deşi pierdea făptaşul. 
Acum prinsese făptaşul, dar îi scăpa cheia enigmei. 

Cele două siluete se pierdeau ca două muşte pe o colină 
verde. Acei bărbaţi păreau  adânciţi într-o discuție 
însufleţită şi că nu-şi dădeau seama încotro mergeau; dar 
cert este că se îndreptau spre partea cea mai sălbatică şi 
mai îndepărtată a parcului. Urmăritorii lui trebuiră să 
recurgă la metodele mai puţin demne folosite la vânătoare, 
ascunzându-se printre arbuşti şi chiar târându-se prin 
iarbă. Mulțumită acestui neplăcut procedeu, vânătorii 
reuşiră să se apropie de pradă destul de mult încât auzeau 
frânturi din discuţie; dar nu reuşiră să înţeleagă decât 
cuvântul rațiune repetat frecvent, cu un glas ascuţit, 
aproape infantil. La un moment dat, prada se pierdu în 
desimea copacilor. Petrecură zece minute de nelinişte 

înainte de a-i vedea din nou, iar după aceea cei doi bărbaţi 
apărură în vârful unui deal care domina un amfiteatru, 
semănând la acea oră cu o scenă dezolantă sub ultimele 
raze ale soarelui. În acel loc ostensibil!, deşi sălbatic, 
exista, sub un copac, o bancă de lemn stricată. Ce doi 
preoţi se aşezară continuând să discute aprins. Incă era 
perceptibil verdele somptuos şi aurul orizontului, dar 
cupola cerească trecuse deja de la verdele roşcat la 
albastrul roşcat, iar stelele apăreau una după alta, ca nişte 
bijuterii. Prin semne, Valentin le indică ajutoarelor sale să 
încerce să se apropie, de cei doi, prin spatele copacului şi 
fără zgomot. Aici reuşiră, pentru prima dată, să audă 
cuvintele acelor preoţi stranii. 

După ce ascultară vreo două minute, pe Valentin puse 
stăpânire o îndoială atroce: I-ai târât pe cei doi poliţişti 
englezi pe aceste câmpuri nocturne pentru o chestiune 
atât de deplasată, precum aceea de a căuta smochine 
printre mărăcini? Căci cei doi preoţi vorbeau efectiv ca 
adevăraţi preoţi, cu milostivenie, erudiție şi cumpătare, 
despre cele mai abstracte enigme teologice. Preoţelul din 
Essex vorbea cu mare naivitate, privind stelele. Celălalt 
ţinea capul în jos ca şi cum era nedemn să le privească. 
Dar o asemenea discuţie pur religioasă şi naivă nu se 
putea întâlni în nici o mănăstire din Italia sau în vreo 
obscură catedrală spaniolă. 

La început, auzi finalul unei fraze rostite de părintele 
Brown, care spunea: „...era ceea ce în Evul Mediu însenina 
cer incoruptibil”. 

Preotul cel înalt mişcă din cap şi răspunse: 

— Aa! Da ! Modernii infideli apelează la rațiune, dar 
care poate contempla aceste milioane de lumi fără a simţi 
că există încă universuri minunate unde poate raţiunea 
noastră rezultă iraţională? 


1 Care se poate arăta sau vedea; vizibil; ext. care este evident. 

— Nu, răspunse celălalt. Rațiunea este întotdeauna 
raţională. Ştiu că lumea acuză Biserica de faptul că ar 
înjosi raţiunea, or lucrurile stau invers. Biserica este unica 
pe pământ care consideră raţional un lucru suprem: este 
singura care afirmă că însuşi Dumnezeu este un rezultat al 
raţiunii. 

Celălalt ridică austeru-i cap spre cerul înstelat şi insistă: 

— Totuşi, cine ştie dacă în acest infinit univers... ? 

— Infinit, doar din punct de vedere fizic, zise preotul cel 
mărunt agitându-se, dar nu şi în sensul că ar putea scăpa 
legilor adevărului. 

Valentin, în spatele copacului, îşi strângea pumnii cu 
disperare. I se părea că aude zeflemelele celor doi poliţişti 
englezi pe care îi târâse în acea nebunească urmărire 
numai pentru a-i face să asiste la acea clevetire metafizică 
a celor doi bătrâni şi amabili parohi. In impacientarea sa 
nu auzi răspunsul elaborat al preotului gigant, iar când se 
concentră din nou, îl auzi pe părintele Brown zicând: 

— Rațiunea şi justiţia domnesc până la cea mai solitară 
şi mai îndepărtată stea: priviţi aceste stele. Nu-i aşa că par 
nişte diamante şi safire? Imaginaţi-vă botanica şi geologia 
cele mai fantastice posibil; gândiţi-vă că aici există păduri 
de diamante cu frunze din briliante; închipuiţi-vă că luna 
este albastră, că este un safir enorm. Dar să nu credeţi că 
această astronomie frenetică poate afecta principiile 
raţiunii şi ale justiţiei. În câmpiile de opal, ca şi în 
stăvilarele de perle, întotdeauna vă veţi întâlni cu sentinţa: 
„Nu furaţi!”. 

Valentin părăsi acea stare de încordare şi era pe punctul 
de a se îndepărta în linişte, mărturisindu-şi acea mare 
înfrângere din viaţa sa; dar liniştea giganticului preot îl 
impresionă în aşa măsură încât dori să-i asculte răspunsul. 
Când, în sfârşit, acesta se decise să vorbească, spuse calm, 
întorcându-şi capul şi sprijinindu-şi mâinile pe genunchi: 

— Eu cred, totuşi, că în univers există fiinţe superioare 

raţiunii umane. Impenetrabil este misterul cerului şi în faţa 
lui umilă fiinţa mea! 

Şi apoi, păstrând aceeaşi atitudine şi fără a-şi schimba 
tonul vocii, adăugă: 

— Acum daţi-mi crucea cu safire. Suntem singuri şi vă 
pot distruge ca pe o păpuşă. 

Acea voce şi atitudine constante, şocau violent cu 
schimbarea bruscă a discuţiei. Posesorul relicvei abia îşi 
întoarse capul. Părea preocupat de contemplarea stelelor. 
Poate că nu înţelesese. Poate că înţelesese, dar frica îl 
paralizase. 

— Da, zise giganticul preot păstrându-şi calmul, eu sunt 
Flambeau. 

Şi după o pauză, adăugă. 

— Vreti să-mi daţi crucea? 

— Nu, zise celălalt. 

Şi acea monosilabă avuse o sonoritate ciudată. 

Marele hoţ se sprijini de spătarul băncii şi slobozi o 
cascadă de râs: 

— Nu, spuse, nu vreţi să mi-o daţi, preot orgolios. Nu 
vreţi să mi-o daţi, măgar celibatar. Vreţi să vă spun de ce? 
Pentru că o am în buzunarul de la piept. 

Omuleţul din Essex întoarse spre el, în penumbră, un 
chip care trebuie să fi reflectat uimire. 

Cu cu o timiditate sinceră de „secretar particular” 
exclamă: 

— Sunteţi sigur? 

Flambeau urlă cu întârziere. 

— Fără doar şi poate, zise, dumneavoastră sunteţi la fel 
de distractiv ca o farsă în trei acte. Da, omul lui 
Dumnezeu, sunt foarte sigur. Am avut buna idee de a 
înlocui pachetul şi acum, dragă prietene, dumneavoastră 
aţi rămas cu copia, iar eu cu originalul. O stratagemă 
foarte veche, părinte Brown, foarte veche. 

— Da, spuse părintele Brown netezindu-şi părul cu 

acelaşi aer distrat, am auzit vorbindu-se despre ea. 

Colosul criminal se aplecă atunci spre rusticul părinte cu 
un interes neaşteptat. 

— Aţi auzit vorbindu-se de aşa ceva? Unde? 

— Mda, spuse omuleţul cu multă candoare. Înţeleg că nu 
trebuie să spun nume. Este vorba de un penitent, de un fiu 
care mi s-a confesat. Înţelegeţi? Reuşise să trăiască 
douăzeci de ani foarte comod, falsificând şi înlocuind 
diferite pachete. Şi aşa, când am început să mă îndoiesc de 
buna dumneavoastră intenţie, mi-am amintit de procedeul 
acelui sărman om. 

— Să vă îndoiţi de mine? repetă cu o curiozitate 
crescândă. Probabil m-aţi suspicionat când aţi văzut că vă 
conduc în această pustietate? 

— Nu, nu, zise Brown, precum cel care îşi cere scuze. 
Nu, să vedeţi, eu am început să mă îndoiesc de bunele 
dumneavoastră intenţii din momentul în care ne-am 
întâlnit, datorită umflăturii lăsate sub mânecă de brăţara 
cu lanţ pe care obişnuiţi s-o purtaţi. 

— Dar cum dracu aţi auzit dumneavoastră vorbindu-se 
despre brățară cu lanţ? 

— Ce vreţi, sărmanele noastre oiţe...! zise părintele 
Brown, încruntându-şi sprâncenele cu un aer indiferent. 
Când eram preot în Hartlepool existau aci trei persoane 
care purtau brățări... Astfel că, punând la îndoială 
comportarea dumneavoastră, încă din primul moment, aşa 
cum o să vedeţi, am dorit să pun crucea la adăpost de orice 
necaz. Motiv pentru care am fost foarte vigilent, ştiţi? In 
final, am văzut că aţi schimbat pachetele. Atunci, ştiţi, le- 
am schimbat şi eu. Apoi, am lăsat pachetul cu crucea 
originală pe drum. 

— L-aţi lăsat pe drum? repetă Flambeau. 

Pentru prima dată, tonul vocii sale nu mai fuse triumfal. 

— Să vedeţi cum s-a întâmplat, continuă preoţelul cu 
aceeaşi voce. M-am întors la cofetăria aceea şi am întrebat 

dacă nu cumva am lăsat acolo un pachet şi am dat câteva 
adrese unde să-l expedieze în cazul în care va apare. Eu 
ştiam că nu lăsasem nimic, dar când m-am întors să-l caut 
am avut grijă să-l las fără să fiu văzut. Aşa că, în loc să car 
după mine valorosul pachet, l-am lăsat la cofetărie, fiind 
expediat, în aceste momente, la adresa unui prieten din 
Westminster. 

Şi imediat adăugă cu amărăciune: 

— Şi asta am învăţat-o de la un amărât din Hertlepool. 
Aşa făcea cu valizele pe care le fură din staţii, acum 
sărmanul se află într-o mănăstire. Oh, omul trebuie să 
înveţe atâtea lucruri! ştii? continuă clătinând din cap de 
parcă şi-ar fi cerut scuze. Nu se putea purta decât ca un 
popă. Lumea vine la noi şi ne povesteşte tot. 

Flambeau scoase din buzunar un pachet învelit în hârâie 
de ambalaj şi îl făcu bucăţi. Nu conţinea altceva decât 
hârtie şi câteva bastonaşe de plumb. Sări în sus etalându-şi 
statura gigantică şi strigă: 

— Nu cred. Nu pot să cred că un preoţel sărac cu duhul 
ca dumneata poate fi capabil de aşa ceva. Cred că eşti în 
posesia piesei şi dacă nu vrei să mi o dai... vom vedea, 
suntem singuri, o să ţi-o iau cu forţa. 

— Nu, spuse cu naturaleţe părintele Brown; şi se sculă şi 
el în picioare. N-o să mi-o luaţi cu forţa, în primul rând 
pentru că într-adevăr n-o am la mine. Şi, în al doilea rând, 
pentru că nu suntem singuri. 

Flambeau rămase stupefiat. 

— În spatele acestui copac, spuse părintele Brown 
arătându-l, se află doi poliţişti solizi însoţiţi de detectivul 
cel mai renumit din lume. Mă întrebaţi cum au venit? Eu i- 
am atras, bineînţeles! Cum am făcut? O să vă povestesc, 
dacă vă înverşunaţi. Pentru numele lui Dumnezeu! Nu 
înţelegeţi că lucrând printre criminali învăţăm multe 
lucruri? Desigur, nu eram sigur că sunteţi un delicvent şi 
niciodată nu este normal să faci scandal împotriva unui 

membru al bisericii noastre. Aşa că am căutat, mai înainte, 
să vă pun la încercare, ca să văd dacă, provocându-vă, vă 
veţi da de gol. Este de presupus că orice om protestează 
dacă bea cafeaua sărată, dacă nu o face, înseamnă că are 
motive serioase ca să nu atragă atenţia celor din jur 
asupra sa. Am schimbat, deci, sarea cu zahărul şi am 
constatat că nu protestaţi. Orice om protestează dacă i se 
încarcă nota de plată cu de trei ori mai mult decât face. În 
caz că se conformează cu nota exagerat de încărcată, 
înseamnă că are interes să treacă neobservat. Eu am 
modificat nota de plată, iar dumneavoastră aţi plătit-o fără 
să spuneţi nici un cuvânt. 

Se pare că toată lumea s-ar fi aşteptat ca dintr-un 
moment în altul Flambeau să sară ca un tigru. Dar, 
dimpotrivă, îşi păstră calmul, ca şi cum fusese liniştit cu o 
vrajă. O curiozitate deosebită îl ţintuise locului. 

— Deci, continuă părintele Brown cu o chibzuită 
luciditate, cum dumneavoastră nu lăsaţi nici un indiciu 
pentru poliţie, era necesar să o facă altcineva în locul 
dumneavoastră. Şi peste tot unde am fost împreună, am 
căutat să fac ceva pentru a se vorbi de noi tot restul zilei. 
Nu am cauzat daune prea grave, cel mult: un perete pătat, 
nişte mere aruncate pe jos, un geam spart... Dar, în orice 
caz, am salvat crucea, căci trebuia s-o salvez. Acum se află 
în Westminster. Eu chiar mă mir de ce dumneavoastră nu 
m-aţi împiedicat să o fac aplicându-mi o „lovitură de 
măgar”. 

— Ce? întrebă Flambeau. 

— Mă bucur că nu aţi auzit niciodată vorbindu-se despre 
asta, zise preotul strâmbându-se. E groaznic. Eu eram 
sigur că dumneavoastră sunteţi prea bun pentru a fi un 
„cotonogar”. Nu aş fi putut în acest caz să vă împiedic nici 
măcar folosind „coasa”, nu am destulă forţă în picioare. 

— Despre ce vorbiţi? întrebă celălalt. 

— Credeam cu ştiţi ce înseamnă „coasa”, spuse părintele 

Brown plăcut surprins. Văd că nu sunteţi atât de înrăit. 

— Dar cum naiba de sunteţi atât de familiarizat cu 
ororile astea? strigă Flambeau. 

Umbra unui surâs trecu pe faţa rotundă şi naivă a 
preotului. 

— Probabil pentru că sunt un măgar neînsurat! 
răspunse. Nu v-aţi gândit că un om care aproape că nu 
face altceva decât să asculte păcatele celorlalţi nu poate să 
nu fie un cât de cât cunoscător în materie? Pe lângă asta, 
trebuie să vă mărturisesc că o altă trăsătură a profesiei 
mele m-a convins că dumneavoastră nu sunteţi preot. 

— Şi care a fost aceea? întrebă hoţul înmărmurit. 

— Că aţi atacat raţiunea; asta e contrar teologiei. 

Şi cum se întoarse în acea clipă pentru a-şi lua 
pachetele, cei trei poliţişti ieşiră dintre copacii umbroşi. 
Flambeau era un artist, dar şi un sportman. Făcu un pas 
înapoi şi-l salută cu o reverență curtenitoare pe Valentin. 

— Nu; nu mă saluta pe mine, mon ami, spuse acesta cu o 
sinceritate zdrobitoare. Să ne înclinăm amândoi în faţa 
maestrului nostru comun. 

Şi cei doi se descoperiră cu respect, în timp ce micuțul 
preot din Essex făcu un gest de parcă îşi căuta umbrela. 

Agatha Christie 


TESTAMENTUL 
PIERDUT! 


Problema pe care am avut-o de rezolvat în legătură cu 
domnişoara Violeta Marsh contrasta fericit cu rutina 
sarcinilor noastre cotidiene. Poirot a primit de la ea o 
scrisoare seacă, şi ironică întrucâtva, prin care îi cerea o 
întâlnire şi la care acesta i-a răspuns comunicându-i că o 
aşteaptă în dimineaţa următoare, la orele 11. 

Tânăra a fost foarte punctuală. Înaltă, cu trăsături fine, 
purta o toaletă elegantă şi decentă în acelaşi timp. Avea 
aerul senin al unei femei obişnuite să trateze afaceri şi să 
se descurce singură în viaţă. În concordanţă cu admiraţia 
reţinută pe care mi-o inspiră cei care folosesc termenul „o 
femeie modernă”, nu mi s-a părut foarte simpatică la prima 
vedere, în ciuda aspectului său atrăgător. 

— Problema pe care vreau s-o discut cu dumneavoastră, 
domnule Poirot, are un caracter mai deosebit, începu ea 
după ce se aşeză în fotoliul pe care prietenul meu o 
invitase. Cred că ar fi de preferat să încep cu începutul. 

— Puteţi începe, domnişoară. Eu vă ascult. 


1 Titlul original „The Case of the Missing Will” şi a apărut în culegerea 
de povestiri „Poirot Investigates”. 

— Sunt orfană. Tatăl meu era mezinul unui modest 
fermier din Devonshire. Era proprietarul unei ferme foarte 
sărace; astfel încât cel mai mare dintre fraţi se hotări să 
plece în Australia, unde a avut norocul să strângă o 
frumoasă avere, în urma unor speculaţii avantajoase. În 
schimb, tatăl meu, care se numea Roger, n-avea nici o 
atracţie pentru agricultură. Datorită educaţiei modeste pe 
care o căpătase prin mijloace proprii, obţinu postul de 
contabil, la o mică firmă de comerţ, şi se căsători cu o fată 
dintr-o familie de un rang mult mai înalt decât a sa. Mama 
era fiica unui artist fără noroc. Aveam vreo şase ani când a 
murit tata; mama l-a urmat când împlinisem patrusprezece 
ani. Începând din acea zi, nu mi-a mai rămas pe lume decât 
o rudă, unchiul Andrew, care sosise de puţină vreme din 
Australia, şi care cumpărase aici o mică proprietate căreia 
îi dăduse pomposul nume de Reşedinţa Seniorială a 
Racului Căţărător. 

Unchiul meu s-a arătat din primele clipe plin de 
bunătate cu sărmana orfană care eram; m-a instalat 
imediat la el acasă şi s-a purtat cu mine, din toate punctele 
de vedere, ca şi cu propria sa fiică. Reşedinţa Seniorială a 
Racului Căţărător, în ciuda numelui său, nu era altceva 
decât o veche fermă. 

Unchiul avea, cum se zice în popor, pământul în sânge, 
şi se interesa continuu de metodele moderne folosite în 
agricultură. În contradicţie cu aceasta, deşi era atât de 
bun cu mine, avea idei total retrograde în ceea ce priveşte 
educaţia. Dotat cu un talent deosebit, nu primise decât o 
educaţie rudimentară şi nu dădea nici cea mai mică 
importantă lucrurilor „care se învaţă din cărţi”. Considera 
că este absolut inutil să le înveţi carte pe femei, căci, după 
el, era de preferat să le dai tinerelor câteva noţiuni 
practice, să faci din ele bune gospodine; cu alte cuvinte, să 
ştie să administreze bine gospodăria în loc să le trimiţi la 
şcoală. Spre profundul meu regret, am aflat că un 

asemenea program îmi era destinat. Această perspectivă 
m-a făcut să mă revolt, căci mă simţeam deosebit de dotată 
pentru studiu şi fără nici o predispoziţie pentru treburile 
casnice. Cum eu nu îmi ascundeam sentimentele, acestea 
deveniră generatoare de ură şi certuri între noi, mai ales 
că şi unul şi celălalt aveam caractere tenace şi voluntare. 

În sfârşit, am reuşit, în ciuda tuturor greutăților, să-mi 
obţin diploma. Situaţia atinse punctul culminat în ziua 
când l-am anunţat pe unchiul meu că intenţionez să merg 
la şcoala din Gerton, având ceva bani de la mama şi fiind 
hotărâtă să profit de însuşirile mele naturale. Atunci am 
avut cu unchiul meu o explicaţie decisivă şi prelungită, în 
care mi-a expus, categoric, punctele sale de vedere: eu 
eram singura lui rudă şi dorea să-mi lase moştenire toată 
averea sa, ceea ce ar reprezenta, în viitor, o mare avere. 
Dar mi-a atras atenţia, o dată pentru totdeauna, că dacă 
voi insista în ideile mele absurde, să nu aştept nimic de la 
el... 

N-am făcut nimic care să ştirbească respectul pe care-l 
purtam, dar am continuat să fiu neclintită în hotărârea 
mea, dându-i să înţeleagă limpede că îi păstram aceeaşi 
afecţiune, dar aşteptam să pot să-mi duc viaţa după cum 
credeam cu de cuviinţă. Şi ne-am despârţit cu următoarele 
cuvinte: „Te crezi foarte deşteaptă, mi-a zis în încheiere, 
află deci că, deşi nu am cultura ta, mă consider mai isteţ ca 
tine... O să vedem... Cine râde la urmă, râde mai bine!”. 

Această scenă a avut loc acum nouă ani. Ca urmare, din 
când în când, mă duceam să petrec câteva zile la el acasă, 
rămânând în relaţii prieteneşti, dar niciodată nu a mai 
deschis discuţia despre acel subiect. 

În ultimii trei ani, sănătatea sa s-a şubrezit mult, astfel 
încât în urmă cu aproape o lună de zile a murit. Şi iată, 
domnule Poirot, că am ajuns la scopul vizitei mele. Unchiul 
meu a lăsat un testament extraordinar în care se 
menţionează că Reşedinţa Seniorială a Racului Căţărător, 

cu toate acareturile, se va afla la dispoziţia mea timp de un 
an, începând de la data decesului său; „perioadă în care, 
spune el, inteligenţa mea nepoată va avea posibilitatea să- 
şi pună în aplicare deşteptăciunea ei remarcabilă”. După 
expirarea acestui termen, dacă mă voi dovedi mai puţin 
isteaţă decât el, casa şi toată averea unchiului meu vor 
trece în proprietatea unor instituţii de binefacere. 

— E destul de neplăcut pentru dumneata, domnişoară, 
fiind singura rudă a domnului Marsh. 

— Eu nu privesc lucrurile în felul acesta. Unchiul 
Andrew a fost cinstit şi m-a prevenit, iar eu am ales drumul 
pe care l-am dorit. Din clipa în care eu am refuzat să mă 
conformez dorințelor sale, unchiul era liber să dispună de 
averea lui după bunul său plac. 

— Testamentul a fost redactat în faţa unui notar? 

— Nu, domnule. A fost redactat pe un formular tipărit şi 
în prezenţa a doi martori: familia care locuieşte în casa 
unchiului meu şi se ocupa de îngrijirea lui. 

— Atunci dumneata eşti de părere că formula propusă 
de defunctul dumitale unchi este corectă? 

— Eu aşa consider. 

— De fapt, cred că lucrurile se pot interpreta astfel, zise 
Poirot filosofând, după toate aparențele, unchiul dumitale 
a ascuns pe undeva, prin vechiul său birou, fie o sumă de 
bani în bancnote, fie mai degrabă un al doilea testament 
care l-ar anula pe primul, punându-vă la dispoziţie un an 
pentru a vă dovedi isteţimea şi a ghici ascunzătoarea. 

— Perfect, domnule Poirot, şi vă aduc cel mai mare 
elogiu considerându-vă mai isteţ decât mine. 

— Foarte drăguţ din partea dumitale, draga mea! Sunt 
dispus să-mi pun la dispoziţia dumitale materia mea 
cenuşie. Şi n-aţi întreprins nimic? 

— Aproape nimic. Am o mare admiraţie pentru 
indiscutabila inteligenţă a defunctului meu unchi, pentru a 
presupune măcar o clipă că este vorba despre ceva uşor. 


32 


— Aveţi la dumneavoastră testamentul?... O copie 
măcar... 

Domnişoara Marsh îi întinse o hârtie. Poirot o parcurse 
cu vederea clătinând din cap. 

— ...Dictată acum trei ani. Datată 25 mai şi aceeaşi oră, 
11 dimineaţa. Într-adevăr, foarte sugestiv! Cum era şi 
firesc, stilul restrânge evident câmpul investigaţiei. Da, 
fără nici o îndoială, este vorba de încă un testament, care 
chiar dacă a fost redactat cu o jumătate de oră mai târziu, 
ar fi de ajuns pentru a-l anula pe primul. Domnişoară, 
problema pe care mi-o propuneţi este ingenioasă şi 
plăcută, la care aş fi foarte încântat să vă ofer o soluţie. 
Căci chiar dacă unchiul dumneavoastră ar fi fost isteţ 
precum susţineţi, cu siguranţă că materia lui cenușie n-ar 
fi fost superioară celei a lui Hercules Poirot. 

(Adevărul e că Poirot e de un egoism puţin întâlnit!). 

— Din fericire, momentan nu mă ocup de nici un caz mai 
important. Aşa că vom merge chiar în seara asta, Hastings 
şi cu mine, la Reşedinţa Seniorială a Racului Căţărător. 
Familia care îngrijea casa unchiului mai locuieşte acolo? 

— Da; se numeşte Backer. 

A doua zi, vânătoarea începuse. Am ajuns destul de 
târziu, aproape se înnoptase. Backer şi soţia lui primiseră o 
telegramă prin care ne anunţam sosirea, şi ne aşteptau la 
gară. Formau un cuplu destul de simpatic; el cu membrele 
lui noduroase, cu obrajii zbârciţi şi trandafirii, precum 
cartofii prăjiţi... Ea, grasă, veselă, cum sunt de obicei fetele 
de la ţară. 

Cam obosiţi după drumul lung şi după cele opt mile 
parcurse cu trăsura, ne-am dus la culcare imediat după 
cina compusă din pui fript, prăjitură cu mere şi un castron 
cu frişca proaspătă, toate acestea servite în cabinetul care 
câteodată ţinea loc de birou sau de salon domnului Marsh. 
Lipit de un perete se afla un birou plin de hârtii aşezate 
într-o perfectă ordine, în faţa căruia se afla un fotoliu de 

piele, locul preferat al defunctului. 

Pe peretele opus se afla o canapea lungă, de modă 
veche, iar banchetele care ocupau spaţiile dintre ferestre 
erau acoperite cu huse închise la culoare. 

— Dragă prietene, îmi spuse Poirot aprinzându-şi una 
dintre ţigările lui minuscule, va trebui să stabilim planul de 
atac. Am cercetat sumar toată casa, dar, după părerea 
meu, dacă trebuie să căutăm undeva apoi locul acela nu 
poate fi decât camera unde l-am găsit... Pentru început, să 
răsfoim toate documentele închise în acest dulap. Fără 
îndoială că nu am intenţia să găsesc testamentul, dar 
putem să dăm, foarte bine, peste vreo hârtie, în aparenţă 
nesemnificativă, care să ne sugereze o idee. Numai că să 
încercăm mai întâi să ne documentăm puţin. Te rog să-i 
chemi. 

Am făcut ce mi-a cerut şi, în aşteptarea lor, Poirot 
începu să se plimbe de la un capăt la celălalt al încăperii, 
aruncând priviri aprobatoare în jur. 

— Domnul Marsh era un om ordonat; vezi cu câtă grijă 
şi-a aranjat hârtiile! Pe lângă asta, există câte o plăcuţă de 
fildeş pentru fiecare cheie de la sertare, la fel şi pentru 
vitrină; cu câtă simetrie sunt aranjate bibelourile de 
porțelan! Îţi face plăcere să le priveşti! Niciunul nu rupe 
armonia... 

Se întrerupse brusc; îşi oprise privirea pe cheia de la 
birou, de care atârna un plic foarte vechi. Poirot se 
încruntă şi scoase cheia din broască. Pe plic scria aceste 
cuvinte: „Cheia biroului”, cu o grafie stângace, total 
deosebită de etichetele caligrafiate ale celorlalte chei. 

— Uite! O etichetă care nu se aseamănă deloc cu 
celelalte, spuse Poirot. Poate n-a făcut-o domnul Marsh, 
dar cine în afară de el mai locuia în casă? 

Backer răspunse chemării mele apărând în pragul uşii. 

— Te rog s-o aduci şi pe nevasta dumitale. Vreau să vă 
pun câteva întrebări. 

Backer plecă, dar se întoarse câteva minute mai târziu 
însoţit de impunătoarea sa soţie, care îşi făcu intrare a cu 
un surâs radios, ştergându-se pe mâini cu marginea 
şorţului. 

În câteva vorbe, Poirot le explică motivul sosirii sale. 
Soții Becker, la rândul lor, se arătară plini de solicitudine 
şi îndatoritori. 

— În realitate, nimeni n-ar dori s-o lipsească pe 
domnişoara de drepturile pe care i le acordă justiţia, 
declară buna femeie. Aş fi foarte mâhnită dacă tot ce se 
află aici ar intra în patrimoniul spitalelor! ... 

Poirot începu să-i interogheze. Amândoi soţii îşi amintiră 
foarte bine că fuseseră martori la semnarea testamentului: 
îl trimiseseră pe Backer în oraşul vecin pentru a găsi 
formulare. 

— Două? întrebă repede Poirot. 

— Da, domnule: fără îndoială, ca măsura de prevedere în 
cazul în care unul dintre ele s-ar pierde... Ceea ce s-a şi 
întâmplat până la urmă. Nevastă-mea şi cu mine am 
semnat unul... 

— Cam cât era ceasul? 

Backer se scarpină în cap cu un aer uluit, dar femeia fu 
mai promptă decât el: 

— Ce prost! ... E foarte simplu, deoarece pusesem la 
fiert laptele pentru ciocolată. Nu-ţi aduci aminte că a dat 
totul în fiert când ne-am întors? 

— Şi după aceea, ce s-a mai întâmplat? 

— Păi, după vreo oră, domnul Marsh ne-a chemat din 
nou. „Am greşit... Am greşit, aşa că trebuie să rupem 
prima hârtie şi o să vă rog să semnaţi încă o dată...” Şi 
bărbatul meu şi cu mine am semnat. Atunci, domnul Marsh 
ne-a dat nişte bani, spunându-ne: 

„V-am lăsat ceva moştenire în testamentul meu, dar pe 
lângă asta, în fiecare an veţi primi o sumă fixă. Asta va fi 
un mic cadou pe care îl veţi primi când eu nu voi mai fi pe 

lume.” 

Şi totul s-a petrecut exact aşa cum a spus el. Poirot 
reflectă. 

— Când aţi semnat a doua oară, ce a făcut domnul 
Marsh? Ştiţi? 

— Da, a plecat în oraş pentru a aranja nişte afaceri cu 
nişte negustori. 

Atunci Poirot încercă o nouă tactică şi, arătându-le 
cheile biroului, îi întrebă: 

— Scrisul de pe plic e al stăpânului dumneavoastră? 

Nu puteau spune cu precizie, dar mi se pare că Backer a 
şovăit din nou înainte de a răspunde: 

— Da, domnule, e scrisul lui. 

Minte, mi-am zis. .. dar de ce? 

— În ultimii trei ani, stăpânul dumneavoastră a închiriat 
vreodată casa? A fost locuită vreodată de străini? 

— Nu, domnule, doar de domnişoara Violeta. 

— Nici o altă persoană nu a intrat în această cameră? 

— Nu, domnule. 

— I-ai uitat pe muncitori, Jim, îi aduse aminte soţia. 

— Muncitorii? exclamă Poirot, ciulind urechile. Despre 
ce muncitori este vorba? 

Ţăranca le spuse că, în urmă cu vreo doi ani, au fost 
aduşi acolo câţiva muncitori pentru a efectua diferite 
reparaţii în interiorul casei, dar că nu putea preciza despre 
ce reparaţii fusese vorba. După ea, nu era mare nevoie de 
acele reparaţii şi credea, mai degrabă, că fusese vorba de 
un capriciu al stăpânului. Mai multă vreme muncitorii 
lucraseră în camera în care ne aflam, dar ea nu putea 
spune ce făcuseră acolo, căci domnul Marsh nu îi lăsaseră 
să intre în încăpere pe toată perioada când fuseseră acolo 
muncitorii. Din nefericire, ei nu-şi puteau aminti ce 
antreprenor se ocupase de aceste lucrări; ceea ce puteau 
spune cu siguranţă era că muncitorii veniseră din 
Plymouth. 

— Am avansat, Hastings, îşi spuse Poirot, frecându-şi 
mâinile, în vreme ce soţii Backer plecau. Nu mai încape 
nici o îndoială că Marsh a scris un al doilea testament şi că 
i-a chemat pe muncitorii din Plymouth pentru a-i construi o 
ascunzătoare potrivită intenţiilor sale. Acum, în loc să ne 
pierdem vremea  scormonind pe sub duşumea sau 
ciocănind pereţii, ne vom duce direct la Plymouth. 

Am întimpinat anumite greutăţi până când să dăm peste 
ceea ce căutam, dar, în final, după câteva încercări 
infructuoase, am reuşit să-l descoperim pe antreprenorul 
pe care îl contactase domnul Marsh. 

Muncitorii cu care lucra el se aflau de mulţi ani în 
serviciul său şi i-a fost destul de uşor să ne pună în 
legătură cu cei doi bărbaţi care executaseră lucrarea 
comandată de domnul Marsh. Amândoi şi-au adus perfect 
aminte despre ce era vorba şi declarară că li se 
comandase, printre altele, să scoată o placă de la vechiul 
şemineu, să facă o gaură acolo şi să pună placa la loc în 
aşa fel încât nimeni să nu observe schimbarea. Cu ajutorul 
unei plăci vecine, prima placă se putea ridica în formă de 
trapă. Lucrare dificilă, pe scurt, la care bătrânul domn s-a 
arătat exigent. 

Muncitorul care ne-a furnizat aceste informaţii se numea 
Cogham. Era un bărbat înalt, cu mustață căruntă, cu o 
privire sinceră şi inteligentă. 

Ne-am întors foarte veseli pe domeniul Racului 
Căţărător, şi odată încuiaţi în birou, ne-am dedicat muncii 
de a verifica cu atenţie cele ce ni se povestiseră. Suprafaţa 
plăcilor de teracotă era perfect netedă în nu dezvăluia 
nimic neobişnuit; totuşi, privind locul care ne fusese 
indicat, am observat imediat cavitatea ascunsă. Poirot 
întinse mâna, dar imediat fizionomia lui - pe care un surâs 
triumfal o luminase - se întunecă în faţa decepţiei, căci nu 
găsi decât o bucată de hârtie pe jumătate arsă. 

— Ia te uită! strigă Poirot, furios că nu se alesese cu 

altceva. Cineva a trecut pe aici înaintea noastră... 

Am analizat nerăbdători hârtia. Nu încăpea nici o 
îndoială; într-adevăr era o bucată din documentul pe care 
îl căutam. Încă se mai putea descifra semnătura lui Backer, 
dar era practic imposibil să-ţi dai seama exact de ce scria 
în testament. 

Dezorientat, Poirot, care stătea în genunchi pe jos, îşi 
lăsă toată greutatea corpului să cadă pe călcâie. Expresia 
lui ar fi fost sincer comică, dacă nu am fi fost atât de uluiţi. 

— Nu mai înţeleg nimic! bombăni printre dinţi. Cine a 
putut distruge asta şi cu ce scop? 

— Soții Backer? am insinuat eu. 

— De ce crezi că ei ar fi făcut-o? Şi într-un caz şi în altul 
ei nu-l vor moşteni, şi au mai multe şanse să-şi păstreze 
slujba dacă domnişoara Marsh va continua să fie stăpâna 
casei, decât dacă aceasta ar intra în posesia unei instituţii 
de caritate. Cine, deci, ar fi avut interes să distrugă acest 
testament? Spitalele ar fi beneficiat, desigur, dar e absurd 
să mergi cu bănuiala până acolo. 

— Poate bătrânul Marsh, regretându-şi prima intenţie, 1l- 
a distrus cu propriile sale mâini, am spus eu. 

Poirot se ridică în picioare şi cu acea grijă meticuloasă 
pe care o are în aranjarea hainelor sale, începu să-şi 
scuture pantalonii. 

— Se prea poate, recunoscu el. Ai formulat şi tu odată o 
ipoteză plauzibilă, Hastings. În sfârşit, nu mai avem nimic 
de făcut aici. Am făcut tot ceea ce se putea face omeneşte. 
Suntem atât de nesiguri cu privire la modul cum a 
procedat acest viclean Andrew Marsh, şi, din nefericire, 
nepoata lui nu a înaintat mult în această afacere. 

Am plecat imediat la gară şi am ajuns tocmai la timp 
pentru a prinde trenul de Londra, care nu era expresul. 
Poirot arăta trist şi nemulţumit. Pe de altă parte, eu mă 
simţeam destul de obosit şi m-am cuibărit de îndată în 
fundul compartimentului. Dintr-o dată, după gara Taunton 

şi în timp ce vagonul se punea în mişcare, Poirot îmi strigă: 

— Repede, Hastings! Trezeşte-te şi să coborâm!... 
Trebuie să coborâm imediat! 

Eu, care încă nu avusesem timp să-mi revin din uimire, 
mă trezii pe peron cu capul gol şi fără valize, în vreme ce 
trenul dispărea în mijlocul nopţii. Eram furios, dar Poirot 
nu părea să-şi dea seama de asta. 

— Imbecil! Idiot! Sunt un mare idiot! Nu dimineaţa mă 
pot lăuda cu „materia mea cenușie”... 

— Explică-mi ce s-a întâmplat. 

Cum avea obiceiul, când îl urmărea o idee, Poirot nu 
dădu nici o atenţie îndemnului făcut de mine. 

— Cărţile negustorilor! ... Am uitat cu desăvârşire acest 
amănunt... Da, dar unde să le găsim?... Unde? Nu 
contează, sunt sigur că nu mă înşel. Hai să ne întoarcem 
imediat acolo. 

Doar că era mult mai uşor de spus decât de făcut. Tot ce 
am reuşit să facem a fost găsirea unui autobuz de Exeter şi 
ajungând acolo Poirot a trebuit să se resemneze cu 
închirierea unui automobil. Cert e că am ajuns la Reşedinţa 
Seniorială a Racului Căţărător în jurul orei trei dimineaţa. 
N-aş reuşi să vă descriu stupoarea soţilor Backer, treziţi de 
spaima cauzată de ţipetele noastre. Dar Poirot, fără măcar 
să-i privească, se îndreptă spre birou. 

— Ţi-am mai spus, Hastings, că sunt un mare idiot, dar 
expresia era prea blândă; adevărul e că m-am purtat ca 
ultimul prost: Uite, prietene, priveşte aici! 

Ducându-se direct la birou, luă cheia şi îi scoase vechiul 
plic care folosea uneori şi de breloc. Îmi frământam 
creierii gândindu-mă cum va descoperi el un testament 
lung, fără îndoială, pe o hârtie atât de mică. Dar după ce 
tăie plicul pe trei laturi, îl netezi şi se duse să aprindă 
focul. Când acesta începu să ardă, apropie partea din 
interior de flacără. În câteva secunde, pe plic apăru un text 
slab. 

— Vezi, prietene? spuse triumfător. 

Atunci m-am apropiat pentru a vedea mai bine. Se 
zăreau deja câteva rânduri scrise de domnul Marsh, care 
menţionau, pe scurt, că lăsa toate bunurile nepoatei sole, 
domnişoara Violeta. Acest document neobişnuit era datat 
25 martie, orele douăsprezece şi jumătate şi purta 
semnăturile martorilor: Alberto Pike, negustor de confecţii, 
şi Jessie Pike, soţia sa. 

— Şi e legal? am întrebat zăpăcit. 

— Nu cunosc nici un articol de lege care să interzică 
redactarea unui testament cu cerneală simpatică. Intenţiile 
domnului Marsh sunt foarte bine exprimate şi cea pe care 
o face moştenitoare este singura rudă în viaţă care îi 
rămăsese. Dar cât de subtil a fost omul acesta! A prevăzut 
dinainte prin ceea ce urma să treacă cea care va încerca să 
descopere ceea ce el ascunsese. Şi toată lupta pe care am 
dus-o eu, sărman, imbecil!... Având două formulare 
tipărite, i-a făcut să semneze, unul după altul, pe cei doi 
soţi pe care îi avea în serviciu şi apoi a trecut la redactarea 
adevăratului său testament cu cerneală simpatică din 
stiloul său, testament scris în interiorul unui plic vechi. 
Sub un pretext oarecare, de exemplu, pentru a elibera o 
factură scrisă cu creionul sub care pune o matriţă, face să 
se tipărească semnătura negustorului şi a soţiei acestuia 
sub propria-i semnătură... Apoi, râzând anticipat de festa 
jucată, leagă la vechiul plic cheia biroului său, spunându- 
ne că „dacă nepoata sa descoperă această mică şmecherie” 
va demonstra astfel că avusese dreptate să-şi continue 
studiile şi să-şi termine carieră pe care şi-o alesese şi 
mulţumită căreia el era dispus să-i lase averea. 

— Da, dar în realitate, nu ea a fost cea care a scos 
castanele din foc, cum se zice în popor. Ci ai fost 
dumneata, Poirot. Atunci, oricum ar fi, bătrânul a câştigat 
prinsoarea. 

— Nicidecum, Hastings; te înşeli amarnic, având în 

vedere că domnişoara Marsh şi-a demonstrat din plin 
perspicacitatea şi a demonstrat folosul avut de pe urma 
dezvoltării educaţiei tinerilor, încredinţându-mi acest caz. 
Oricum, trebuie să apelăm întotdeauna la profesionişti. 
Deci, e mai drept ca domnişoara Marsh să intre în posesia 
averii care i se cuvine. 

Şi sunt foarte curios să aflu ce ar gândi despre toate 
acestea bătrânul Andrew Marsh... 

Arthur Conan Doyle 


AVENIURA DE LA 
ABBEY GRANGE 


Într-o dimineaţă geroasă din iarnă lui '97 m-am trezit 
simțind că cineva mă mişcă de umăr. Era Holmes. 
Lumânarea pe care o avea în mână proiecta lumina pe 
chipul său agitat, înclinat spre mine, şi a fost suficient să-l 
văd ca să-mi dau seama că s-a întâmplat ceva rău. 

— Scoală, Watson, haide! îmi strigă. N-avem timp de 
pierdut. Nici un cuvânt! Imbracă-te şi vino! 

Zece minute mai târziu mergeam amândoi într-o maşină, 
care înainta zgomotoasă pe străzile liniştite care duc spre 
gara Charing Cross. IÎncepuseră să apară zorii unei 
dimineţi de iarnă şi vedeam confuz, din când în când, 
silueta câte unui muncitor matinal care traversa, 
nedesluşit şi estompat, irizanta ceaţă a Londrei. Holmes 
mergea în linişte, bine încotoşmănit în pardesiul său gros, 
iar eu eram bucuros că mă îmbrăcasem bine căci aerul era 
foarte rece; nici eu şi nici el nu luasem micul dejun. Până 
să ajungem la gară am băut puţin ceai cald, apoi ne-am 
ocupat locurile în trenul de Kent, unde ne-am încălzit 
puţin, cât Holmes să poată vorbi iar eu să ascult. Holmes 
scoase din buzunar o scrisoare şi o citi cu voce tare: 


42 


„Ferma Abbey, Marsham, Kent 3:30 a. m. 

Dragă domnule Holmes, 

V-aş fi foarte recunoscător dacă m-aţi ajuta de 
urgenţă într-un caz care promite să fie extraordinar. 
Este vorba de specialitatea dumneavoastră. In afară 
de faptul că o voi elibera pe doamnă, voi avea grijă 
să păstrez totul exact aşa cum am găsit, dar vă rog 
să nu întârziaţi nici o clipă, căci este dificil să-l las 
aici pe sir Eustace. 

Al dumneavoastră, 
Stanley Hopkins” 


— De şapte ori a apelat la mine Hopkins, şi în toate cele 
şapte ocazii a rezultat că cererile sale erau întemeiate, zise 
Holmes. Cred că toate cazurile sale figurează deja în 
colecţia ta şi trebuie să recunosc, Watson, că abilitatea pe 
care o demonstrezi în colecţionarea cazurilor compensează 
mare parte din ceea ce eu regret în povestirile tale. 
Nefastul tău obicei de a privi totul din punct de vedere al 
interesului pentru povestire, în loc de a-l considera ca un 
exerciţiu ştiinţific, a făcut să se piardă ceea ce ar fi putut 
constitui o serie instructivă şi chiar clasică de expuneri 
demonstrative. Dumneata treci repede peste lucruri de 
maximă abilitate şi fineţe pentru a face legături între 
detalii senzaţionale capabile să excite, dar care nu-l pot 
instrui pe cititor. 

— De ce nu le scrii dumneata? îi răspunsei cu oarecare 
asprime. i 

— Am s-o fac, dragă Watson, am s-o fac. In prezent, aşa 
cum ştii, sunt destul de ocupat, dar am în intenție să-mi 
consacru anii bătrâneții compunerii unei cărți care va 
concentra într-un singur volum toată arta detectivistă. 

— Revenind la oile noastre, crezi că sir Eustace e mort. 

— Eu aşa cred. Felul în care Hopkins şi-a redactat 

scrisoarea demonstrează o mare nervozitate, deşi nu este 
un om emotiv. Da, deduc că s-a procedat cu violenţă şi că 
păstrează cadavrul ca să putem să-l examinăm. Dacă ar fi 
fost vorba de o simplă sinucidere, Hopkins nu m-ar fi 
chemat. Menţiunea pe care o face că o va lăsa liberă pe 
doamnă, pare să indice că aceasta a fost închisă cu cheia 
în cameră în timp ce avea loc tragedia. Ne mişcăm într-o 
lume elegantă, Watson: hârtie de lux cu monogramă, un 
scut, adresă pitorească. Cred că prietenul Hopkins va fi la 
înălţimea faimei sale iar noi vom petrece o dimineaţă 
interesantă. Crima s-a petrecut în noaptea de ieri, înainte 
de ora douăsprezece. 

— Cum ai aflat? 

— Am consultat mersul trenurilor şi am calculat timpul. 
A trebuit să fie chemată poliţia locală, iar aceasta să ia 
legătura cu Scotland Yard-ul. Hopkins este cel care a luat 
legătura, iar la rândul său a trebuit să trimită după mine. 
Toate astea ia foarte bine o jumătate de noapte. În fine, 
deja suntem la gara Chislehurst şi în scurt timp ne vom 
lămuri. 

După un drum de patru kilometri cu maşina, pe străzi 
înguste şi întortocheate, ajungem la poarta exterioară a 
parcului, care ne-a fost deschisă de bătrânul paznic al 
pavilionului, pe al cărui chip speriat se reflectă un mare 
dezastru. Drumul de acces la palat traversa un parc 
magnific, printre ulmi bătrâni, şi ajungea la o construcţie 
măruntă şi foarte întinsă, cu o colonadă în partea din faţă, 
în stilul arhitectului Palladio. Corpul central al edificiului 
era foarte vechi, fiind acoperit cu iederă; dar vastele 
ferestre arătau că se efectuaseră modificări în timpurile 
moderne, iar una dintre aripi părea nou-nouţă. Chipul 
tânăr, vioi, plin de viaţă al inspectorului Stanley Hopkins 
se înfruntă cu noi în poartă, care era deschisă. N 

— Domnule Holmes, mă bucur mult că aţi venit. In 
acelaşi timp, sunt fericit că vă văd domnule Watson. Dar, 

ca să fiu cinstit, dacă ştiam nu vă mai deranjam, căci, după 
ce femeia şi-a revenit în fire, ne-a dat o declaraţie atât de 
clară că nu ne mai rămâne mare lucru de verificat. Vă 
amintiţi de banda de spărgători de case din Lewisham? 

— Care, cea a celor trei Randalls? 

— Intocmai; tatăl şi cei doi fii. E mâna lui. Nu încape nici 
o îndoială. Se împlinesc cincisprezece zile de când au 
lucrat ceva în Sydenham şi au fost văzuţi; semnalmentele 
corespund. E vorba de mult sânge rece ca să dai atât de 
repede şi de aproape altă lovitură; de data asta nu am nici 
o îndoială că este vorba de această bandă. Şi acum e caz 
de spânzurătoare. 

— De vreme ce sir Eustace e deja mort? 

— Da; i-au crăpat craniul cu propriul vătrai. 

— Este vorba într-adevăr de sir Eustace Brackenstall, 
aşa cum mi-a spus şoferul? 

— Exact. Unul dintre cei mai bogaţi oameni din Kent. 
Lady Brackenstall este în camera de zi. Sărăcuţa de ea! A 
trecut printr-o încercare înspăimântătoare. Când am văzut- 
o prima dată era mai mult moartă. Cred că ar fi mai bine 
să staţi de vorbă cu ea şi să ascultați din gura ei cum s-au 
petrecut faptele. După aceea vom merge şi vom examina 
împreună sufrageria. 

Lady Brackenstall nu era o femeie obişnuită. Rareori am 
văzut o femeie atât de graţioasă, de feminină, cu un chip 
atât de frumos. Era blondă, cu un păr ca aurul şi ochi 
albaştri; tenul său avea, fără îndoială, o culoare perfectă, 
în armonie cu celelalte calităţi, dar acea încercare 
dureroasă prin care trecuse îi dăduse o nuanţă palidă. 
Durerea sa era atât fizică cât şi mentală, căci avea 
deasupra unui ochi un cucui oribil, vineţiu, pe care subreta 
sa, femeie cu o statură impunătoare şi un chip sever, îl 
tampona asiduu cu apă şi oţet. Femeia zăcea epuizată, 
răsturnată pe o canapea, dar privirea-i iute şi iscoditoare, 
pe care şi-o îndreptă spre noi, văzându-ne că intrăm în 

cameră, ca şi vivacitatea expresivă a trăsăturilor ei 
frumoase, ne-a dat să înţelegem că inteligenţa şi valoarea 
ei nu fuseseră periclitate de teribila încercare la care 
fusese supusă. Era îmbrăcată într-un capot lung, albastru 
cu argintiu, iar pe scaunul care se afla lângă ea, atârna o 
rochie de seară acoperită cu paiete. 

— Domnule Hopkins, v-am spus deja tot ce s-a întâmplat, 
zise cu un accent de supărare. N-aţi putea să-i informaţi 
dumneavoastră? Mă rog, dacă apreciaţi că e necesar, am 
să le relatez şi acestor domni ce s-a întâmplat. Nu aţi fost 
încă în sufragerie? 

— Am socotit că ar fi mai bine să vă asculte mai întâi pe 
dumneavoastră. 

— Voi fi foarte bucuroasă când se va termina totul. Mă 
terorizează faptul că e mort şi că se află încă aici. 

O trecu un fior şi îşi ascunse faţa pentru o clipă între 
palme. Făcând acest gest, mâneca largă a capotului îi lăsă 
descoperit antebraţul. Holmes scoase o exclamaţie. 

— Aveţi şi alte răni, doamnă? Ce este asta? 

Două pete de un roşu aprins se distingeau pe unul din 
braţe, alb şi subţire. Ea îl acoperi cu repeziciune. 

— Nu e nimic. Asta nu are legătură cu oroarea din 
noaptea trecută. Vă voi povesti tot ce ştiu, dacă împreună 
cu colegul dumneavoastră veţi lua loc. Sunt soţia lui sir 
Eustace Brackenstall. Sunt căsătorită cu el de circa un an. 
Presupun că nu are rost să vă ascund că nu aveam o 
căsnicie fericită. Dacă aş nega acest lucru, vi l-ar spune 
vecinii noştri. Poate că vina a fost şi a mea. Am crescut 
într-un mediu mai liber şi mai puţin convenţional din 
Australia de Sud şi acest mod de viaţă englez, cu atenţiile 
şi meticulozităţile sale, nu se potriveşte cu firea mea. Dar 
cauza principală o constituie un fapt pe care îl cunoaşte 
toată lumea: sir Eustace era un beţiv inveterat. A trăi o 
singură oră cu un astfel de om este dezagreabil. Vă puteţi 
face o idee ce înseamnă pentru o femeie, sensibilă şi 

elevată, să se vadă legată de el zi şi noapte? A considera 0 
astfel de căsătorie ca viabilă este un sacrilegiu, o crimă, o 
mojicie. Vă asigur că aceste legi ale dumneavoastră 
reprezintă un blestem pentru ţară. Dumnezeu nu va 
permite mult timp un asemenea blestem. 

Pentru o clipă se ridică în capul oaselor, obrajii i se 
îmbujorară şi ochii îi străfulgerară de sub teribilul cucui pe 
care îl avea într-o sprânceană. Dar mâna fermă şi 
mângâietoare a severei subrete, îi reaşeză capul pe o 
pernă mare, şi acea furie de ură se estompă într-un suspin 
pătimaş. În cele din urmă, lady Brackenstall continuă: 

— Vă voi explica ce s-a întâmplat azi-noapte. Probabil 
ştiţi că servitorii din această casă dorm în aripa modernă a 
clădirii. Acest corp central se compune din camere în care 
stăm noi, o bucătărie în spate şi un dormitor deasupra. 
Subreta mea, Teresa, doarme într-o cameră care se află 
deasupra dormitorului meu. Nu mai există nimeni în 
această parte a casei şi nici un zgomot nu i-ar putea 
alarma pe cei care se află în aripă mai îndepărtată. Tâlharii 
trebuie să fi cunoscut aceste detalii, căci altfel nu ar fi 
acţionat aşa cum au acţionat... Sir Eustace s-a retras cam 
pe la zece şi jumătate. Servitorii plecaseră în camerele lor. 
Doar subreta mea nu se culcase: rămâne în camera sa de 
la etajul întâi, cât timp am nevoie de serviciile ei. Am 
rămas până la unsprezece în această cameră, cufundată în 
lectura unei cărţi. Apoi, înainte de a urca la etajul următor, 
am trecut să văd dacă totul este în ordine. Eu aveam 
obiceiul să fac acest lucru căci, aşa cum v-am explicat, nu 
se putea avea încredere în sir Eustace. Am fost la 
bucătărie, m-am uitat în cămară, în camera puştilor, în cea 
cu biliarde, în salon, şi, în sfârşit, în sufragerie. Fereastra 
de aici e mare, de tipul aşa-numitelor ferestre franţuzeşti. 
În realitate o uşă prin care se iese în grădină. Ţineam în 
mână sfeşnicul din camera mea cu lumânarea aprinsă, şi, 
la lumina ei am zărit, în spatele primului bărbat, pe încă 

doi, în momentul în care încercau să intre. M-am dat 
înapoi, dar individul s-a repezit spre mine. M-a prins mai 
întâi de încheietura mâinii, apoi de gât. Am deschis gura ca 
să ţip, dar m-a lovit cu sălbăticie, cu pumnul, în arcadă şi 
m-a trântit la pământ. Cred că mi-am pierdut cunoştinţa 
timp de câteva minute, fiindcă atunci când mi-am revenit 
am văzut că smulseseră şnurul clopoţelului şi mă legaseră 
cu el strâns de jilţul ce se afla în capătul mesei din 
sufragerie. Eram legată atât de strâns încât nici nu mă 
puteam mişca. Iar batista cu care îmi astupaseră gura mă 
împiedica să scot vreun sunet. Chiar în acea clipă 
nefericitul meu soţ a intrat în cameră. Era clar că auzise 
zgomote suspecte şi că venise pregătit pentru scena care i 
se înfăţişa acum înaintea ochilor. Era doar în cămaşă şi 
tinea în mână bastonul său preferat. L-a atacat pe unul 
dintre agresori, dar celălalt (bătrânul) s-a aplecat, a 
înşfăcat vătraiul şi l-a lovit cumplit, când i-a trecut prin 
faţă. A căzut la pământ fără să scoată un geamăt şi a 
rămas nemişcat. Am leşinat din nou, dar şi de data aceasta 
am rămas doar câteva minute în nesimţire. Când am 
deschis ochii am văzut că luaseră din dulap serviciul de 
argint şi goliseră o sticlă cu vin. Fiecare dintre ei avea câte 
un pahar în mână. V-am mai spus, nu-i aşa? că unul dintre 
ei era bătrân, purta barbă, iar ceilalţi erau tineri şi 
imberbi. Puteau fi luaţi drept un tată cu cei doi fii ai săi. Au 
discutat între ei în şoaptă. Apoi s-au apropiat de mine şi au 
verificat dacă eram bine legată. În cele din urmă au plecat 
închizând fereastra. Am întârziat vreun sfert de oră până 
să scap de batista din gură. Când am reuşit, ţipetele mele 
au făcut-o pe cameristă să-mi vină în ajutor. Imediat au 
venit şi restul servitorilor şi am anunţat poliţia locală, care 
a luat numaidecât legătura cu Londra. Domnilor, asta e tot 
ce pot să vă spun şi cred că nu va trebui să repet o 
întâmplare atât de dureroasă. 

— Mai aveţi vreo întrebare, domnule Holmes? zise 

Hopkins. 

— Nu vreau să abuzez de răbdarea şi nici de timpul 
doamnei Brackenstall, spuse Holmes. Dar mi-ar place să 
ascult întâmplările la care aţi asistat dumneavoastră. 

Şi zicând acestea, Holmes privi spre cameristă. Aceasta 
spuse: 

— I-am văzut pe acei bărbaţi înainte de a intra în casă. 
Stăteam în faţa ferestrei dormitorului meu şi am zărit la 
lumina lunii trei bărbaţi care se aflau mai departe, lângă 
poarta de la intrare, dar în acea clipă nu le-am dat 
importanţă. A trecut mai bine de o oră şi, deodată, am 
auzit-o pe stăpâna mea ţipând, am coborât în fugă şi am 
văzut-o legată, cum dânsa v-a povestit deja, iar pe stăpân 
trântit la pământ cu creierii împrăştiaţi peste tot, într-o 
baltă de sânge. Era o privelişte care putea să aducă pe 
orice femeie în pragul nebuniei; să te vezi legată şi cu 
rochia stropită cu sânge; dar domnişoarei Mary Fraser din 
Adelaide nu i-a lipsit niciodată curajul, şi doamna 
Brackenstall de la Abbey Grance nu şi-a uitat niciodată 
vechiul ei fel de a fi. Dumneavoastră domnilor i-aţi pus deja 
destule întrebări şi acum ea se va retrage în camera ei 
împreună cu Teresa, care o iubeşte de atâta timp, pentru a 
se putea odihni, căci are atâta nevoie de linişte. 

Teresa o luă de mijloc pe stăpâna sa cu o tandrete 
maternă şi o conduse afară din încăpere. 

— A fost în serviciul ei toată viaţa, spuse Hopkins. A 
îngrijit-o de pe când era copil, s-a mutat cu ea în Anglia, 
după ce au părăsit Australia cu vreun an şi jumătate în 
urmă. O cheamă Teresa Wright şi cameriste de talia ei nu 
se mai găsesc în ziua de azi. La noi, domnule Holmes, la 
noi! 

De pe faţa expresivă a lui Holmes dispăruse viul interes 
de care dăduse semne înainte, şi înţelese că acest caz îşi 
pierduse farmecul, pierzându-şi misterul. Mai rămânea 
doar să opereze o arestare. Dar ce amestec aveau cei trei 

răufăcători ca să-şi murdărească mâinile cu ei? Un medic 
specialist, serios şi doct, care află că a fost chemat pentru 
a vindeca un caz de pojar, ar încerca acel plictis pe care eu 
l-am citit în ochii prietenului meu. Totuşi, ceea ce a văzut 
în sufrageria de la Abbey Grange a fost destul de ieşit din 
comun pentru a-i atrage atenţia şi a-i deştepta interesul 
care acum se destrăma. 

Sufrageria era o încăpere foarte spațioasă şi înaltă, cu 
tavanul din stejar frumos lucrat, cu lambriuri tot din stejar 
şi cu o splendidă expoziţie de capete de cerbi şi de arme 
vechi etalate pe toţi pereţii. Vis-ă-vis de uşă se afla 
fereastra franţuzească despre care s-a vorbit deja. Trei 
ferestre mai mici situate la dreapta umpleau camera cu 
razele unui soare rece de iarnă. La stânga se afla un 
şemineu mare şi adânc cu o consolă de stejar masiv. Lângă 
şemineu se afla un jilţ greu de stejar cu fundul din stinghii. 
Prin spaţiile dintre stinghii era trecut un şnur stacojiu, 
legat de ambele capete ale ultimei stinghii prinse pe 
picioarele jilţului. Eliberând-o pe stăpână, şnurul se 
slăbise, dar nodurile cu care fusese legat de jilţ 
rămăseseră intacte. Aceste amănunte nu ne-au atras 
atenţia până mai târziu, căci gândurile noastre erau în 
întregime concentrate asupra obiectului groaznic care se 
afla întins pe pielea de tigru din faţa şemineului. Acesta 
era cadavrul unui bărbat înalt, bine făcut, de vreo 
patruzeci de ani. Zăcea pe spate, cu faţa în sus şi cu dinţii 
săi albi strălucind în barba scurtă şi neagră. Avea mâinile 
încleştate pe baston şi le ţinea deasupra capului. Chipul 
său măsliniu, cu trăsături frumoase, bărbăteşti, era 
convulsionat într-un spasm de ură răzbunătoare, dându-i o 
expresie demoniacă. E limpede că se afla în pat când 
auzise zgomote, căci purta o cămaşă de noapte brodată, 
elegantă şi avea picioarele goale. Capul, era sfărâmat şi 
toată încăperea stătea mărturie sălbăticiei loviturii care-l 
omorâse. Lângă el se afla vătraiul care se îndoise în urma 

impactului. Holmes examină vătraiul şi efectul cumplit pe 
care îl produsese 

— Bătrânul Randall ăsta trebuie să fie un, om cu o forţă 
herculeană. 

— Da, răspunse Hopkins. Am câteva date despre individ 
şi am luat măsurile necesare. 

— Vă va fi uşor să-l prindeţi. 

— Foarte uşor. De mai multă vreme îl căutăm şi se 
zvonise că a fugit în America. Acum că ştiu că banda se 
află aici nu văd cum ar putea să ne mai scape. Am anunţat 
deja toate porturile şi înainte de căderea nopţii se va oferi 
o recompensă. Ceea ce eu nu reuşesc să înţeleg este 
motivul pe care l-au avut să comită o astfel de barbarie 
ştiind că doamna îi va descrie şi că noi îi vom identifica 
imediat după această descriere. 

— Intocmai. Logic mi se părea s-o fi asasinat şi pe 
doamna Brackenstall. 

— Poate nu şi-au dat scama că ea îşi revenise din leşin, 
am intervenit eu. 

— Asta se prea poate. Văzând-o leşinată, n-au mai 
omorât-o. Ce puteţi să-mi spuneţi, domnule Hopkins, 
despre acest nenorocit care zace aici? Cred că am auzit 
despre el lucruri ciudate. 

— Când nu era beat avea un suflet bun, dar odată ce se 
îmbăta devenea un diavol, sau mai bine zis când era doar 
ameţit, căci rareori se întâmpla ca beţia lui să fie completă. 
În acele clipe părea că avea în el spiritul răului şi era 
capabil de orice. După câte am auzit, în ciuda bogăției şi a 
titlurilor sale, acest om a fost de multe ori pe punctul de a 
avea de-a face cu noi. Se zvonise că odată a turnat gaz pe 
un câine şi apoi i-a dat foc (şi pentru ca scandalul să fie şi 
mai mare alesese câinele soţiei lui). Incidentul a fost 
aplanat cu greu. Altădată, a aruncat cu o garafă în 
cameristă, în Teresa Wright. Asta i-a adus neplăceri. În 
concluzie, fie vorba între noi, casa asta va fi mult mai 

veselă fără el. La ce vă uitaţi? 

Holmes  îngenunchease şi cerceta cu mare atenţie 
nodurile şnurului stacojiu cu care fusese legată doamna. În 
continuare, examină în amănunţime capătul unde fusese 
rupt şi destrămat şnurul, când hoţul îl smulsese dintr-o 
dată pentru a se folosi de el. 

— Când au smuls şnurul acesta, trebuie să fi răsunat 
foarte zgomotos clopoţelul în bucătărie, comentă Holmes. 

— Nimeni nu l-ar fi putut auzi. Bucătăria se afla în spate. 

— Şi de unde ştia hoţul că n-o să-l audă nimeni? Cum de 
a îndrăznit să tragă de şnurul unui clopoțel cu atâta curaj? 

— Întocmai, domnule Holmes, întocmai. Aţi pus aceeaşi 
problemă pe care cu mi-o pun întruna. Nu încape nici o 
îndoială că acest individ cunoştea casa şi obiceiurile ei. 
Ştia precis că servitorii se culcaseră, deşi era relativ 
devreme şi că era imposibil ca să audă cineva clopoţelul 
din bucătărie. În consecinţă, trebuie să fi fost în 
combinaţie cu unul dintre servitori. Asta este limpede. Dar 
sunt opt servitori şi toţi au recomandări favorabile. 

— Aflându-se toţi în aceeaşi situaţie, ai putea bănui-o pe 
servitoarea în care stăpânul a aruncat cu garafa, spuse 
Holmes. Dar asta ar presupune o trădare faţă de stăpâna 
pentru care această femeie are o mare afecţiune. Bine, 
ăsta e un amănunt minor şi când îl veţi prinde pe Randall 
mai mult ca sigur că nu veţi avea dificultăţi în a-i descoperi 
complicii. Relatarea doamnei pare coroborată, dacă era 
nevoie de aşa ceva, cu toate detaliile pe care le cunoaştem. 

Holmes se duse la fereastra franceză şi o deschise. 

— Aici nu se văd urme, iar pământul e tare ca fierul şi nu 
ne putem aştepta să descoperim ceva. Văd că lumânările 
de pe consolă au fost aprinse. 

— Aşa este. Hoţii s-au mişcat la lumina acestor lumânări 
şi la cea de la sfeşnicul din dormitorul doamnei. 

— Şi ce au furat? 

— Nu mare lucru; doar câteva obiecte de argint, care se 

aflau în servantă. Doamna Brackenstall e de părere că 
moartea lui sir Eustace le-a produs tâlharilor o asemenea 
impresie încât au renunţat să fure tot din casă, cum ar fi 
făcut în alte împrejurări. 

— Fără îndoială. Totuşi, după cum am înţeles, au băut 
câte un pahar de vin. 

— Ca să-şi calmeze nervii. 

— Da. Cred că n-a atins nimeni cele trei pahare care se 
află pe servantă. 

— Nimeni; şi sticla este aşa cum am lăsat-o eu. 

— Să ne aruncăm o privire. Oh, dar ce e asta? 

Deci cele trei pahare se aflau unul lângă altul, toate trei 
aveau urme de vin, dar numai în unul erau şi resturi de 
floare. Lângă pahare se află sticla plină pe trei sferturi, iar 
lângă sticlă un dop lung şi îmbibat cu vin. Aspectul dopului 
şi praful de pe sticlă demonstrează că asasinii degustaseră 
un vin deosebit. 

Pe chipul lui Holmes se observă o schimbare, îşi 
pierduse expresia dezinteresată şi din nou ochii săi 
pătrunzători şi adânci se aprinseseră de flacăra unui viu 
interes. Luă dopul şi îl examină îndeaproape. 

— Cum au reuşit să-l scoată? întrebă. 

Hopkins arătă cu degetul un sertar întredeschis în care 
se aflau câteva feţe de masă şi un tirbuşon mare. 

— Doamna Brackenstall a spus că au folosit tirbuşonul? 

— Nu. Îmi amintesc că în momentul în care au deschis 
sticla, doamna era leşinată. 

— Da, desigur. Dar în realitate acest tirbuşon nu a fost 
folosit. Dopul a fost scos cu un tirbuşon de buzunar, de la 
un briceag, şi nu avea mai mult de patru centimetri. Dacă 
vă uitaţi cu atenţie, în partea de sus a dopului, veţi vedea 
că înainte de a reuşi să-l scoată au băgat de trei ori 
tirbuşonul în el. N-au reuşit să-l străpungă de la un capăt 
la altul cum ar fi făcut-o cu celălalt tirbuşon mai lung, cu 
care ar fi scos dopul dintr-o singură încercare. Când îl veţi 

prinde pe acel individ, veţi vedea că are un briceag la fel 
ca acela descris mai sus. 

— Minunat! spuse Hopkins. 

— Dar vă mărturisesc că mă intrigă aceste pahare. Nu 
ne-a spus doamna Brackenstall că i-a văzut bând pe cei trei 
bărbaţi? 

— Atunci să nu mai discutăm despre asta. Ce am mai 
putea spune? Totuşi, domnule Hopkins, trebuie să 
recunoaşteţi că la aceste pahare există ceva ciudat. Cum 
de nu vă daţi seama de asta? In sfârşit... Este foarte 
probabil că faptul de a fi în posesia, aşa cum sunt eu, a 
unor cunoştinţe speciale şi a unor facultăţi deosebite, te 
împinge să găseşti explicaţii complicate deşi ai la 
îndemână o explicaţie cât se poate de simplă. Fireşte, 
chestiunea paharelor trebuie să fie o pură întâmplare. Cu 
bine, domnule Hopkins. Nu cred că vă pot fi de folos cu 
ceva şi, după cât se pare, pentru dumneavoastră cazul este 
foarte limpede. Voi fi informat de arestarea lui Randall şi 
cu alte noutăţi care vor apărea. Cred că voi avea ocazia să 
vă felicit în curând pentru încheierea cu succes a acestui 
caz. Să mergem Watson; mă gândesc că ne putem ocupa 
de lucruri mai folositoare. 

Pe drum, la întoarcere, am văzut după expresia feţei lui 
Holmes că era foarte intrigat de ceva. Din când în când, şi 
după un oarecare efort, reuşea să se debaraseze de acea 
impresie, exprimându-se ca şi cum problema îi fusese 
lămurită, dar era din nou invadat de îndoieli şi fruntea 
încruntată şi privirea concentrată îţi dădeau de înţeles că 
gândurile îi fugiseră din nou în spaţioasa sufragerie de la 
Abbey Grange, în care se petrecuse acea tragedie 
nocturnă. Deodată, sub influenţa unui impuls, în momentul 
în care trenul pleca încet dintr-o gară, Holmes sări pe 
peron şi mă trase după el. 

— Iartă-mă, dragul meu prieten, spuse, în timp ce 
vedeam cum dispar la o curbă ultimele vagoane ale 

trenului. Îmi pare rău că te-am făcut victima a ceea ce la 
prima vedere pare un capriciu, dar, pe viaţa mea Watson! 
Imi este imposibil, absolut imposibil, să las cazul ăsta 
neelucidat. Instinctul nu-mi dă pace. S-a făcut o greşeală 
(totul este greşit interpretat), sunt dispus să jur că s-au 
înşelat. Totuşi, relatarea doamnei n-a avut nici o scăpare; 
camerista a confirmat întocmai, se poate spune că 
amănuntele erau exacte. Ce pot eu să aduc împotriva 
acestei versiuni? Trei pahare de vin, nimic mai mult. Dar 
dacă eu n-aş fi luat lucrurile aşa cum mi-au fost prezentate, 
dacă eu aş fi analizat totul cu atenţia pe care aş acorda-o 
dacă am analiza lucrurile din nou şi nu aş fi ţinut cont deo 
versiune  contrafăcută, de care  subconştientul m-a 
prevenit, n-aş fi descoperit eu un argument mai concret 
care să-mi servească drept punct de plecare? Bineînţeles 
că da! Watson, aşează-te pe banca asta până vine trenul 
care o să ne ducă la Chislehurst şi dă-mi voie să-ţi expun 
motivele, implorându-te, în primul rând, să-ţi scoţi din 
minte ideea că ceea ce au spus camerista sau stăpâna este 
adevărat. Nu trebuie să acceptăm ca încântătoarea 
personalitate a doamnei să ne influenţeze în vreun fel 
judecata... Există, cu siguranţă, în relatarea ei anumite 
detalii care, analizate cu sânge rece, ne trezesc bănuieli. 
Acei hoţi au comis acum două săptămâni, în Sydenham, un 
furt fără importanţă. Ziarele au publicat unele fapte ale lor 
şi date despre aspectul lor exterior şi oricine ar dori să 
inventeze o poveste fireşte că i-ar veni în minte să se 
folosească de aceşti hoţi imaginari. Ca să spunem 
adevărul, orice hoţ care a dat o lovitură spectaculoasă 
caută, în general, să se bucure în tihnă de prada sa, fără să 
se arunce atât de repede într-o altă acţiune periculoasă. Pe 
lângă asta, nu este în obiceiul spărgătorilor de case să 
opereze la ore atât de nepotrivite; nu este în obiceiul 
spărgătorilor de case să lovească o doamnă pentru a o 
împiedica să ţipe, căci oricui îi trece prin minte că folosind 

asemenea metode o face să ţipe; nu se obişnuieşte ca hoţii 
să omoare, când prin numărul lor pot imobiliza o persoană. 
De obicei nu se mulţumesc cu o pradă atât de săracă 
atunci când le stă la îndemână una mult mai mare; şi, în 
sfârşit, eu te asigur că nu se obişnuieşte, sub nici o formă, 
ca oameni de teapa lor să golească o sticlă doar pe 
jumătate. Ce concluzie tragi, Watson; din toate aceste 
amănunte atât de neobişnuite? 

— Desigur, ţinând cont de toate amănuntele, ai dreptate; 
dar luate fiecare în parte, nu mai par neobişnuite. Ceea ce 
mi se pare cel mai ciudat este că au legat-o pe doamnă de 
jilt. 

— De asta nu sunt atât de sigur, căci e limpede că, sau 
aveau de gând s-o omoare, sau trebuiau s-o imobilizeze în 
aşa fel încât să nu poată da alarma în timp ce ei trebuiau 
să fugă. Dar, în orice caz, am demonstrat, nu-i aşa, că 
relatarea acestei doamne poate fi pusă la îndoială. Şi, în 
sfârşit, mai avem şi amănuntul paharelor de vin. 

— Ce e cu ele? 

— Mai ştii cum arătau? 

— De parcă le-aş avea în faţa ochilor. 

— Ne-au spus că cei trei bărbaţi au băut. Asta ţi se pare 
verosimil? 

— De ce nu? Toate cele trei pahare aveau resturi de vin. 

— Exact, dar numai unul avea urme de floare. Cred că ai 
remarcat, fără îndoială. Ce îţi sugerează asta? 

— Probabil că paharul în care s-a turnat la urmă are 
floare. 

— Nicidecum. Sticla era plină de floare şi e de 
neconceput ca primele două pahare să fie curate, iar cel 
de-al treilea nu. Există doar două explicaţii. Prima este că, 
o dată umplut al doilea pahar, au agitat puternic sticla şi în 
acest fel în cel de-al treilea pahar a curs şi floare. Dar asta 
nu pare verosimil. Nu, nu; sunt sigur că am dreptate. 

— Atunci ce crezi? 

— Că au fost folosite doar două pahare şi că drojdia de 
pe fundul lor a fost vărsată în al treilea pahar pentru a 
crea impresia că acolo au fost trei persoane. În acest caz 
toată floarea se află în ultimul pahar, nu-i aşa? Da, am 
convingerea că aşa s-a întâmplat. Dar dacă eu am găsit 
adevărata explicaţie a acestui amănunt, atunci cazul trece 
din sfera obişnuitului în cea a extraordinarului, căci asta 
înseamnă că doamna Brackenstall şi camerista ei ne-au 
minţit intenţionat, că nu trebuie să credem nici o vorbă din 
relatarea lor, că ele au un motiv foarte puternic pentru a 
ascunde numele adevăratului criminal, iar noi trebuie să 
elucidăm acest caz, fără nici un ajutor din partea lor. Asta 
e misiunea care ne stă în faţă şi iată şi trenul de 
Chislehurst. 

Locatarii de la Abbey Grange fură foarte surprinşi de 
întoarcerea noastră. Sherlock Holmes, aflând că Stanley 
Hopkins plecase pentru a-şi informa superiorii, se instală 
în sufragerie, închise uşa pe dinăuntru şi două ore se 
dedică acelor investigaţii minuţioase şi dificile care 
constituie baza solidă deasupra căreia îşi înalţă minunatele 
lui construcţii deductive. Stând într-un colţ, ca un student, 
care urmăreşte cu interes demonstraţia profesorului său, 
am urmărit pas cu pas acea remarcabilă cercetare. 
Fereastra, perdelele, covorul, jilţul, şnurul..., au fost, unul 
după altul, minuţios examinate şi analizate cum se cuvine. 
Scoseseră de acolo cadavrul nefericitului barony, dar 
lucrurile rămăseseră aşa cum le văzusem noi de dimineaţă. 
Apoi, spre uluirea mea, Holmes se căţără pe consola 
masivă a şemineului. Deasupra capului atârna o bucată de 
şnur stacojiu de câţiva centimetri. Holmes privi o vreme 
acea bucăţică de şnur şi dintr-o dată, vrând să se apropie 
şi mai mult de el, se sprijini cu genunchiul de altă consolă 
de lemn prinsă de perete. Astfel, mâna îi ajungea la mică 
distanţă de capătul şnurului rupt; dar mai mult decât 
şnurul se pare că atenţia îi fusese atrasă chiar de consolă. 


57 


În sfârşit, sări jos, lăsând să-i scape o exclamaţie de 
mulţumire: 

— E în regulă, Watson, îmi spuse. Avem deja scenariul 
cazului care este unul dintre cele mai deosebite din 
colecţia noastră. Era cât pe ce să fac cea mai mare prostie 
din viaţa mea! Cred că-mi mai lipsesc câteva verigi ca 
lanţul meu să fie complet. 

— I-ai descoperit pe răufăcători? 

— Pe răufăcător, Watson, pe răufăcător. Unul singur, 
dar nemaipomenit. Are o forţă de taur; dovadă, lovitura 
care a îndoit vătraiul. Înalt de aproape doi metri, ager ca o 
veveriţă, foarte îndemânatec şi, în sfârşit, cu o inteligenţă 
remarcabilă, căci el a fost cel care a urzit abil toată 
această poveste. Da, Watson, am dat peste opera unui 
individ extraordinar. Totuşi, ne-a oferit cu acest şnur de 
clopoțel o pistă care ne duce la descoperirea adevărului. 

— Cum adică? 

— Uite, Watson, dacă ai fi smuls dintr-o smucitură 
şnurul clopoţelului de unde crezi că s-ar fi rupt? Desigur că 
din locul unde este legat de limba clopoţelului. De ce 
trebuia să se rupă la câţiva centimetri de acest punct, cum 
s-a întâmplat? 

— Probabil pentru că acolo era ros. 

— Exact. Acest capăt al şnurului e destrămat. Criminalul 
a fost atât de viclean încât l-a destrămat cu cuțitul. Dar 
celălalt capăt nu este destrămat. De aici de jos nu se poate 
vedea, dar dacă te-ai fi căţărat pe consola şemineului ai fi 
văzut că este tăiat pur şi simplu, fără nici o urmă de 
destrămare. Poţi să refaci acum tot ce s-a întâmplat. 
Bărbatul acela avea nevoie de o sfoară. N-a vrut să smulgă 
şnurul dintr-o dată de frică să nu sune clopoţelul şi să 
alarmeze toată casa. Ce-a făcut? S-a urcat pe consola 
şemineului, dar de acolo nu a ajuns unde vroia el, şi-a 
sprijinit genunchiul pe consolă (acolo se vede urma în praf) 
şi a tăiat şnurul cu cuțitul. Mie îmi lipseau câţiva 

58 


centimetri pentru a ajunge la punctul de unde a fost tăiat 
şnurul, de unde deduc că acest bărbat este mai înalt decât 
mine cu cel puţin şapte centimetri. Uită-te la pata asta de 
pe fundul jilţului. Ce este? 

— Sânge. 

— Fără îndoială că e sânge. Numai cu proba asta şi se 
pune sub semnul îndoielii versiunea doamnei. Dacă ea se 
afla în jilţ când s-a comis crima, cum de a putut să cadă 
picătura asta aici? Nu, nu, ea s-a aşezat în jilţ după 
moartea soţului ei. Pun pariu că rochia cea neagră are 
aceeaşi pată. Watson, încă nu am avut un Waterloo, dar 
acum avem un Marengo al nostru, căci am început prin 
eşec şi am terminat cu victorie. Mi-ar place să schimb 
câteva cuvinte cu Teresa camerista. Câtva timp trebuie să 
ne purtăm cu mult tact, dacă vrem să obţinem informaţiile 
de care avem nevoie. 

Era o femeie interesantă acea severă australiancă. 
Taciturnă, bănuitoare, antipatică; trecură câteva minute 
până când bunele maniere ale lui Holmes şi acceptarea 
sinceră a tot ceea ce spunea ea, s-o cucerească, 
deşteptând o simpatie reciprocă. Nu încercă să-şi ascundă 
ura resimţită pentru defunctul său stăpân. 

— Da, domnule, este adevărat că el a aruncat cu garafa 
în mine. O jignise pe soţia sa şi eu i-am spus că el n-ar fi 
îndrăznit să vorbească astfel dacă fratele stăpânei mele ar 
fi fost în casă. Atunci a aruncat cu garafa. Mi-ar fi fost 
indiferent dacă ar fi aruncat în mine cu o sută de garafe, 
dacă astfel ar fi lăsat-o în pace pe iubita mea stăpână. Elo 
chinuia încontinuu, dar ea era prea orgolioasă ca să se 
plângă. Nici mie nu-mi povestea tot ceea ce îndura. 
Niciodată nu mi-a explicat cauza urmelor pe care le-aţi 
văzut dumneavoastră în dimineaţa asta pe braţul ei, dar eu 
ştiu sigur că sunt împunsăturile unui ac de pălărie. 
Blestematul ăsta!... Să mă ierte Dumnezeu că vorbesc 
despre el astfel după ce a murit dar, dacă a existat pe lume 

vreun diavol, apoi bărbatul acesta îl întruchipa. Când l-am 
cunoscut era numai miere; asta s-a întâmplat acum 
optsprezece luni, dar nouă ni se pare că au trecut de 
atunci optsprezece ani. Domnişoara tocmai sosise la 
Londra. Da, era prima sa călătorie, căci nu mai plecase 
niciodată din ţara ei. El a cucerit-o prin titlu, prin bani şi 
prin false linguşiri, cum se obişnuieşte la Londra. Dacă ea 
a făcut vreo greşeală a plătit-o cu vârf şi îndesat. În ce lună 
l-am cunoscut? Păi, imediat după sosirea noastră. Am venit 
în iunie, aşa că prin iulie l-am cunoscut. S-au căsătorit în 
ianuarie anul trecut. Da, doamna a coborât în camera de zi 
şi sunt sigură că va vorbi cu dumneavoastră, dar nu 
trebuie să-i puneţi prea multe întrebări, căci ea a trecut 
prin toate încercările prin care poate trece un om. 

Doamna Brackenstall stătea pe aceeaşi sofa, dar părea 
mai vioaie decât înainte. Camerista intră cu noi şi îi 
schimbă compresa de la arcadă. 

— Cred, spuse doamna, că nu mă veţi supune unui nou 
interogatoriu, nu-i aşa? 

— Nu, răspunse Holmes, cu multă blândeţe. N-o să vă 
cauzăm nici o neplăcere şi vom aborda problema de aşa 
manieră încât să nu vă necăjim deloc, căci sunt convins că 
aţi suferit mult. Dacă mă veţi considera prietenul 
dumneavoastră şi veţi avea încredere în mine, veţi vedea 
că vă voi justifica încrederea. 

— Ce doriţi de la mine? 

— Să-mi spuneţi adevărul. 

— Domnule Holmes! 

— Nu, nu, doamnă Brackenstall, este inutil. Poate aţi 
auzit de faima de care mă bucur. Ei bine, sunt dispus să 
mi-o pun în joc, pariind pe ea că relatarea pe care mi-aţi 
făcut-o e o pură fantezie 

Stăpâna şi camerista îl priviră pe Holmes cu chipurile 
palide şi ochi înspăimântați. 

— Sunteţi un neruşinat! exclamă Teresa. Vreţi să spuneţi 

că stăpâna mea v-a minţit? 

Holmes se ridică în picioare. 

— Nu aveţi nimic să-mi spuneţi? 

— V-am povestit tot. 

— Reflectaţi încă o dată, doamnă Brackenstall. Nu ar fi 
mai bine să fiţi sinceră? 

Frumosul său chip păru că ezită o clipă. Dar o 
reconsiderare de mare forţă o reţinu. 

— V-am spus tot ce ştiu. 

Holmes duse mâna la pălărie şi dădu din umeri. 

— Îmi pare rău, spuse, şi, fără să mai adauge vreun 
cuvânt, am părăsit camera şi casa. 

În parc exista un bazin şi prietenul meu se îndreptă spre 
el. Era acoperit cu gheaţă, cu excepţia unei copci, spre 
bucuria unei lebede solitare. Holmes privi copca 
respectivă, apoi ne-am îndreptat spre poarta exterioară a 
pavilionului de la intrare Aici însăilă o scurtă scrisoare 
pentru Stanley Hopkins pe care o lăsă paznicului. 

— Pot să reuşesc sau să dau greş, dar trebuie să facem 
ceva pentru prietenul Hopkins, în ultimă instanţă pentru a 
justifica aceasta a doua vizită, zise. Deocamdată, însă, nu îi 
spun planurile mele. Cred că, în continuare, trebuie să 
acţionăm de urgenţă la biroul maritim al liniei Adelaide- 
Southampton, care se află, dacă-mi aduc bine aminte, la 
capătul străzii Pall Mall. Există şi o altă linie de vapoare 
care face legătura între Australia de Sud cu Anglia, dar 
vom explora în primul rând bârlogul cel mare. 

A fost suficient să arătăm cartea de vizită a lui Holmes 
ca să fim numaidecât primiţi de director; prietenul meu nu 
întârzie mult ca să obţină toate datele de care avea nevoie. 
În luna iunie a anului '95, doar un vapor al liniei sale 
intrase într-un port englezesc. Era vorba de Rock of 
Gibraltar, cel mai mare şi mai bun dintre toate. Nu a fost 
nevoie decât de o consultare a listei de pasageri pentru a 
dovedi că domnişoara Fraser, din Adelaide, acompaniată 

de camerista sa, călătorise cu acel vapor. În prezent, Rock 
of Gibraltar naviga spre Australia prin sudul canalului de 
Suez. Ofițerii de pe vas erau aceiaşi din anul '95, cu o 
singură excepţie. Primul ofiţer, domnul Jack Croker, fusese 
avansat la gradul de căpitan, şi îi fusese încredinţat vasul 
Bass Rock, care urma să ridice ancora două zile mai târziu 
din Southampton. Îşi avea locuinţa în Sydenham, dar 
probabil că urma să se prezinte la birou în acea dimineaţă 
pentru a primi instrucţiuni; ne-au spus că dacă dorim 
putem să-l aşteptăm. 

Nu, Domnul Holmes nu dorea să vorbească cu el, însă 
dorea să cunoască mai multe detalii despre cariera şi 
conduita sa. 

Dosarul său era magnific. Nu exista în acea flotă nici un 
ofiţer cu care să poată fi comparat. Cu privire la conduita 
sa, era un om care îşi făcea datoria, dar furios şi violent 
dincolo de puntea vasului său. Irascibil şi exaltat, dar 
cinstit, onest şi cu suflet bun. Acestea erau, în principal, 
informaţiile obţinute de Holmes de la biroul companiei 
Adelaide-Southampton. De aici ne-am deplasat cu maşina 
la Scotland Yard, dar în loc să intre înăuntru Holmes 
rămase în maşină, cu sprâncenele încordate, pierzându-se 
în analize profunde. La sfârşit, dădu dispoziţie şi maşina ne 
duse la telegraful din Charing Cross; trimise de aici o 
telegramă, după care am plecat spre Baker Street. 

— Watson, ăsta este mai puternic ca mine, zise când 
intram în camera noastră. Odată pronunţată hotărârea 
judecătorească nu-l va mai putea nimeni salva pe acest om. 
O dată sau de două ori, în cariera mea, am avut senzaţia că 
descoperind criminalul, am produs daune mai mari decât 
făptuitorul crimei. Am învăţat să fiu precaut şi prefer să 
înşel justiţia din Anglia decât propria-mi conştiinţă. Mai 
trebuie să aflăm ceva înainte de a acţiona. 

Inainte de căderea nopţii am primit vizita inspectorului 
Stanley Hopkins, căruia nu-i prea ieşiseră socotelile. 

— Domnule Holmes, cred că dumneavoastră sunteţi un 
fachir. Există momente în care, v-o spun cinstit, mă 
gândesc că posedaţi puteri supranaturale. De exemplu: 
cum Dumnezeu aţi putut descoperi ai argintăria furată se 
găsea pe fundul bazinului? 

— Nu ştiam. 

— Dar dumneavoastră m-aţi sfătuit să verific bazinul. 

— Şi ai găsit serviciul de argint? 

— Da, l-am găsit. 

— Mă bucur mult că am putut să te ajut. 

— Dar dumneavoastră nu m-aţi ajutat, atâta timp cât 
afacerea devine şi mai dificilă. Ce fel de hoţi sunt ăştia 
care fură un serviciu de argint şi apoi îl aruncă în prima 
băltoacă pe care o întâlnesc în cale? 

— Desigur, este vorba de o comportare foarte 
excentrică. Eu am raţionat plecând de la ideea că dacă 
obiectele respective au fost luate de persoane pentru care 
nu prezentau interes, fiind furate doar pentru a deruta, 
este o supoziţie, era normal să se grăbească să scape de 
ele cât mai repede. 

— Dar cum a putut să vă treacă prin cap o asemenea 
idee? 

— Foarte simplu: mi s-a părut posibil. Când hoţii au ieşit 
pe fereastra franceză, le-a apărut în faţă bazinul, cu o 
tentantă gaură în copertina de gheaţă. Ce altă 
ascunzătoare putea fi mai bună ca asta? 

— Da, asta pare mai rezonabil... o ascunzătoare! 
exclamă Stanley Hopkins. Da, da; acum înţeleg tot. Era 
devreme, pe stradă era încă lume, şi le-a fost frică să nu fie 
văzuţi cu obiectele respective, motiv pentru care le-au 
ascuns în bazin, urmând să se întoarcă şi să le ia când nu 
mai era nimeni prin jur. Magnific, domnule Holmes! Este 
un raţionament mai bun decât ideea cum că ne-au întins o 
cursă ca să ne deruteze. 

— Aşa este, şi deja ai o admirabilă teorie. Nu încape nici 

o îndoială că ideile mele erau complet aiurite, dar trebuie 
să recunoşti că datorită lor s-a descoperit locul unde se 
afla serviciul de argint. 

— Da, domnule. Totul a fost opera dumneavoastră, dar 
eu am suferit o mare decepţie. 

— O deceptie? 

— Da, domnule Holmes. Persoanele din banda Randall 
au fost arestate azi-dimineaţă la New York. 

— Doamne fereşte, Hopkins! Asta contrazice teoria ta 
cum că ei au fost cei care au comis crima din Kent. 

— Este o lovitură mortală, domnule Holmes, de-a dreptul 
mortală. Dar mai există, în afară de familia Randall, o altă 
bandă alcătuită din trei indivizi, sau poate că este vorba de 
vreun grup nou, necunoscut încă de poliţie. 

— Desigur, asta e foarte posibil. Dar ce, pleci? 

— Da, domnule Holmes. Nu voi avea linişte până nu voi 
clarifica această afacere. Aveţi să-mi faceţi vreo sugestie? 

— Deja ţi-am făcut una. 

— Care? 

— Cea în care ţi-am spus că e vorba de o cursă. 

— Dar, cu ce scop, domnule Holmes, cu ce scop să 
apeleze la aşa ceva? 

— E, asta e problema. Eu îţi recomand să-i acorzi 
atenţie. Poate o să descoperi ceva. Nu vrei să rămâi să 
servim masa împreună? Bine, la revedere şi ţine-ne la 
curent cu demersurile pe care le faci. 

Am cinat. În tot acest timp Holmes nu a făcut nicio 
aluzie la afacerea noastră. După ce şi-a aprins pipa şi-a 
întins picioarele spre foc. Apoi, s-a uitat la ceas 

— Watson, aştept noutăţi. 

— Când. 

— Acum..., peste câteva minute. Mă gândesc că poate ţi 
s-o fi părut că m-am purtat destul de urât cu Stanley 
Hopkins, adevărat? 

— Am încredere în criteriile tale. 

— Răspuns foarte rezonabil, Watson. Tu trebuie să 
înţelegi următorul lucru: ceea ce eu ştiu, nu este oficial; 
ceea ce el ştie este oficial. Eu am dreptul să judec pentru 
mine, el nu are acest drept. El trebuie să descopere tot ce 
ştie, căci altfel este un trădător al funcţiei sale. Fiind vorba 
despre un caz dubios, eu nu vreau să-l pun într-o situaţie 
atât de dificilă, de aceea îmi rezerv informaţiile până când 
mă voi lămuri eu însumi care este adevărul. 

— Şi când se va întâmpla asta? 

— A sosit deja momentul. O să fii martorul ultimului act 
al acestei drame extraordinare. 

Se auziră paşi pe scară şi uşa noastră se deschise pentru 
a lăsa să intre o persoană magnifică, deosebită, cum nu 
cred că mai trecuse pragul acelei camere. Era un bărbat 
tânăr, corpolent, cu mustăţi galbene, ochi albaştri, piele 
bronzată de soarele tropical, mers elastic, care demonstra 
că toată acea voluminoasă creaţie era plină de energie şi 
forţă. Închise uşa după ce intră şi imediat se aşeză în faţa 
noastră cu pumnii strânşi şi pieptul gâfâitor, ascunzând 
emoția care îl domina. 

— Luaţi loc, domnule căpitan Croker. Aţi primit 
telegrama mea? 

Vizitatorul nostru se înfundă într-un fotoliu şi ne privi pe 
rând cu ochi întrebători. 

— Am primit telegrama şi am venit la ora pe care mi-aţi 
indicat-o. Am aflat că aţi fost la biroul meu. Nu este chip ca 
cineva să scape de dumneavoastră. Ce vreţi să faceţi cu 
mine? Să mă arestaţi? Plecaţi odată, domnule! Nu consimt 
să staţi aici şi să vă jucaţi cu mine ca pisica cu şoarecele. 

— Dăi o ţigară, îmi spuse Holmes. Domnule căpitan 
Croker, luaţi o ţigară şi ţineţi-vă nervii în frâu. Dacă aş fi 
crezut că sunteţi un criminal obişnuit, puteţi fi sigur că nu 
stam acum să fumez cu dumneavoastră. Fiţi sincer cu mine 
şi poate ajungem la o înţelegere. 

— Ce doriţi să fac? 

— Să-mi faceţi o prezentare exactă a tot ceea ce s-a 
întâmplat noaptea trecută la Abbey Grange; o prezentare 
corectă fără să adăugaţi sau să uitaţi ceva. Cunosc atâtea 
lucruri despre acest caz că dacă dumneavoastră vă veţi 
abate câtuşi de puţin de la adevăr, voi da drumul sirenei de 
la fereastră şi din acel moment nu mă voi mai ocupa deloc 
şi pentru totdeauna de el. 

Marinarul medită o clipă, şi brusc îşi dădu o palmă peste 
coapsă cu mâna sa mare, bronzată şi exclamă: 

— Voi evita o asemenea posibilitate. Cred că sunteţi un 
om de cuvânt, un om demn, şi am să vă spun tot ce s-a 
întâmplat. Dar am să încep precizându-vă un lucru. În ceea 
ce mă priveşte, nu regret nimic, şi nici nu mă tem, oricând 
aş repeta ceea ce am făcut şi m-aş simţi orgolios de asta. 
Fiară blestemată! ... Chiar dacă ar fi avut mai multe vieţi, 
ca pisica, mi le-ar fi datorat mie! Dar asta datorită doamnei 
Mary, pe care niciodată nu o s-o mai numesc cu acel nume 
blestemat de Brackenstall. Când mă gândesc că îi pot face 
greutăţi, eu care mi-aş da viaţa doar pentru a-i stârni un 
zâmbet pe chipul ei frumos, simt că înnebunesc. Şi totuşi, 
ce aş putea să fac? Vă voi povesti viaţa mea, domnilor, şi 
apoi vă voi întreba, ca de la om la om, ce puteam să fac. 
Trebuie s-o iau puţin mai de la capăt. Se pare că 
dumneavoastră ştiţi totul, şi de aceea cred că ştiţi că am 
cunoscut-o când ea era pasageră, iar eu ofiţer principal pe 
vasul Rock of Gibraltar. Din prima zi când ara cunoscut-o, 
a fost pentru mine singura femeie. Pe zi ce trecea, în 
timpul acelui voiaj, o iubeam şi mai mult, şi de atunci, de 
multe ori am îngenunchiat, când eram noaptea de cart, şi 
am sărutat puntea vasului, căci ştiam că scumpele ei 
picioruşe au călcat pe acolo. Nu s-a logodit cu mine. M-a 
tratat cu toată noblețea, cum niciodată o femeie tratează 
un bărbat. Nu am nici un motiv să mă plâng. Din partea 
mea a fost o dragoste totală, din partea ei numai o 
prietenie. Când ne-am despărţit, ea a continuat să fie o 

femeie liberă, dar eu nu am mai putut fi niciodată un 
bărbat liber... Când m-am întors din voiajul următor am 
aflat că s-a căsătorit. Şi de ce nu s-ar fi căsătorit dacă îi 
făcea plăcere? Titlu şi bani; cine ar fi putut mai bine ca ea 
să împuşte doi iepuri dintr-un foc? Ea s-a născut pentru tot 
ceea ce e mai frumos şi mai delicat. Nu m-am plâns că s-a 
căsătorit. Eu nu sunt un bărbat atât de egoist. M-am 
bucurat că a avut noroc şi că nu s-a măritat cu un marinar 
fără bani. În felul acesta am iubit-o cu pe Mary Fraser. Nu 
m-am gândit că am s-o mai văd, dar în timpul ultimului 
voiaj am fost avansat şi cum noul meu vas nu fusese lansat 
la apă, a trebuit să aştept două luni, pe care le-am petrecut 
cu familia Sydenham. Într-o bună zi, m-am întâlnit pe o 
stradă din apropiere cu Teresa Wright, vechea sa 
cameristă. Mi-a vorbit de Mary, de el, despre tot. Vă 
asigur, domnilor, că am fost pe punctul de a înnebuni. Un 
câine beţiv îndrăznea să ridice mâna asupra acelei femei 
căreia nu merita nici măcar să-i lingă pantofii! Am început 
să mă întâlnesc cu Teresa. Apoi m-am văzut cu Mary 
însăşi..., şi am început s-o vizitez. Dar s-a opus să ne mai 
vedem. În urmă cu câteva zile am aflat că în mai puţin de o 
săptămână urma să plece şi am reuşit s-o văd, o dată în 
plus, înainte de a pleca. Teresa era încă prietena mea, 
pentru că o iubea pe Mary şi îl ura pe canalia de soţ, 
aproape ca şi mine. Ea m-a pus la curent cu obiceiurile 
casei. Mary obişnuia să citească în camăruţa sa de la 
parter. Eu am venit până aici, pe furiş, noaptea trecută şi 
am ciocănit la fereastră. La început nu a vrut să-mi 
deschidă, dar acum ştiam că ea mă iubea, deşi ascundea 
acest lucru, şi că nu mă putea lăsa în frig în plină noapte. 
Mi-a spus în şoaptă să ocolesc fereastra cea mare din faţă, 
care era deschisă, şi că pot intra pe acolo în sufragerie. 
Din nou am auzit de pe buzele ei cuvinte care au făcut să- 
mi fiarbă sângele şi din nou am blestemat acea bestie care 
o maltrata pe femeia pe care eu o iubeam. Deci, domnilor, 

mă aflam cu ea înăuntru, fără să se întâmple absolut nimic 
între noi, când el a venit ca un nebun din camera lui. A 
insultat-o adresându-i-se cu cel mai josnic cuvânt pe care 
un bărbat îl poate adresa unei femei şi a lovit-o peste faţă 
cu un baston pe care îl avea în mână. Eu am sărit spre 
vătrai şi ne-am luptat în condiţii absolut egale. Priviţi vă 
rog braţul meu şi observați locul unde mi-a aplicat prima 
lovitură. A fost apoi rândul meu, şi i-am crăpat capul ca şi 
când ar fi fost vorba de un dovleac putred. Credeţi că am 
regretat? În nici un caz! Am zis, ori îl omor, ori mă omoară 
(şi mai mult), ori viaţa lui, ori viaţa ei, căci cum puteam s-o 
las pe mâna acelui nebun furios? Aşa l-am omorât. Am 
făcut rău? Domnilor, spuneţi-mi, ce aţi fi făcut dacă aţi fi 
fost în locul meu? Când el a lovit-o, ea a scos un țipăt şi 
Teresa a venit repede, auzind ţipătul din camera ei, care se 
află la etajul superior. În dulap era o sticlă cu vin, am 
destupat-o şi i-am turnat puţin şi lui Mary căci leşinase 
după acea scenă. Apoi, am băut şi eu o gură. Teresa 
rămăsese ca de gheaţă şi a contribuit ca şi mine la 
complot. Trebuia să prezentăm lucrurile de parcă ar fi fost 
opera unor tâlhari. Teresa o instruia întruna pe stăpâna ei, 
în vreme ce eu mă căţărasem şi tăiam şnurul clopoţelului. 
Apoi am legat-o de jilţ şi am destrămat capătul şnurului 
pentru a da impresia de veridicitate, căci altfel s-ar fi pus 
întrebarea cum se putuse urca un hoţ până acolo ca să-l 
taie. Am strâns apoi câteva farfurii şi tăvi de argint cu 
scopul de a face viabilă ideea unui furt şi le-am lăsat acolo 
pe cele două femei, instruindu-le ca să dea alarma la un 
sfert de oră după plecarea mea. Am aruncat obiectele în 
bazin şi am plecat spre Sydenham, cu sentimentul că, cel 
puţin o dată în viaţă, făcusem o treabă bună. Acesta este 
adevărul, domnule Holmes, adevărul adevărat, deşi 
spunându-l îmi risc viaţa. 

Holmes fumă o vreme în tăcere. Apoi străbătu încăperea 
şi-i strânse mâna musafirului nostru, spunându-i: 

— lată ceea ce gândesc eu. Ştiu că tot ce aţi spuse 
adevărat, căci aproape n-aţi spus nimic din ceea ce eu nu 
ştiam. Nimeni în afară de un acrobat sau un marinar n-ar fi 
putut să ajungă la şnurul clopoţelului de pe consolă şi 
nimeni în afară de un marinar n-ar fi putut să facă nodurile 
astfel încât şnurul să rămână legat de jilţ. O singură dată 
această doamnă luase legătura cu marinari şi anume în 
timpul călătoriei sale şi trebuia să fie vorba despre un om 
care aparţine aceleiaşi categorii sociale, căci astfel se 
explica dorinţa ei de a-l proteja şi astfel dovedea, pe lângă 
asta, că îl şi iubea. Vedeţi acum cât de uşor mi-a fost să vă 
dau de urmă odată ce mă aflam pe drumul cel bun. 

— Credeam că poliţia nu va ajunge niciodată să 
cunoască adevărul datorită farsei noastre. 

— Şi nici nu a reuşit, nici nu va reuşi, după părerea mea. 
Şi acum, căpitane Croker, aceasta e o problemă de mare 
importanţă, deşi sunt dispus să recunosc că aţi acţionat în 
urma unei teribile provocări. Nu sunt sigur că, acţionând 
în apărarea propriei vieţi, nu se va hotări că aţi fost în 
legitimă apărare. Totuşi, un jurat britanic va trebui s-o 
spună. În aceste condiţii, simpatia pe care v-o port este 
atât de mare încât vă promit că dacă veţi dispărea în 
următoarele douăzeci şi patru de ore nimeni nu vă va opri. 

— Şi după expirarea acestui termen totul se va da 
publicităţii? 

— Bineînţeles. 

Marinarul se înroşi de mânie. 

— Aceasta este o propunere demnă de a se face unui 
bărbat? Cunosc legea destul de bine pentru a şti că Mary 
va fi întemniţată pentru complicitate. Mă credeţi capabil să 
accept ca ea să se predea în timp ce eu fug? Nu, domnule; 
să se răfuiască cu mine, domnule Holmes, dar pentru 
numele lui Dumnezeu, căutaţi dumneavoastră mijlocul ca 
biata Mary să nu ajungă la tribunal. 

Pentru a doua oară Holmes îi întinse mâna marinarului. 

— Am vrut să vă pun la încercare, dar şi de data asta aţi 
dat dovadă de loialitate. Ei bine, mi-am asumat o mare 
răspundere, dar deja i-am sugerat lui Hopkins o pistă 
excelentă, astfel încât dacă el nu va şti să profite de 
indicaţia mea, eu nu mai pot face nimic în plus. Căpitane 
Coker, să procedăm aşa cum trebuie. Dumneata eşti 
inculpatul. Dumneata, Watson, eşti juratul englez şi 
adevărul e că eu nu cunosc pe altcineva mai potrivit pentru 
acest rol. Eu sunt judecătorul. Şi acum, domnilor juraţi, aţi 
auzit tot ce trebuie pentru a putea pronunţa sentinţa. Îl 
declaraţi pe inculpat vinovat sau nevinovat? 

— Nevinovat, domnule judecător, răspunsei eu. 

— Vox papali, vox Dei. Eşti achitat, căpitane Croker. În 
timp ce justiţia nu vrea să facă victimă o altă persoană, nu 
ai de ce să te temi de mine. Întoarce-te peste un an în 
căutarea acestei doamne, şi să dea Dumnezeu ca amândoi 
să justificaţi prin viitorul ce v-aşteaptă sentinţa pe care am 
pronunţat-o în noaptea asta. 

Samuel Dashiell Hammett 


__ PUIE-ŢIEI 
SPANZURAI NUMAI O 
DAIA 


Samuel Spade spuse: 

— Mă numesc Ronald Ames. Îl caut pe domnul Binnet, 
pe domnul Timothy Binnet. 

— Domnul  Binnet se odihneşte, domnule, replică 
şovăitor majordomul. 

— Când poate să mă primească? întrebă Spade. Este 
vorba despre o problemă importantă. Vin din Australia, şi 
dregându-şi glasul adăugă: În legătură cu proprietăţile 
domnului Binnet din Australia. 

— Să vedem, răspunse majordomul întorcându-se şi 
îndreptându-se spre scară. 

Spade îşi aprinse o ţigară. 

Servitorul se întoarse. 

— Îmi pare rău, nu poate fi deranjat acum. Vă poate 
primi, însă, domnul Wallace Binnet, nepotul său. 

— Mulţumesc, răspunse Spade. Şi-l urmă pe servitor la 
etajul întâi. 

Wallace Binnet, un bărbat slăbuţ, elegant, cu tenul 

măsliniu, de aproximativ aceeaşi vârstă cu Spade - treizeci 
şi opt de ani - se ridică zâmbind dintr-un scaun tapiţat şi 
spuse: 

— Ce mai faceţi, domnule Ames? Apoi arătând cu un 
gest scaunul de lângă el, adăugă: Veniţi din Australia? 

— Am sosit în dimineaţa aceasta. 

— Dumneavoastră sunteţi asociatul unchiului Tim? 

Spade scutură din cap surâzând: 

— Nu tocmai. Dar deţin informaţii precum că domnului 
Binnet i-ar face plăcere să ştie... cât mai curând posibil. 

Wallace îşi fixă meditativ privirea în pământ. Apoi se uită 
la Spade şi spuse: 

— Voi face tot ce îmi stă în putinţă pentru a-l convinge 
pe unchiul meu să vă primească, domnule Ames. Dar, să 
fiu sincer, nu vă pot promite nimic sigur. 

Spade păru uşor surprins. 

— De ce? întrebă. 

— Are câteodată ciudăţeniile sale, răspunse Binnet, dând 
din umeri. Starea sa mentală e perfectă, dar e supărăcios 
şi extravagant ca un bătrân bolnav şi adeseori e greu să te 
înţelegi cu el. 

— A refuzat să mă primească? întrebă Spade încet. 

— Da. 

Spade se ridică în picioare. Chipul său de drac blond 
rămăsese impasibil. 

Binnet făcu un gest rapid cu mâna. 

— Nu plecaţi, spuse. Voi face tot posibilul să-l conving 
pe bătrân. Poate dacă... ochii săi negri sclipiră cu viclenie. 
Vreţi să-i vindeţi ceva, nu-i aşa? 

— Nu. 

Viclenia dispăru din ochii lui Binnet. 

— Cred că voi putea. .. 

O tânără năvăli ţipând, înnebunită de furie: 

— Wally, bătrânul ăsta senil a... 

Observându-l pe Spade, îşi duse o mână la inimă şi 

amuţi. 

Spade şi Binnet se ridicară în acelaşi timp. 

— Joyce, spune Binnet cu blândeţe, ţi-l prezint pe 
domnul Ames. Cumnata mea, Joyce Court. 

Spade se înclină uşor. 

Joyce aruncă un zâmbet scurt şi crispat şi spuse: 

— Iertaţi-mi intrarea zgomotoasă. 

Era o femeie înaltă, cu tenul smead şi cu ochii albaştri, 
de vreo douăzeci şi patru, douăzeci şi cinci de ani, cu 
umeri înguşti, şi un trup zvelt şi robust. Avea trăsături 
neregulate, dar foarte expresive. Purta o pijama de şaten 
albastră cu pantalonul larg. 

Adresându-i un surâs amabil, Binnet întrebă: 

— Ce s-a întâmplat de sunteţi aşa de agitată? 

Furia îi străluci în ochi încă o dată când începu să 
vorbească. Apoi îl privi pe Spade şi spuse: 

— Nu vrem să-l deranjăm pe demnul Ames cu micile 
noastre neînţelegeri de familie. 

Se întrerupse. Spade, înclinându-se, spuse: 

— Da, bineînţeles. 

— Scuzaţi-ne o clipă, interveni Binnet şi ieşi din încăpere 
însoţit de Joyce. 

Spade se îndreptă spre uşa pe care ieşiseră cei doi şi din 
prag trase cu urechea. Zgomotul paşilor se pierduse. 
Domnea o tăcere absolută. 

Spade se mai afla încă acolo, privind în gol cu ochii lui 
cenuşii-gălbui, când auzi ţipătul. Era un țipăt de femeie, un 
țipăt ascuţit de groază. De abia ce trecuse pragul că şi auzi 
împuşcătura. 

Era un foc de pistol, al cărui ecou răsună în toată casa. 

La câţiva metri de pragul uşii, Spade văzu o scară pe 
care începu s-o urce sărind câte trei trepte deodată. 
Ajungând sus, privi spre stânga. La jumătatea coridorului, 
o femeie zăcea cu faţa în jos. 

Wallace Binnet sta în genunchi lângă femeie mângâindu- 

i cu disperare una din mâini, în timp ce rostea în şoaptă şi 
rugător: 

— Molly! Draga mea Molly! 

Joyce Court se afla în picioare în spatele lui, frângându- 
şi mâinile şi plângând. 

Femeia care zăcea pe jos semăna cu Joyce Court, dar era 
mai în vârstă şi pe chip i se întipărise o duritate care îi 
lipsea tinerei. 

— A murit! A fost asasinată! strigă Wallace Binnet, 
nevenindu-i să-şi creadă ochilor. 

Când Binnet îşi întoarse capul, Spade observă că rochia 
moartei avea în dreptul inimii o gaură, iar o pată 
întunecată la culoare se întindea cu repeziciune pe jos. 

Spade îi atinse braţul lui Joyce Court. 

— Trebuie să telefonăm la poliţie şi la spital, spuse. 

În timp ce Spade se îndrepta spre scară, Joyce îi spuse 
lui Wallace Binnet: 

— Cine l-a mai adus... ? 

În spatele lui Spade se auzi un geamăt uşor. 

Acesta se întoarse numaidecât. Prin uşa deschisă văzu 
un bătrân într-o pijama albă, trântit pe un pat răvăşit. 
Capul, un umăr şi un braţ îi atârnau pe marginea patului. 
Cu mâna cealaltă se ţinea de gât. Bătrânul gemu încă o 
dată, clipi, dar nu-şi deschise ochii. 

Ridicând capul şi umărul bătrânului, Spade îl aranjă pe 
pernă. Bătrânul începu să geamă iar şi îşi luă mâna de la 
gât unde avea câteva pete roşii. Era un bărbat slab al cărui 
chip ridat îi dezvăluia cu certitudine vârsta. 

Pe noptieră se afla un pahar cu apă. Spade stropi cu ea 
faţa bătrânului; când acesta clipi din nou îl întrebă în 
şoaptă: 

— Cine a fost? 

Pleoapele se ridicară suficient pentru a dezvălui nişte 
ochi cenuşii şi injectaţi. 

— Un bărbat... răspunse bătrânul şi tuşi. 

Spade schiţă un gest de nerăbdare. Buzele aproape că 
atingeau urechea bătrânului. 

— Pe unde a ieşit? întrebă, grăbit. 

Mâna descărnată se mişcă încet pentru a arăta spre uşa 
din spatele casei şi căzu din nou pe pat. 

Pe coridor, lângă cadavru, se aflau Wallace Binnet, 
majordomul şi două servitoare. 

— Cine era? l-a întrebat Spade. 

Toţi îl priviră palizi şi furioşi. 

— Cine mai are grijă de bătrân? izbucni şi porni spre 
capătul coridorului, unde dădu peste o scară de serviciu. 

Cobori două trepte, traversă antreul şi intră în 
bucătărie. Nu văzu pe nimeni. Uşa bucătăriei era închisă 
dar nu şi încuiată. O deschise. Pe culoarul îngust nu se 
vedea nimeni. 

Spade suspină, închise uşa şi se întoarse în casă. 

Spade se odihnea într-un fotoliu comod, tapiţat cu piele, 
într-o cameră care se afla la etajul doi, în partea din spate 
a casei lui Wallace Binnet. În încăpere existau rafturi cu 
cărţi, iar luminile erau aprinse. Dincolo de fereastră, 
întunericul nopţii era destrămat de lumina unui felinar 
îndepărtat. In faţa lui Spade, stând în alt fotoliu din piele, 
se afla sergentul Polhaus, un bărbat înalt, cu faţa plină, 
nebărbierit, care purta un costum destul de şifonat. In 
mijlocul camerei, stătea în picioare locotenentul Dundy, un 
bărbat mai scund decât colegul său, robust şi cu capul 
pătrăţos. 

Spade spunea: 

— ... şi medicul m-a lăsat să vorbesc cu bătrânul doar 
câteva minute. Am mai încercat o dată, când se odihnea 
puţin, dar se pare că nu ştie prea multe despre crimă. 
Dormea după masa de prânz, când două mâini nevăzute se 
repeziseră la gâtul lui şi îl apăsară. A tras doar cu coada 
ochiului la omul care încercase să-l ştranguleze. Zice că 
era un bărbat corpolent, că purta pălăria trasă pe ochi, că 

avea faţa ascuţită şi era nebărbierit. Ca Tom, spuse Spade 
arătându-l pe Polhaus cu o mişcare a capului. 

Sergentul râse printre dinţi, dar Dundy zise laconic: 

— Continuă. 

— Când tocmai îşi pierdea cunoştinţa, auzise ţipătul 
doamnei  Binnet. Mâinile îl eliberară şi răsună o 
împuşcătură, apoi într-o fracțiune de secundă văzu cum 
bărbatul corpolent plecă pe uşa de serviciu, în timp ce 
doamna Binnet se prăbuşea la pământ. Zice că nu-l văzuse 
niciodată pe acest tip. 

— Ce calibru are arma? întrebă Dundy. 

— 38. Ceilalţi nu ştiu mare lucru. Wallace şi Joyce, 
cumnata sa, se aflau în camera acesteia din urmă, cel puţin 
aşa mărturisesc ei, şi doar când au ieşit din încăpere au 
văzut-o pe moartă. Totuşi, ei cred că au auzit un zgomot de 
paşi coborând scara de serviciu. Jarboe, majordomul, zice 
că se afla aici când a auzit strigătul şi împuşcătura. Irene 
Kelly, servitoarea, se afla la parter, după cum declară, 
Margaret Finn, bucătăreasa, se afla în camera ei, situată la 
etajul trei, cu vedere în spatele casei, şi declară că n-a 
auzit nimic. E complet surdă. Uşa din spate nu era 
încuiată, deşi se presupune că ar fi trebuit să fie, după cum 
spun toţi. Nimeni nu recunoaşte, însă, că ar fi fost în 
bucătărie, în apropierea ei sau în curte când s-au întâmplat 
faptele. Asta e tot. 

Dundy clătină din cap. 

— Nu tocmai. Dumneata cum ai ajuns aici? 

Chipul lui Spade se lumină. 

— Poate a omorât-o clientul meu, răspunse. Ira Binnet, 
vărul lui Wallace. Îl cunoaşteţi? 

Dundy negă dând din cap. Bănuiala strălucea în ochii lui 
albaştri cu privire ascuţită. 

— Este un respectabil avocat din San Francisco, spuse 
Spade. 

Acum câteva zile a venit la mine şi mi-a povestit o 

întâmplare în legătură cu unchiul său Timothy, un zgârcit 
mizerabil, plin de bani, care a muncit pe rupte. A fost oaia 
neagră a familiei. Ani de zile n-au ştiut nimic despre el, dar 
acum şapte sau opt luni a apărut aici într-o stare 
lamentabilă, dar putred de bogat, căci după cât se pare 
făcuse avere în Australia şi dorea să-şi petreacă ultimele 
zile lângă singurele sale rude, nepoţii lui, Wallace şi Ira. 
Aceştia erau încântați căci fiind singurele rude vor fi şi 
singurii moştenitori. Dar nepoţii socotiră că ar fi mai bine 
ca în loc de doi moştenitori să fie doar unul singur şi 
începură să se pârască unul pe altul bătrânului. Cel puţin 
asta mi-a povestit Ira referindu-se la Wallace, dar nu m-ar 
surprinde ca acesta să spună acelaşi lucru despre Ira, deşi 
Wallace mi se pare cel mai grăbit dintre ei. În orice caz, 
cert este că nepoţii s-au certat şi că unchiul Tim, care la 
vremea respectivă locuia în casa lui Ira, s-a mutat aici. 
Asta s-a întâmplat acum câteva luni. De atunci Ira nu l-a 
mai văzut pe unchiul său, nici nu a mai putut lua legătura 
cu el prin telefon sau prin scrisori. Aceste împrejurări l-au 
determinat să apeleze la serviciile unui detectiv particular. 
Ira Binnet nu credea că unchiului său i-ar putea dăuna 
şederea aici, asta nu, în nici un caz, şi a fost foarte 
interesat în a-mi lămuri acest punct de vedere, dar se 
gândea că l-ar putea strânge cu uşa pe bătrân sau cel puţin 
să-l defăimeze pe iubitul său nepot Ira. Acesta dorea să 
afle ce se întâmplase. Am aşteptat până azi când a sosit un 
vapor din Australia şi m-am prezentat aici sub numele de 
Ronald Ames şi le-am spus că deţin informaţii importante 
pentru unchiul Tim în legătură cu câteva proprietăţi pe 
care acesta le avea în Australia. Nu doream decât să pot 
vorbi cu el între patru ochi un sfert de oră. 

Spade se încruntă şi rămase pe gânduri. Apoi spuse: 

— N-am reuşit. Wallace mi-a spus că bătrânul nu dorea 
să mă vadă. Altceva nu ştiu. 

Bănuiala nu dispăruse din ochii albaştri şi reci ai lui 

Dundy. 

— Şi acum unde se află acest Ira Binnet? întrebă. 

Ochii cenuşii ai lui Spade păreau la fel de nevinovaţi ca 
şi vocea sa. 

— Credeam că ştii. I-am telefonat acasă şi la birou ca să- 
i spun că avem nevoie de el aici, dar mi-e teamă că... 

Se auziră două bătăi în uşă. 

Cei trei bărbaţi întoarseră capetele pentru a vedea cine 
venise. Dundy spuse: 

— Intră! 

Uşa se deschise şi intră un poliţist blond, cu faţa arsă de 
soare, ţinându-l de încheietura mâinii pe un bărbat grăsuţ, 
de vreo patruzeci, patruzeci şi cinci de ani, îmbrăcat cu un 
elegant costum gri. Polițistul îl împinse înăuntru. 

— L-am găsit adulmecând la uşa bucătăriei, spuse 
polițistul. 

Pe un ton satisfăcut, Spade interveni: 

— Vi-l prezint pe domnul Ira Binnet. Locotenentul Dundy 
şi sergentul Polhaus... 

Ira Binnet vorbi cu repeziciune: 

— Domnule Spade, vreţi să-mi faceţi favoarea de a-i 
spune acestui om... ? 

— În regulă, se adresă Spade polţistului. Ai făcut o 
treabă bună, acum poţi să-i dai drumul. 

Polițistul îl salută ridicând puţin mâna spre chipiu şi 
plecă. 

În timp ce-şi fixă privirea în ochii lui Ira Binnet, Dundy 
zise: 

— Vă ascult. 

Binnet îl privi pe Dundy şi pe Spade. Spuse: 

— S-a întâmplat...? 

— Ar fi mai bine să-i spuneţi - îl întrerupse Spade - de ce 
vă găseaţi la uşa din spate şi nu la cea principală. 

Ira Binnet se ruşină. După ce se scarpină în cap zise: 

— Am să-i povestesc. Vina este a mea, normal, dar când 

Jarboe, majordomul, mi-a telefonat ca să-mi spună că 
unchiul meu Tim doreşte să mă vadă, m-a avertizat că va 
lăsa uşa de la bucătărie deschisă ca să nu afle Wallace că 
eu... 

— De ce dorea să vă vadă? întrebă Dundy. 

— Nu ştiu. Nu mi-a spus. Mi-a zis doar că e ceva 
important. 

— Nu aţi primit înştiinţarea mea? întrebă Spade. 

Ochii lui Ira Binnet exprimară surprinderea. 

— Nu, zise. Despre ce este vorba? S-a întâmplat ceva? 

Spade se îndreptă spre uşă. 

— Continuaţi dumneavoastră, îi spuse lui Dundy. Mă 
întorc numaidecât. 

Inchise cu grijă uşa în urma lui şi urcă la etajul trei. 

Il văzu pe Jarboe îngenunchiat lângă uşa camerei lui 
Timothy Binnet, uitându-se pe gaura cheii. Lângă el, pusă 
jos, o tavă cu un ou, pâine prăjită, o cană de cafea, ceşcuţe, 
tacâmuri de argint şi un şerveţel. 

Spade spuse: 

— O să vi se răcească pâinea. 

Jarboe se ridică repede şi era gata să răstoarne tava. 
Roşu de ruşine, bâigui: N 

— Scuzaţi-mă, domnule. Inainte de a intra, doream să fiu 
sigur că domnul Timothy Binnet s-a trezit. Nu vreau să-i 
întrerup somnul. adăugă luând tava. 

— Foarte bine, spuse Spade care se afla deja lângă uşă. 

Se aplecă pentru a privi prin gaura cheii. Îndreptându- 
se, zise pe un ton plângăreţ: 

— Dar nu se poate vedea patul; se vede doar un scaun şi 
o parte din fereastră. 

— Aşa e, domnule, răspunse majordomul. 

Spade zâmbi. 

Majordomul tuşi, deschise gura ca să spună ceva, dar nu 
o făcu. După un moment de ezitare, bătu la uşă. 

— Intră, zise o voce obosită. 

Spade întrebă repede în şoaptă: 

— Unde este domnişoara Court? 

— În camera sa, domnule, care se află la etajul doi, pe 
stânga, răspunse majordomul. 

În cameră, vocea obosită întrebă impacientată: 

— Ce aştepţi atâta ca să intri? N 

Majordomul deschise uşa şi intră. Inainte ca majordomul 
să închidă uşa, Spade avu timp să-şi arunce un ochi spre 
Timothy Binnet care se afla în pat, înconjurat de perne. 

Spade cobori la etajul doi şi bătu la a doua uşă pe 
stânga. Joyce Court deschise aproape imediat şi rămase în 
prag, fără să zâmbească sau să vorbească. 

— Domnişoară Court, zise Spade, când aţi intrat în 
camera în care mă aflam cu cumnatul dumneavoastră, aţi 
pronunţat cuvintele: „Wally, ramolitul ăsta bătrân a...” Va- 
ţi referit la Timothy Binnet? 

— Da. 

Joyce Curt îl fixă cu privirea pe Spade câteva clipe. Apoi 
spuse: 

— Aveţi ceva împotrivă dacă vă rog să vă continuaţi 
fraza? 

— În realitate nici nu ştiu cine sunteţi, răspunse ea rar, 
nici cărui fapt se datorează întrebarea dumneavoastră, dar 
nu mă deranjează să vă răspund la ea. Fraza completă ar fi 
sunat astfel: „Wally, ramolitul ăsta bătrân l-a chemat pe 
Ira. Mi-a spus Jarboe”. 

— Vă mulţumesc. 

Înainte ca Spade să apuce să se întoarcă, Joyce închise 
uşa în urma lui. 

Spade se opri în faţa uşii camerei lui Timothy şi bătu. 

— Acum cine mai bate? întrebă bătrânul. 

Spade deschise uşa. Bătrânul se afla în pat. 

Spade spuse: 

— Acum câteva minute l-am văzut pe Jarboe uitându-se 
pe gaura cheii spuse, apoi se întoarse în bibliotecă. 

Ira Binnet, stând pe scaunul pe care stătuse Spade le 
vorbea lui Dundy şi Polhaus: 

— Şi Wallace, ca majoritatea dintre noi, a fost afectat de 
faliment, dar în dorinţa lui arzătoare de a se salva se pare 
că a falsificat nişte acte. A fost expulzat de la Bursă. 

Dundy arătă cu un gest mobilele care se aflau în 
încăpere. 

— Frumoasă mobilă pentru un om ruinat, spuse. 

— Soţia sa are ceva avere, răspunse Ira Binnet. Este un 
om care a trăit întotdeauna într-un lux care n-a fost în 
concordantă cu posibilităţile sale financiare. 

— Dumneavoastră credeţi că el şi soţia lui nu se 
înțelegeau? îl întrebă Dundy pe Binnet. 

— Nu este ce credeţi dumneavoastră. Sunt sigur de asta, 
replică Binnet. 

— Dumneavoastră ştiţi dacă a obţinut bani de la 
cumnata lui, această Joyce Court? întrebă Dundy. 

— Nu ştiu. Au existat multe bârfe în legătură cu acest 
subiect. 

Dundy scoase un fel de mârâit din gât, apoi întrebă sec: 

— Ce testament a făcut bătrânul? 

— Nu ştiu. Nici măcar nu ştiu dacă a făcut vreunul, şi 
adresându-se lui Spade zise cu un aer de sinceritate: Am 
spus tot ce ştiu. Absolut tot. 

— Nu e destul, replică Dundy şi arătând cu degetul spre 
uşă, adăugă: Tom, arată-i domnului unde trebuie să 
aştepte şi cheamă-l din nou pe soţul victimei. 

— Da, domnule, spuse Polhaus, ieşind din cameră 
împreună cu Ira Binnet. 

Apoi se întoarse imediat cu Wallace Binnet, al cărui chip 
palid nu-şi pierduse calmul. 

— Unchiul dumneavoastră şi-a făcut testamentul? îl 
întrebă Dundy. 

— Nu ştiu, răspunse Binnet. 

Spade interveni cu o voce suavă: 

— Soţia dumneavoastră ştia asta? 

Un surâs trist apăru pe buzele lui Wallace Binnet. 
Cântărindu-şi fiecare cuvânt, răspunse: 

— Vă voi spune ceva ce n-ar fi trebuit să vă spun. În 
realitate, soţia mea nu avea bani. Când acum câtva timp 
am fost în dificultăţi financiare, am pus pe numele ei, 
pentru a le salva, câteva bunuri de-ale mele. Dar ea le-a 
transformat în bani, şi eu am aflat asta mai târziu. Ea 
plătea cu aceşti bani facturile noastre, tot ce aveam nevoie 
pentru a supravieţui, dar a refuzat să-mi mai înapoieze 
ceva, asigurându-mă că în orice situaţie, fie că ea trăieşte 
sau va muri, fie că vom fi împreună sau nu, nu mă va lăsa 
să mă ating de nici un bănuţ. Nu mi-am pierdut niciodată 
încrederea în ea. 

— Doreaţi să divorţaţi? întrebă Dundy. 

— Da. 

— De ce? 

— Nu formam o căsnicie fericită. 

— Din cauza lui Joyce Court...? 

— O admir foarte mult pe Joyce Court, dar asta nu m-ar 
fi făcut să divorţez. 

— Sunteţi sigur, întrebă Spade, absolut sigur că nu 
cunoaşteţi pe nimeni care să corespundă descrierii pe care 
unchiul dumneavoastră a făcut-o bărbatului care a încercat 
să-l sugrume? 

— Absolut sigur. 

Slab şi îndepărtat se auzi până la ei sunetul soneriei. 
Dundy spuse necăjit: 

— Asta-i tot. 

Binnet ieşi. 

— Individul ăsta e la fel de prefăcut că şi ceilalţi. Dar... 

Afară răsună sec o împuşcătură. Se stinseră luminile. 

Lovindu-se unii de alţii în întuneric, cei trei detectivi se 
repeziră să iasă pe uşă. 

Primul care ajunse în dreptul scării fu Spade. Auzi 

zgomot de paşi grăbiţi, jos, dar nu putu să vadă nimic până 
când nu ajunse la cotul scării unde, la lumina de pe stradă, 
care intra prin uşa deschisă, văzu, cu spatele la aceasta, 
silueta unui bărbat în picioare. 

Dundy, care se dusese după Spade, îşi aprinse lanterna 
şi un fascicul de raze lumină faţa bărbatului. 

Era Ira Binnet. Şi clipind orbit, arătă spre ceva ce se afla 
pe jos, la picioarele lui. 

Dundy îşi îndreptă lumina lanternei spre podea. Acolo 
zăcea Jarboe, cu faţa în jos, cu o gaură de glonţ în partea 
posterioară a capului, din care ţâşnea sângele. 

Spade mârâi surd. 

Tom Polhaus cobori în fugă scara urmat îndeaproape de 
Wallace Binnet. De sus, ca din depărtare, se auzi vocea 
speriată a lui Joyce Court 

— Vai! Ce s-a întâmplat? Wally, ce s-a întâmplat? 

— Unde e tabloul de sigurante? strigă Dundy. 

— În spatele uşii de la pivniţă, unde se termină scările, 
răspunse Wallace Binnet. Ce s-a întâmplat? 

Polhaus alergă până la uşa de la pivniţă. 

Spade scoase un sunet nearticulat, îl împinse într-o 
parte pe Wallace Binnet şi o porni pe scări în sus. Se 
întâlni cu Joyce Court, dar îşi continuă drumul, fără să ţină 
seama de strigătul speriat al fetei. La jumătatea drumului 
spre etajul trei, auzi împuşcătura. 

Alergă până la uşa camerei lui Timothy Binnet. Uşa era 
deschisă. Intră. 

Se afla în încăpere, când un corp dur şi ascuţit îl izbi 
deasupra urechii doborându-l la pământ. De cealaltă parte 
a uşii se auzi zgomotul unui corp ce se prăbuşise. 

Se aprinseră luminile. 

Întins pe spate, în mijlocul încăperii, se afla Timothy 
Binnet, împuşcat în braţul stâng. 

Bluza pijamalei îi era sfâşiată. Ţinea ochii închişi. 

Spade se ridică şi, cu o mână la cap, acolo unde fusese 

lovit, privi încruntat spre bătrânul care zăcea pe jos, se 
uită în jur şi văzu pistolul care căzuse în mijlocul 
coridorului. 

— Hai, bătrâne asasin! spuse. Ridică-te şi aşează-te pe 
un scaun; să vedem dacă pot să-ţi opresc sângele până 
când vine doctorul. 

Omul care zăcea pe jos nu se mişcă. 

Se auziră paşi pe coridor şi apăru Dundy urmat de cei 
doi Binnet mai tineri. Mânia i se citea pe chip. 

— Uşa de la bucătărie era larg deschisă, zise gâfâind. Au 
intrat şi au ieşit ca la... 

— N-are importanță, spuse Spade, întrerupându-l. 
Captura noastră este unchiul Tun. 

Fără să ia în seamă uluiala lui Wallace Binnet sau 
figurile neîncrezătoare ale lui Dundy şi Ira Binnet, Spade 
spuse bărbatului care zăcea pe jos: 

— Hai, ridică-te şi spune-ne ce a văzut majordomul prin 
gaura cheii? 

Bătrânul nu se mişcă. 

Spade zise atunci adresându-se celorlalţi: 

— L-a omorât pe majordom fiindcă i-am spus că l-am 
văzut cum se uita pe gaura cheii, îi explică Spade lui 
Dundy. Şi eu m-am uitat, dar nu am văzut decât acest 
scaun şi fereastra, ceea ce era perfect explicabil, căci 
auzindu-ne a avut timp să se bage la loc în pat. Luaţi, vă 
rog, scaunul ăsta de aici, în timp ce eu mă uit puţin la 
fereastră. 

Spade o examină cu mare atenţie. Clătină din cap şi 
întinzând mâna spuse: 

— Dă-mi puţin lanterna. 

Spade deschise fereastra şi cercetă la lumina lanternei 
partea exterioară a zidului. Bombănind, trase cu putere 
una din cărămizile aflate sub pervaz. După ce o scoase, o 
puse pe tocul geamului, băgă mâna în gaura astfel creată 
şi scoase un pistol negru, neîncărcat, o cutie de cartuşe pe 

jumătate plină şi un plic desfăcut. Cu toate acestea în 
mână se întoarse spre ceilalţi. 

Joyce Court intră aducând un lighean cu apă şi 
pansament şi îngenunche lângă Timothy Binnet. 

Spade puse pistolul şi cartuşele pe masă şi deschise 
plicul din care scoase două foi de hârtie, scrise pe ambele 
părţi cu creionul. Spade citi cu voce tare: 

„Eu, Timothy Kieran Binnet, în deplinătatea facultăţilor 
fizice şi mentale, am redactat acest testament în care îmi 
exprim ultima dorinţă. Iubiţilor mei nepoți, Ira Binnet şi 
Wallace Binnet, drept recunoştinţă pentru bunătatea pe 
care mi-au arătat-o primindu-mă în casele lor şi îngrijindu- 
mă la bătrâneţe, le las moştenire tot ce am, adică: cadavrul 
meu şi hainele de pe el. 

Pe lângă asta, le mai las moştenire cheltuielile 
înmormântării mele şi următoarele amintiri. Prima, cea a 
naivităţii lor, căci i-am făcut să creadă că cei cincisprezece 
ani petrecuţi la închisoarea Sing Sing i-am trăit în 
Australia. A doua, amintirea optimismului lor, căci i-am 
făcut să presupună că în timpul celor cincisprezece ani am 
strâns multă avere şi că, dacă am locuit cu ei, şi le-am 
cerut bani cu împrumut şi n-am cheltuit niciodată din ai 
mei, a fost pentru că sunt un zgârcit ale cărui bunuri le vor 
moşteni, când adevărul e că singurii bani pe care i-am avut 
erau cei pe care îi smulgeam de la ei. A treia, amintirea de 
a-şi fi alimentat speranţe, fiecare în parte, că el era 
singurul care îmi va moşteni averea; şi, în final, vreau să 
mă refer la faptul că lipsa totală a simțului umorului îi va 
împiedica să-şi dea seama cât de amuzante au fost toate 
acestea. Semnat şi ştampilat...”. 

Spade îşi ridică privarea şi spuse: 

— Acest act nu este datat, dar la sfârşit poartă 
semnătura plină de înflorituri a lui Timothy Kieran Binnet. 

Ira Binnet era roşu de mânie. 

Chipul lui Wallace se acoperi cu o paloare cadaverică, 

iar trupul îi tremura din toate încheieturile. 

Joyce Court nu mai pansa rana lui Timothy Binnet. 

Bătrânul deschise ochii şi se aşeză. Işi privi nepoţii şi 
izbucni în râs. Râsul lui nu exprima nici isterie, nici 
nebunie; era un râs sănătos şi sincer, care se stinse lent. 

Spade spuse: 

— Cred că v-aţi distrat destul. Acum să vorbim despre 
crime. 

— Nu mai ştiu nimic în plus despre primul mort - zise 
bătrânul -, ăsta nu este de fapt un asasinat, căci eu... 

Wallace Binnet, tremurând încă destul de tare, spuse 
printre dinţi: 

— Asta e o minciună. Dumneavoastră aţi ucis-o pe Molly. 
Auzind-o ţipând pe soţia mea, Joyce şi cu mine am ieşit din 
cameră; apoi am auzit împuşcătura şi am văzut-o 
prăbuşindu-se lângă camera ei, fără ca de aici să mai iasă 
cineva. 

— Mda, vă voi spune ce s-a întâmplat, răspunse 
bătrânul: a fost un accident. M-au anunţat că se află aici 
un individ care sosise recent din Australia şi care dorea să 
mă vadă ca să vorbim despre proprietăţile pe care le am 
acolo. M-am gândit imediat că trebuie să fie ceva necurat 
la mijloc, întrucât eu nici măcar nu am fost în Australia. Nu 
ştiam dacă unul din cei doi scumpi nepoți ai mei, 
suspectându-mă, îmi pregătiseră o capcană, dar ştiam că 
Wally, chiar dacă nu punea ceva la cale, căuta să afle cât 
mai multe detalii despre mine, ceea ce m-ar fi putut face să 
pierd un hotel pe gratis. 

Timothy Binnet râse scurt şi continuă: 

— M-am hotărât să intru în contact cu Ira, considerând 
că dacă lucrurile vor merge prost aici, cel puţin aş putea să 
mă întorc la el şi să renunţ a mai fi „australian”. Wally m-a 
crezut întotdeauna pe jumătate ţicnit - zise, privindu-l 
pieziş pe nepotul său -, şi se temea că ar putea să mă 
interneze într-un ospiciu înainte de a face testamentul în 

favoarea lui sau că cineva ar putea şterpeli testamentul. 
Nu uitaţi că de când cu afacerea de la Bursă şi apoi cu 
celelalte, se bucură de o proastă reputaţie şi nu ignoră 
faptul că nici un tribunal nu-i permitea să preia afacerile 
mele dacă o luăm razna... în timp ce aveam alt nepot - aici 
bătrânul aruncă o privire spre lra - care este un 
respectabil avocat. Eu aveam certitudinea că în loc să mă 
trimită la balamuc, l-ar fi îndepărtat pe acest vizitator, şi 
am aranjat o înscenare cu Molly, care era persoana cea 
mai accesibilă. Dar ea a luat afacerea în mod foarte serios. 
Eu aveam un pistol. Am simulat o mare mânie împotriva 
duşmanilor din Australia şi că sunt dispus să-l lichidez 
chiar în această casă pe acest individ. Ea, foarte emotivă, a 
încercat să-mi ia arma, şi fără să prind de veste pistolul s-a 
descărcat... Nu mi-a rămas altceva de făcut decât să-mi las 
nişte urme în jurul gâtului şi să inventez povestea pe care 
deja o ştiţi cu un om corpolent şi smead... 

Făcu o pauză. Apoi îl privi cu dispreţ pe Wallace şi 
continuă: 

— Nu ştiam că mă va acoperi. Cu toate că am o părere 
proastă despre el, niciodată nu mi-am imaginat că poate fi 
atât de mârşav încât să tăinuiască pe asasinul soţiei sale, 
chiar dacă n-o iubea, numai şi numai pentru bani. 

Spade zise: 

— Lăsaţi asta. Ce aveţi să ne spuneţi despre majordom? 

— Nu ştiu nimic în legătură cu el, răspunse bătrânul 
privindu-l fix pe Spade. 

— Trebuia să-l lichidaţi repede, continuă Spade. Înainte 
de a putea face sau zice ceva. Pentru asta v-aţi strecurat 
pe scări, aţi deschis uşa de la bucătărie pentru a-i deruta 
pe toţi, aţi vrut să ajungeţi până la uşa de la intrare, să 
sunati, să închideţi uşa şi să vă ascundeţi în umbra uşii de 
la pivniţă, pe primele trepte ale scării. Când Jarboe a venit 
ca să deschidă, aţi tras în el (rana se află în partea 
posterioară a capului), aţi smuls întrerupătorul de la 

lumină, care se afla în spatele uşii de la pivniţă, aţi urcat 
pe întuneric pe scara de serviciu şi, cu grijă, v-aţi tras un 
glonte în braţ. Dar cum eu am sosit prea repede, m-aţi lovit 
cu pistolul, l-aţi aruncat dincolo de prag şi v-aţi întins în 
mijlocul camerei, în timp ce eu priveam stelele. 

— Dumneavoastră... începu să vorbească bătrânul cu 
dispreţ. 

— Asta n-are importanţă, zise Spade calm. Nu discutăm. 
Primul asasinat a fost un accident, accept; dar al doilea, 
nu. Va fi uşor de demonstrat. La cele două gloanţe, în afară 
de cel pe care-l aveţi în braţ, au fost trase cu acelaşi pistol. 
Ce importanţă are, aşadar, pe care din cele două crime le 
putem proba ca fiind pe primul loc? Puteţi fi spânzurat 
numai o dată. 

Spade surâse afabil. 

— Şi o vor face. 

George Goodchild 


PAHARUL ALBASTRU 


Asasinarea lui Baddingley a fost unul dintre acele 
„cazuri” în care inspectorul McLean s-a trezit în faţa unui 
adevărat hăţiş de piste şi probe contradictorii. 

Hugh Baddingley locuia în Stoke Manor, o casă din 
epoca elisabetană, în Midland. Cu şase luni înainte de 
tragedie, tatăl său, sir George Baddingley, trecu în lumea 
drepţilor şi Hugh îi moşteni averea: frumoasa casă, câteva 
antichităţi valoroase şi vreo patru sute de hectare de 
pământ roditor. 

Dar sir George fusese un om neglijent şi când 
succesiunea îi limpezi afacerile, moştenitorul descoperi că, 
în realitate, nu rămăsese decât cu faimosul colier 
Baddingley, care se afla în posesia familiei de două sute de 
ani. 

Atât casa cât şi pământurile fuseseră ipotecate iar 
antichităţile dacă ajungeau pentru a acoperi deficitul. 
Hugh se hotărî, prin urmare, să-şi lichideze imediat 
afacerile, şi cea mai bună soluţie era să găsească un 
cumpărător pentru colier, o bijuterie superbă, compusă 
dintr-o sută de splendide perle negre şi care, după părerea 
câtorva experţi în materie, valora vreo patruzeci de mii de 
lire sterline. Îşi anunţă hotărârea şi primi diferite oferte, 

dar nici una dintre ele nu-l mulţumi pe stăpânul colierului, 
care se hotări să aştepte o ocazie mai bună. 

Intr-o noapte, când să se ducă la culcare, majordomul de 
la Stoke Manor îşi găsi stăpânul mort, lungit pe jos, în 
biroul său, cu o rană de glonţ în piept. Uşa de la casa de 
bani era deschisă. Deîndată luă legătura cu Scotland Yard- 
ul şi inspectorul McLean sosi la faţa locului în zorii zilei 
următoare, însoţit de sergentul Brook. 

Poliţia locală ridicase deja cadavrul, având grijă să nu 
atingă nimic în jur. Fereastra camerei era închisă, cum o 
lăsase majordomul în noaptea precedentă, dar McLean 
ceru ca fereastra să fie lăsată la fel cum se afla atunci când 
descoperise cadavrul. 

— Dumneata ai găsit fereastra deschisă, nu? îl întrebă 
pe majordom. 

— Era închisă dar nu cu cremonul. 

— La ce oră ai descoperit cadavrul stăpânului dumitale? 

— La unsprezece şi zece. Ştiam că lucra în birou şi am 
intrat să-l întreb dacă mai are să-mi poruncească ceva 
înainte de a mă duce la culcare. 

— Stăpânul dumitale era deja mort? 

— Da, domnule. Aici... Capul atingea scaunul de la 
birou.. Picioarele îi erau îndreptate spre fereastră. 

— Şi la ce oră l-ai văzut în viaţă pentru ultima dată? 

— Pe la nouă. Un domn a venit în vizită şi mi-am anunţat 
stăpânul. Mi-a poruncit să-l poftesc în birou unde a rămas 
aproximativ un sfert de oră. 

— Cine era acest domn? 

— Nu ştiu, domnule. Nu-l cunosc. 

— Dar nu s-a prezentat când a venit? 

— Nu, domnule. Tocmai vroia să-mi dea o carte de vizită 
când stăpânul a trecut prin vestibul spre birou şi mi-a 
poruncit să-l invit acolo. 

— Descrie-mi-l pe bărbatul acela... 

— Era un om în puterea vârstei, destul de înalt şi ascuţit 

la faţă. Cred că purta un pardesiu închis la culoare peste 
un costum elegant. Nu şi-a scos pardesiul. Eu l-am lăsat cu 
stăpânul şi m-am retras imediat. 

— Şi după un sfert de oră te-a chemat stăpânul 
dumitale? 

— Da; ca să-l conduc pe musafir până la uşă. 

— Atunci, e limpede, stăpânul dumitale era viu. 

— Bineînţeles. 

— Ai observat dacă fereastra era cu zăvorul tras? 

— Nu, domnule. Dar cred că era, căci stăpânul nu se 
gândea încă să se ducă la culcare şi seara îmi amintesc că 
fusese deschisă. 

— Dar casa de bani? 

— Era închisă. Sunt sigur. 

— După câte înţeleg, faimosul colier a fost furat... 

— Da. Toţi presupunem că îl păstra în casa de bani, deşi, 
bineînţeles, nimeni nu poate fi sigur. 

— Foarte bine. Vom vorbi mai târziu, după ce voi 
examina încăperea. 

Majordomul se retrase cu o reverență şi McLean începu 
să lucreze imediat. Pe masa din mijloc se aflau un teanc de 
hârtii scrise, aşezate cu grijă. Era evident că mortul 
aspirase la faima literară, căci acel manuscris era o lucrare 
despre sticla pictată dintre care câteva foarte frumoase se 
aflau în casă. La o oarecare distanţă trona o sticlă de 
cristal cu whisky, un sifon şi două pahare, ambele 
conţinând resturi de băutură. 

Paharele erau din cristal venețian albastru şi evident că 
făceau parte dintr-un serviciu care se vedea într-o vitrină, 
într-un colţ. McLean le examină fără să le atingă. Pe unul 
dintre ele zări câteva amprente digitale. 

— Ale cui or fi? se întrebă. Măcar de n-ar fi ale lui Hugh 
Baddingley! 

— Sunt destul de şterse, domnule inspector, spuse 
sergentul Brook. 

— Ne vor fi de folos. 

Investigația efectuată mai târziu, revelă existenţa altor 
amprente; două uşoare urme de pantof lângă fereastră şi 
îndreptate spre ea. 

— Criminalul trebuie să fi intrat pe fereastră, spuse 
Brook. 

— Într-adevăr, aşa s-ar părea. Măsoară urmele astea. 

O clipă mai târziu, McLean îl interoga pe majordom. 

— Aceste pahare se aflau pe masă aseară când a sosit 
musafirul? 

— Nu, domnule. După ce a plecat am scos whisky-ul şi 
paharul din vitrină, căci stăpânului îi plăcea acest serviciu. 

— N-ai scos decât un pahar? 

— Un singur pahar. 

— Totuşi, când ai descoperit cadavrul stăpânului 
dumnitale pe masă se aflau două pahare. 

— Da, domnule; asta m-a intrigat. 

— Hmmm)... la să vedem: în timpul care s-a scurs din 
momentul în care l-ai condus pe acel bărbat la uşă şi până 
când ai dat peste cadavrul stăpânului dumitale, n-ai auzit 
nici o împuşcătură? 

— Nu, domnule. N-am auzit nici un zgomot. 

— Unde ai fost dumneata în tot acest timp? 

— Majoritatea vremii în dependinţele servitorilor. 

— Şi presupun că de acolo s-ar fi auzit perfect o 
împuşcătură trasă aici, nu-i aşa? 

— Cred că da. Nu este foarte departe. 

— În ultima vreme aţi avut mulţi vizitatori nu-i aşa? Nu 
mă refer la prieteni de-ai domnului Baddingley, ci la 
străini. 

— Da. domnule, destui. Stăpânul vroia să vândă colierul 
şi au venit să-l vadă diferite persoane. 

— Te-aş ruga să-mi descrii, dacă poţi, semnalmentele 
tuturor vizitatorilor pe care ti-i aminteşti şi numele cărora 
le cunoşti. 

— Imediat, domnule. 

— Este un caz ciudat! exclamă sergentul Brook după ce 
majordomul se retrase. Acest bărbat care intră pe 
fereastră şi bea whisky cu stăpânul casei, mă intrigă! 

— Nu trebuie să te grăbeşti cu sentinţa, spuse McLean. 
Se prea poate să fi fost doi cei care au intrat şi amândoi să 
fi băut whisky din aceste pahare. 

— După ce l-au asasinat pe Baddingley? 

— Sau poate, acest domn pomenit de majordom să-şi fi 
schimbat părerea şi să se fi întors pentru a-i face o nouă 
ofertă pentru colier, îndreptându-se spre poarta grădinii, a 
trebuit să treacă prin faţa acestei ferestre. 

— E ciudat că nimeni n-a auzit împuşcătura! 

— După cum ştii există dispozitive speciale care 
amortizează zgomotul produs de o armă de foc. Cred că în 
acest caz a fost folosit aşa ceva. 

— Ne va ajuta cu ceva descrierile pe care ni le va face 
majordomul? 

— Aşa sper. Deschide biroul şi ia toată corespondenţa pe 
care o găseşti acolo. Eu mă duc să stau de vorbă cu 
medicul legist. Vreau să-mi dea glonţul. 

McLean obţinu proiectilul. Era din nichel şi era clar că 
fusese tras cu un pistol automat. Avea calibru mare şi 
doctorul era de părere că moartea lui Baddingley se 
produsese instantaneu. Înainte de a părăsi Stoke Manor, 
primi de la majordom o listă cu cinci persoane, care îl 
vizitaseră pe stăpânul casei în ultimele săptămâni. La trei 
dintre ele figurau şi numele, iar două dintre aceste 
aparţineau unor cunoscuţi bijutieri din West End, din 
Londra. 

În birou, Brook găsire, de asemenea, diferite scrisori 
legate de negocierile de cumpărare a colierului. Unele 
dintre ele aveau tipărite numele şi adresa firmei şi McLean 
a putut elimina imediat pe doi dintre acei negustori. 

— Ne rămân patru persoane, îi spuse lui Brook. Trei 

dintre ele îl vizitaseră pe Baddingley înainte de noaptea 
crimei, iar a patra chiar în acea seară. Se poate că unele 
dintre ele să fie cele care au scris aceste scrisori. Vom 
vedea până unde coincid şi semnalmentele lor cu cele pe 
care ni le-a oferit majordomul. 

McLean îi vizită pe semnatarii scrisorilor. Cu excepţia a 
doi ofertanţi, restul erau negustori particulari, dornici să 
obţină colierul la un preţ mic. Cei doi erau colecționari 
nord-americani care aflaseră despre colier că e de vânzare. 
Se numeau Gorman şi Lang. 

— L-am vizitat pe domnul Baddingley, declară Gorman, 
să discutăm despre preţul colierului, cu vreo zece zile 
înainte de a fi asasinat. l-am oferit treizeci de mii de lire 
sterline, dar n-a acceptat. 

— Şi nu l-aţi mai văzut de atunci? întrebă McLean. 

— Nu. Convinşi că obiectul nu valora mai mult, am 
considerat că era o pierdere de timp să mai continuăm să 
ne tocmim. 

— Aţi văzut colierul? _ 

— Da. Ni l-a arătat când am fost acolo. Il ţinea în casa de 
bani din biroul său. 

Îi vizită pe toţi semnatarii scrisorilor, după care McLean 
constată că nici unul dintre ei nu avea aceleaşi 
semnalmente cu cele furnizate de majordom. Inspectorul 
mai deţinea fotografia amprentelor digitale găsite pe unul 
dintre paharele de whisky. Nu erau ale mortului. Nu 
încăpea nici o îndoială că aparţineau bărbatului care 
intrase în birou pe fereastră. 

Dezamăgit pentru moment, McLean abordă o nouă 
direcţie de investigare. De regulă, furturile de bijuterii de 
mare valoare sunt opera unor delincvenţi cu experienţă. La 
Scotland Yard exista o listă a acestora, cu ample detalii ale 
modului de a opera al fiecăruia, amprente digitale, 
semnalmente etc. 

— Această „lovitură” poartă pecetea de netăgăduit a lui 

Sillway, spuse McLean. Brook, adu-mi fişa lui Sillway. 

După fişă, constată că  delincventul corespundea 
descrierii majordomului, doar că urmele de pantof găsite 
lângă fereastră erau diferite. Deja acel element era 
întristător, iar când amprentele sale digitale se compară cu 
cele găsite pe vas, pista se destramă. Erau complet 
diferite. 

— Mi se părea deja greu de realizat, spuse Brook. Ştiam 
că Sillway plecase vara trecută în Statele Unite şi nu 
aveam date că s-ar fi întors. Ce părere aţi avea dacă am 
consulta fişa lui Chelsea Smith? 

— Dar Chelsea Smith e în Dartmoor, spuse McLean. 

— Nu. Acum două luni şi-a ispăşit pedeapsa.. Şi are 
aproape aceleaşi caracteristici fizice. 

Apelă la arhivă şi, văzând amprentele digitale ale lui 
Smith, Brook sări în sus de bucurie. 

— Ele! ... Fără îndoială! 

McLean compară amprentele şi, într-adevăr, erau 
identice. 

Căutarea lui Chelsea Smith dură aproximativ o 
săptămână. În sfârşit, îi găsiră adresa, în Southwork şi, 
într-o seară, McLean şi Brook se duseră şi prinseră hoţul. 
Era un individ delicat, elegant, care îşi petrecuse o bună 
parte din viaţă prin diverse puşcării. Cum se aştepta 
McLean, nu dădu semne de nelinişte în faţa lor. 

— Ce s-a întâmplat? întrebă cu seninătate. 

— Vom face o percheziţie, spuse inspectorul. 

— De ce? 

— M-am gândit că ai fi putut ascunde un obiect pe care 
eu îl caut. Nu te mişca! Brook, păzeşte-l! 

Brook se aşeză în faţa lui Chelsea Smith, care dădu din 
umeri plictisit. McLean îşi petrecu mai bine de o oră 
răscolind sertare, dulapuri, şi scotocind toate ungherele. 
Singurul lucru interesant pe care îl găsi fu un bileţel 
semnat de Hugh Baddingley prin care îl invita pe Smith să 

ia prânzul împreună într-un cunoscut local din Londra. 

— Îl cunoşteai pe Hugh Baddingley? întrebă McLean 
arătându-i lui Smith biletul. 

— Da. 

— Te-ai dus să iei masa cu el la restaurantul acela? 

— Da. 

— Şi l-ai făcut să creadă că ai bani ca să cumperi 
bijuteria? 

— l-am spus doar că mă interesează colierul. 

— Şi el a crezut că dumneata te gândeai să-l cumperi? 

— Cam aşa. 

— Pentru cine? 

— Un prieten. Dacă reuşeam să scot colierul cu un 
anumit preţ, îmi dădea cinci mii de lire. 

— Cum îl cheamă? 

— Asta-i treaba mea. 

— Nu cumva acest asociat există doar în mintea 
dumitale, Smith? Vroiai colierul pentru dumneata. 

Hoţul de bijuterii dădu din umeri. 

— Cum doriţi, spuse. Eu v-am spus adevărul şi n-am cum 
să-l schimb. 

— Şi după ce ai luat masa cu el în ziua aceea, te-ai dus 
acasă la Baddingley, nu-i aşa? 

— Cine v-a spus asta? 

— Pot să ţi-o dovedesc. Tăgăduieşti? 

— Nu. 

— De ce te-ai dus acolo? 

— Nu terminasem tocmeala. 

— Vroiai să afli unde-şi ţinea Baddingley colierul, nu? 

— Vroiam să cumpăr colierul. 

— Nu mă îndoiesc, dar... cu ce preţ? Ai stat cu 
Baddingley cam un sfert de oră... 

— Exact. Şi majordomul m-a condus până la uşă. 

— Ştiam. Dar dumneata n-ai ieşit din grădina din jurul 
casei. Ai găsit fereastra de la birou deschisă şi ai intrat din 

nou... 
— Asta-i o minciună! ... 

— Te-ai întors ca să-i spui lui Baddingley că te-ai gândit 
şi că eşti dispus să-i plăteşti preţul pe care vroia el. Şi 
atunci el te-a invitat să beţi împreună whisky and soda. 

— Nu este adevărat. M-am dus direct acasă. De câţiva 
ani n-am mai băut whisky. Am suferit o comă diabetică pe 
când mă aflam în închisoarea de la Dartmoor prima oară şi 
medicul mi-a interzis categoric să mai beau. Degeaba 
insistaţi, domnule MrlLean, n-am nici o legătură cu 
afacerea asta. 

— Deci dumneata susţii că nu te-ai întors în birou, nu? 

— Exact. 

— Pot să-ţi demonstrez contrariul. Unde este colierul? 

— Vă spun că nu l-am atins nici o clipă! Am fost doar să 
văd unde-l ţinea... 

— Aha! ... Atunci aveai intenţia să-l furi?!?... 

Chelsea Smith şovăi o clipă şi îşi lăsă capul în jos. 

— N-are rost să mint, domnule inspector. M-am gândit 
să pun mâna pe colier chiar în noaptea aceea. 

— Şi de ce n-ai încercat? 

— Ba am încercat. 

— Păi mi-ai spus că te-ai dus direct acasă. 

— Aşa am făcut. Eram găzduit într-un hotel. M-am dus la 
mine în cameră şi m-am întors după o oră. Era lumină în 
birou şi m-am apropiat de fereastră care era 
întredeschisă... 

Făcu o pauză şi McLean întrebă: 

— Şi? ... Mai departe... 

— M-am uitat pe fereastră şi l-am văzut pe Baddingley 
trântit pe jos într-o baltă de sânge. Casa de bani era 
deschisă. Cum vă puteţi imagina, n-am mai stat o 
secundă... 

— Deci a doua oară n-ai mai intrat în birou? 

— Ce eram nebun?!?... Era să intru cu un cadavru acolo? 

— Casa de bani era deschisă şi dumneata nici măcar n-ai 
vrut să te încredinţezi dacă mai era acolo colierul? 

— Domnule inspector, sunt prea bătrân în jocul ăsta şi o 
privire mi-a fost suficientă pentru a înţelege ce însemna 
acel cadavru şi casa de bani deschisă. 

McLean clătină din cap melancolic: 

— Bine, Smith. O să te arestez pentru asasinarea lui 
Hugh Baddingley. Şi te previn că... 

Smith protestă cu violenţă. Pentru prima dată păru că-şi 
pierduse calmul. O asemenea acuzaţie pentru un om cu 
antecedentele sale era foarte gravă şi înţelegea perfect 
acest lucru. 

— Staţi puţin! îi rugă, dar Brook îi puse cătuşele. Bine, 
e-n regulă, dar vă asigur că de data asta vă înşelaţi. Am 
comis multe delicte la viaţa mea, dar niciodată nu mi-am 
pierdut minţile într-atât încât să-mi risc pielea omorând pe 
cineva. N-am folosit revolver în viaţa mea! Cine mă 
cunoaşte poate să vă spună. 

— Să mergem, spuse McLean, am pierdut deja destul 
timp. 

Smith fu întemnițat imediat, dar acea arestare nu-l 
mulțumea pe inspectorul McLean. Întoarcerea hoţului la 
casa lui Baddingley explica urmele lăsate de pantofii săi în 
faţa ferestrei, şi, scuza lui părea sinceră, căci îl cunoştea 
ca pe unul dintre cei mai abili spărgători de case de bani. 
După cât se pare, nu se justifica nevoia de a-l omori pe 
Baddingley. Dar, pe de altă parte, amprentele digitale de 
pe paharul de whisky îl acuzau clar. 

— N-am nici cea mai mică îndoială că el este făptaşul, 
spuse sergentul Brook. E adevărat că nu are obiceiul să 
folosească arme de foc, dar când este vorba de ceva atât 
de valoros precum colierul... 

— Smith poate se întorsese să-l caute, ştiind unde îl 
ţinea, răspunse gânditor McLean. 

— Dar Baddingley îşi ţinea cheia de la casa de bani în 

buzunar şi îi era uşor s-o i-a, omorându-l. 

— Tot uşor i-ar fi fost unui om ager ca Smith să deschidă 
casa de bani fără ajutorul cheii. Pe lângă asta, mai există şi 
un alt aspect al problemei. Smith jură că de când i-a 
interzis doctorul, n-a mai băut whisky. Am făcut câteva 
investigaţii şi sunt convins că, în privinţa asta, a spus 
adevărul. Acasă la el nu-i nici urmă de băutură. 

— Dar pe paharul ăsta a pus mâna. De asta nu ne putem 
îndoi. 

— Da, nu ne putem îndoi. 

— Atunci, înseamnă că a minţit, căci s-a jurat că nu s-a 
mai întors în birou şi majordomul ne-a spus categoric că a 
scos whisky-ul după ce a plecat Smith. 

— Aici e misterul. O să stau din nou de vorbă cu Smith. 

McLean îl găsi pe arestat destul de vesel, căci nu ştia că 
poliţia are probe atât de zdrobitoare împotriva lui. Fără cel 
mai mic resentiment, îl salută pe inspector. 

— Aţi venit să recunosc, nu?... Îmi pare rău, dar nu-mi 
stă în putinţă pentru simplu fapt că sunt nevinovat. 

— Nu m-ar surprinde, Smith. 

— Sunteţi şiret ca o vulpe, domnule McLean. Nu reuşesc 
să vă înţeleg. Ce caut eu aici? 

— Uite, Chelsea, vreau să vorbesc limpede cu dumneata. 
Îţi mărturisesc că în această clipă te afli într-o situaţie 
aproape fără ieşire... 

— Nu cred! ... Nu aveţi nici măcar o probă împotriva 
mea! 

— Te înşeli! Am o probă care ar convinge de vinovăția ta 
orice curte cu juri, dar asta nu înseamnă ca dumneata să fii 
nevinovat. Hai să vedem; ce ai fi făcut cu colierul dacă a-i 
fi reuşit să pui mâna pe el? 

— Aveam un cumpărător. 

— Pe cine? 

— Eu nu-mi denunţ prietenii. E... un tip cu care 
obişnuiesc să fac anumite „afaceri”. E un afacerist foarte 

descurcăreţ. 

— Şi el s-a oferit să-ţi cumpere colierul? 

— Da. Mi-ar fi plătit zece mii de lire sterline pe el. 

— Doar zece mii de lire, Smith? 

— Vi se pare puţin? Ţineţi cont că e foarte greu să vinzi 
o piesă de o asemenea valoare. 

— Cine este omul acesta? 

Smith clătină din cap în semn de negare, loial până în 
ultima clipă. 

— Bine; dacă te încăpăţânezi să taci, îmi va fi imposibil 
să te ajut. Omul ăsta ştia că te vei duce în vizită la 
Baddingley, nu-i aşa? 

— Da. l-am promis că voi face tot posibilul pentru a pune 
mâna pe colier chiar în noaptea aceea. 

— El văzuse colierul? 

— Bineînţeles! Cu câteva zile înainte îl vizitase pe 
Baddingley ca să-l vadă. Şi i-a făcut o ofertă de care ştia 
dinainte că îi va fi refuzată. 

— Şi de ce n-a încercat să fure chiar el colierul? 

— Casa de bani... şi pericolul de a fi descoperit. Nu este 
expert în astfel de lucruri. 

— Eşti sigur, Smith? Să presupunem că el s-a dus acasă 
la Baddingley imediat după dumneata. Fereastra era 
deschisă. E posibil să fi văzut locul unde Baddingley ţinea 
perlele. Şi, de asemenea, e posibil să fie el cel care le-a 
furat, economisind astfel zece mii de lire pe care trebuia să 
ţi le dea dumitale. A 

— Nu sunteţi pe calea cea bună, domnule inspector. Il 
cunosc şi ştiu că n-ar risca. 

— Poate acest risc să nu existe... pentru el. Dumneata 
fuseseşi văzut în casă cu câteva minute mai devreme. Unde 
ai încheiat afacerea cu el, Smith? 

— La el acasă, cu trei zile înainte de a mă duce la 
Baddingley. 

— Şi omul acesta, desigur, fusese acasă la Baddingley? 

— Da. 

Ochii inspectorului străluciră. O idee îi încolţise în minte 
şi, în sfârşit, părea să intuiască apropierea unei soluţii. 

— Ai băut ceva cu el după ce aţi încheiat târgul? 

— A scos o sticlă de whisky şi două pahare. Eu mi-am 
turnat doar două picături de alcool şi mi-am umplut 
paharul cu sifon. 

— Iţi aminteşti cum era acel pahar? 

Smith se scărpină în cap. După cât se părea, nu-şi 
amintea un amănunt atât de lipsit de importanţă. 

— Îţi aminteşti dacă era gravat, albastru? Şi... 

— Cum? ... Da, da... Acum îmi aduc aminte! era chiar 
albastru. 

— Bine. Acum o să-mi spui numele individului. Este 
singurul mod de a-ţi salva viaţa, Smith. Ţi-o jur!... Ştiu cine 
l-a asasinat pe Baddingley. 

— Gorman a mărturisit? 

— Gorman?... Ah! ... Gorman a fost, atunci... Cine era 
celălalt care lucra cu el? Acela care zice că-l cheamă Lang. 

— N-am auzit de el. 

— Când ai descoperit că Baddingley fusese asasinat, te- 
ai dus acasă la Gorman să-i spui? 

— Da. Mi s-a părut că vestea îl contraria. 

— Mai contrariat o să fie când o să mă vadă pe mine. 
Spune-mi unde pot să-l găsesc. 

Smith şovăi câteva secunde, în timp ce în mintea lui 
apăruse posibilitatea ca să-l fi trădat complicele. 

— Paharul ăla... întrebă, ce amestec are paharul? 

— Gorman te-a servit cu whisky, doar ca să-ţi laşi 
amprentele pe pahar. 

— Ah! ... Acum înţeleg! Gorman m-a făcut să cred că 
trebuia să se întoarcă în Statele Unite. Mi-a spus că se va 
îmbarca pe douăzeci din Liverpool. 

— Pe douăzeci?... Asta înseamnă mâine! 

McLean ieşi în fugă. La scurtă vreme după aceea, poliţia 

ajunse acasă la Gorman unde aflară că acesta plecase. 
McLean şi sergentul Brook plecară cu aeroplanul la 
Liverpool şi în aceeaşi seară îl surprinseră pe Gorman şi pe 
Lang care călătoreau într-un luxos transatlantic. 

— Te arestez, Gorman, pentru asasinarea lui Hugh 
Baddingley spuse sec inspectorul. Şi pe dumneata, Lang! 

— Cum? exclamă distrus Gorman. 

— Luaţi imediat toate bagajele pasărilor astea, sergent 
Brook. 

Gorman se aruncă asupra poliţistului, dar acesta îl 
domină cu uşurinţă, în timp ce McLean făcea acelaşi lucru 
cu Lang. Un minut mai târziu cei doi erau conduşi la 
departamentul poliţiei din Liverpool, din prevedere cu 
cătuşele la mâini. Imediat ce efectuă percheziţia bagajelor 
şi McLean, care controla unul dintre cufere, scoase o 
exclamaţie, văzând colierul de perle din alt cufăr, Brook 
scoase un pistol automat cu surdină. 

— Splendid! surâse McLean. Presupun că vă gândeaţi să 
aruncaţi arma în mare, nu? Păcat că nu v-a reuşit lovitura! 

— Pistolul este al lui Lang, strigă Gorman. 

— Canalie! mugi celălalt criminal. Eu l-am omorât pe 
Baddingley, desigur, dar tu ai pregătit lovitura şi ai adus în 
birou paharul albastru!... Pe mine mă vor spânzura dar nici 
tu nu vei scăpa aşa uşor! 

La scurtă vreme după aceea avu loc procesul care nu 
dură mult, căci Lang mărturisi pe larg crimă comisă. 

F. Tennyson Jesse 


COMOARA 


Vară se prelungise mult anul acela, şi doar odată cu 
venirea primei zile de octombrie Brando îşi dădu seama că 
s-a terminat. Atunci se iscă o furtună care mătură 
mlaştinile, înfioră apele liniştite şi cenuşii ale eleșteielor şi 
smulse frunzele copacilor răsucite de vânt. După această 
tornadă, căldura dispăru şi doar un palid soare hibernal 
mai lumina cu razele sale curate câmpia mlăştinoasă. 
Câteva frunze rămăseseră încă agăţate în ulmii de la fermă 
şi când închidea poarta auzea croncănitul ciorilor, pete 
negre pe ramurile dezgolite. 

Brandon încerca în acel moment clasicul sentiment de 
melancolie pe care îl inspiră întotdeauna anul care moare, 
simbol al toamnei omului. Dar imediat după aceea, 
întorcând capul pentru a privi drumul pe care îl 
parcursese, văzu printre trestiile cafeniu deschis pata 
luminoasă a apei albăstrii, în timp ce lui îi ajungeau la 
ureche notele cristaline ale unui prigor exersând pentru 
trilurile sale de iarnă. Frumuseţea era prezentă 
pretutindeni în această regiune mlăştinoasă şi inima sa 
recunoscătoare se înveselea. 

Străbătu curtea plină de noroi şi îl găsi pe prietenul său 
Miles în pragul fermei. Dragul bunul Miles! fie ploaie sau 

vreme bună, iarnă sau vară, el nu se preocupă cu adevărat 
decât de probleme folositoare. Dar obrazul fermierului, 
roşu şi tăbăcit de vânt, părea astăzi că-şi pierduse puţin 
din veselia lui obişnuită. Totuşi, această schimbare nu 
avea, desigur, nimic de-a face cu simbolurile alegorice ale 
verii ce murea. 

— L-ai văzut pe Tom şi pe Jack? întrebă el. Astăzi trebuie 
să fi lucrat cinci hectare şi sunt de negăsit. In general, 
totuşi, se poate avea deplină încredere în ei. 

— Tom şi Jack? Nu, dar asta nu are nici o importanţă, 
nu-i aşa? Probabil că greblează, pun îngrăşăminte, 
seamănă sau fac oricare dintre aceste munci mărunte ale 
pământului cărora vă dedicati. 

Expresia ciudată nu se risipi de pe chipul gazdei sale. 

— De vreo două zile ei se poartă foarte straniu, spuse el, 
adică de când au descoperit această blestemată comoară, 
lucrând bucata de pământ, acolo jos, lângă şanţ. Azi 
dimineaţă se priveau atât de bizar încât nu mi-a plăcut 
deloc să-i văd plecând împreună. George, se petrece ceva 
neobişnuit şi asta nu-mi place deloc. 

Brandon zâmbi şi începu să-şi umple pipa. 

— Prostii! făcu el. De ce nu s-ar înţelege cei doi oameni? 
Bineînţeles, asta n-ar fi prima oară când i se urcă cuiva 
bogăţia la cap. Dar o să le treacă, o să vezi. 

În sinea lui, însă, se gândea că se petrece ceva ciudat cu 
ei. Toată lumea îi cunoştea pe Tom şi Jack; erau cei doi 
prieteni nedespărţiţi ai satului. Mai celebri decât Danton şi 
Pythias. Învăţaseră la aceeaşi şcoală, iarna făcuseră parte 
din aceeaşi echipă de fotbal, vara, din aceeaşi echipă de 
cricket, patinaseră împreună, vânaseră rațe sălbatice şi 
pescuiseră împreună, luptaseră în acelaşi regiment în 
timpul războiului şi se căsătoriseră cu două gemene. lar 
după cât se spunea, nu se certaseră niciodată. Nici unul, 
nici celălalt nu avea calităţi deosebite care i-ar fi putut 
înălța din clasa socială în care se născuseră, dar în 

districtul lor erau, fără doar şi poate, primii. Oameni 
cinstiţi, politicoşi, inteligenţi, care gândeau puţin mai 
încet, dar care nu erau din această cauză mai puţin 
pricepuţi şi de nădejde. Tom, cu un an mai tânăr, era vioi 
şi puţin la trup. Jack, mai solid decât prietenul său, era 
puternic ca un taur. Tom se înfuria cu uşurinţă, dar se 
calma repede. Jack avea acea seninătate care e specifică 
oamenilor cu o constituţie robustă. Brandon era trist şi i se 
părea puţin ciudat că nişte monede vechi şi murdare i-ar fi 
putut despărţi. 

— De ce nu le-aţi spus că monedele lor vechi, n-au, ca să 
zicem aşa, nici o valoare? îi sugeră el lui Miles. 

— Asta am şi făcut, răspunse Miles, dar cunoaşteţi aceşti 
oameni: întotdeauna îşi închipuie că are o valoare 
inestimabilă comoara pe care au descoperit-o şi că Britsh 
Museum le va oferi o sumă considerabilă pe ea. Asta încă 
aş putea s-o mai înţeleg, dar ceea ce nu înţeleg e că ei se 
ceartă pentru aşa ceva! Credeam că erau destul de fericiţi 
să-şi împartă aşa-zisa comoară. În plus, ziua lor de muncă 
nu s-a terminat încă şi nu i-am văzut niciodată punându-şi 
uneltele jos înainte de sfârşitul programului. Ei plecau, mai 
degrabă, după program. Aparţin vechii generaţii de 
muncitori cărora nu le plăcea să lase lucrul pe jumătate 
terminat. 

De abia rosti aceste vorbe, când unul dintre servitori 
veni în fugă pe coridor strigând îngrozit. 

— Veniţi repede, domnule. Tom şi Jack se bat în grajd. 
Se omoară între ei. 

Miles se întoarse, străbătu casa în goana mare, apoi 
grădina. Brandon îl urma îndeaproape. Grajdul spaţios se 
afla pe coasta unei coline. Era o construcţie din lemn, 
vopsită în negru, cu acoperişul roşu. Dintr-o parte, ultimele 
raze ale soarelui aureau căpiţele de fân. Cei doi bărbaţi 
urcară panta în fugă. Pământul jilav şi gras li se lipea de 
picioare. Brandon depăşindu-şi gazda, care era mai în 

vârstă decât el, intră în grajd ca o furtună. 

La început, totul i se păru cufundat în întuneric, o 
întunecime amplificată de pulberea care se învolburaseră 
în soarele ce pătrundea pe uşă. Mirosul vitelor, al 
pământului călcat în picioare, mireasma dulce a fânului 
îndesat urca în penumbră. Grinzi şi stâlpi de lemn de abia 
se zăreau în beznă. Apoi, cum începuse să se obişnuiască 
cu obscuritatea, auzi suspine îngrozitoare şi zgomote surde 
de lovituri. Doi bărbaţi se băteau pe pământul bătătorit. 
Miles şi Brandon se repeziră: cel mai robust, care gemea, 
se pornise cu o ploaie de lovituri în capul adversarului său, 
iar acesta văitându-se se prăbuşi pe neaşteptate la pământ, 
unde rămase nemişcat. 

— Potoleşte-te, pentru numele lui Dumnezeu! strigă 
Miles prinzându-l în braţe pe flăcăul cel solid. Eşti nebun, o 
să-l omori! 

Bărbatul întoarse spre stăpânul său un chip răvăşit. 

— Nu-mi pasă dacă îl omor pe acest câine mârşav! spus 
el. E un hoţ, da, e un adevărat hoţ. 

— Tom şi hoţ! Ce prostie! Tu te-ai fi bătut cu oricine s-ar 
fi purtat astfel cu tine. 

— Drace, aşa-i, spuse flăcăul. Dar... el a furat toţi banii 
pe care i-am găsit. l-a ascuns undeva şi nu vrea să spună 
unde. Zice că nu i-a luat el. 

Brandon îngenunche lângă Tom, care îşi pierduse 
cunoştinţa şi pe a cărui faţă sângele curgea şiroaie. Ridică 
privirea şi spuse: 

— Aproape că l-ai omorât. Chiar dacă ar fi adevărat ce 
spui, ar trebui să-ţi fie ruşine de ce ai făcut, deşi nu cred să 
fie adevărat. Tom n-ar fi făcut aşa ceva. Doamne 
Dumnezeule, Miles uită-te la pumnii lui. Deschide pumnii. 

Se ridică şi se îndreptă spre Jack, care îl fixa cu pumnii 
strânşi, cu privirea posacă. Jack nu opuse nici o rezistenţă 
stăpânului său şi Brandon îi desfăcu degetele; în mâini 
ţinea câte o piatră de silex ascuţită din ale cărei capete 

picura sânge, sângele lui Tom. Brandon privi ochii sticloşi 
ai lui Jack şi nu spuse nimic. Oricum, simţea că nici un 
cuvânt nu-l va înduioşa pe acest om orbit de furie. El se 
mulţumi să-i spună lui Miles: 

— Trebuie să-l scoatem pe Tom de aici. Tu şi cu Jack o 
să-l duceţi, în vreme ce eu o să dau o raită prin grajd. 

Cu o docilitate surprinzătoare, Jack se aplecă şi ridică cu 
blândeţe capul pe care îl maltratare. El şi cu Miles îl luară 
pe bărbatul leşinat şi-l scoaseră la aer curat. 

Brandon se aşeză pe o găleată răsturnată pe care 0 găsi 
la îndemână. Vederea sângelui îi făcea rău. Era o 
slăbiciune pe care nu reuşise să şi-o frângă şi de aceea 
acum nu-i mai era nici ruşine de ea. I se părea că aerul 
sumbru din grajd era încărcat cu pasiuni violente care se 
dezlănţuiseră şi că ura subită, care se născuse acolo, 
scăzuse lumina soarelui, care îi cădea pieziş chiar în locul 
unde pământul fusese bătătorit de cei doi adversari. 

In general, Brandon nu era un om hipersensibil, dar 
toată viaţa fusese victima crizelor care îl zguduiseră în 
mod bizar. Crize în cursul cărora i se părea, nu datorită 
însuşirilor sale extraordinare, ci unei forţe exterioare, că e 
capabil să înţeleagă mai mult decât ceilalţi oameni şi mai 
mult decât înţelegea el însuşi în mod obişnuit. Mai 
întotdeauna, aceste momente stranii de clarviziune erau 
precedate de aspectul inexplicabil pe care îl luau pe 
neaşteptate lucrurile: un copac familiar sau un raft cu cărţi 
îi apăreau sub un unghi de înclinare neobişnuit, ca şi cum 
câmpul vizual se transforma pentru a-i arăta o dimensiune 
necunoscută, ca şi cum dintr-odată copacul sau raftul de 
cărţi şi-ar fi pierdut caracterul de copac sau mobilă şi ar fi 
devenit o imagine triunghiulară lansată în spaţiu. Pe 
moment, asta i se părea firesc. I se întâmpla aşa ceva când 
reflecta, după ce îşi dădea seama, deşi se afla încă sub 
efectul  ameţelii, datorată diferenţei de planuri. Şi 
străbătând această nouă dimensiune, apărea un plan de 

lumină înclinat după noul unghi, şi avea atunci intuiţia că 
există un nou aspect al lucrurilor mai complet şi despre 
care el nu avusese până atunci decât o cunoştinţă 
imperfectă. Înţelegea mobilele secrete care îi împinge pe 
oameni să acţioneze într-un mod inexplicabil; el găsea 
soluţia enigmei pentru o conferinţă istorică pe care o 
pregătea; sau, uneori, descoperea un punct de vedere cu 
totul nou asupra unei probleme pe care nu căutase 
niciodată să o rezolve. 

Stând în grajd, era aproape hipnotizat de acest 
sentiment. Între timp, reuşi să scape de această toropeală 
spunându-şi că semihipnoza se datora tulburării nervilor şi 
razei de lumină care pătrundea prin uşă. Ridicându-se, zări 
o pălărie turtită agăţată pe peretele grajdului. Se apropie 
s-o ia şi o recunoscu după culoarea ei cenuşie, deosebită, şi 
după pana de gaiţă ca fiind a lui Tom. Spre marea sa 
surpriză, pălăria era atât de grea încât aproape că îi căzu 
din mână. Băgă mâna prin căptuşeală şi simţi răceala 
monedelor. Aşadar, Tom minţise... Ascunsese banii. 
Brandon încerca acelaşi sentiment pe care îl avusese când 
văzu pietrele ascunse în pumnii lui Jack. 

Luă pălăria şi ieşi din grajd cu pas greoi. O ţinea cu 
amândouă mâinile. Străbătu grădina şi se întoarse în 
camera mică ce îi servea de birou lui Miles. 

Brandon închise uşa, se aşeză la masa pe care o goli de 
hârtii şi registre. Apoi răsturnă pălăria şi scoase din ea un 
fişic de monede care formaseră încolăcituri de şerpi în 
fundul calotei. Se aflau acolo, în faţa lui, şi acel pumn de 
bani murdari era cauza bătăii dintre Tom şi Jack. Monedele 
erau atât de vechi şi de turtite încât distinse doar un cap 
de împărat (care? nu ştia!) dar profilul era incontestabil de 
roman. Părea de necrezut că din cauza acestor monede, 
lăcomia devenise atât de violentă încât să ducă la crimă... 
Luă monedele în mâini. 

Şi atunci, în timp ce stătea acolo la masă, ciudata 

senzaţie i se insinuă din nou, invadându-l din cap până-n 
picioare, astfel încât avu impresia că nu mai putea face 
nici o mişcare chiar dacă ar fi luat casa foc. Îi era cumplit 
de frig în ciuda furnicăturilor care îi străbăteau corpul şi 
ştiu (nu putea să spună cum) că ţinea în palme obiecte atât 
de nefaste încât tot trupul i se revoltă; obiecte atât de 
nefaste încât ori de câte ori erau găsite sau regăsite de 
oameni purtau răul în ele. Ştiu cu o precizie îngrozitoare în 
mijlocul negurii roşii şi sumbre care îl înconjura că aceste 
obiecte fuseseră scoase la lumină de plug şi aruncate pe 
plajă după secole şi că oricine le va descoperi se va vedea 
putrezit şi se va distruge tot ceea ce până atunci fusese al 
lui. Era conştient de faptul că trebuia să ia acele obiecte şi 
să le arunce undeva unde generaţiile viitoare nu le vor 
putea descoperi niciodată. Trebuia să le îngroape, să le 
arunce în mare sau în apele moarte ale unei fântâni 
părăsite. 

El lupta vitejeşte împotriva sentimentului de oroare care 
îl paraliză, căci trebuia să rezolve această situaţie cât mai 
repede posibil. Printr-un imens efort de voinţă reveni la 
realitate. Soarele amurgului lumina mica încăpere. Mai 
tremura încă, dar senzaţia furnicăturilor dispăruse puţin 
câte puţin. Dădu drumul monedelor să cadă pe masă, îşi 
trecu palma pe fruntea umedă şi îşi spuse că în câteva 
minute va fi în stare să facă ceea ce trebuia. In sfârşit, 
reuşi să se ridice... N 

Deodată, oribila idee puse stăpânire pe el. Incepu să 
numere monezile. Le numără de trei ori, aşteptând să se fi 
înşelat căci era prea grăbit. Dar oricum le-ar fi numărat tot 
treizeci de monede turtite i-ar fi ieşit la socoteală. Brandon 
făcu o săritură şi se îndepărtă de masă. Mâinile îi 
tremurau. Se trezi murmurând: „Treizeci de monede de 
argint... treizeci de monede... de argint”. 

Maurice Leblanc 


ESARFA DE MĂTASE 
ROŞIE 


În acea dimineaţă, plecând de acasă, la ora sa obişnuită, 
pentru a merge la Palatul de Justiţie, inspectorul Ganimard 
observă comportarea curioasă a unui individ care mergea 
în faţa lui pe strada Pergolese. 

La fiecare cincizeci sau şaizeci de paşi, acest om, 
îmbrăcat sărăcăcios, cu o pălărie de pai pe cap, deşi era 
luna noiembrie, se apleca ba pentru a-şi lega şireturile de 
la pantofi, ba pentru a-şi lua bastonul de jos sau pentru a 
face altceva. Şi de fiecare dată când făcea lucrul acesta, 
scotea din buzunar o bucăţică de coajă de portocală şi o 
punea pe furiş pe bordura trotuarului. 

O simplă manie, fără îndoială, distracţie puerilă care nu 
atrăgea nimănui atenţia; dar Ganimard era unul dintre acei 
observatori perspicace care sesizează totul şi se declară 
mulţumiţi numai după ce află raţiunea secretă a lucrurilor. 
Aşadar, începu să-l urmărească pe individ. 

În momentul în care acesta a luat-o la dreapta pe 
bulevardul  Grande-Armee, inspectorul îl surprinse 
făcându-şi semne cu un băiat de vreo doisprezece ani, care 
mergea pe trotuarul de vizavi. 


110 


Douăzeci de metri mai departe, individul se aplecă 
pentru a-şi sumete pantalonii şi lăsă o coajă de portocală. 
În acelaşi moment, băiatul se opri şi cu o bucată de cretă 
desenă pe casa din faţa sa o cruce albă într-un cerc. 

Amândoi merseră mai departe şi, după un minut, se 
opriră. Individul nostru luă de jos un ac şi lăsă o coajă de 
portocală; în aceeaşi clipă, băiatul desenă pe peretele unei 
case altă cruce cu cercul respectiv. 

— Drace! bombăni inspectorul principal, aici e ceva 
necurat... Indivizii ăştia pun ceva la cale! 

Cei doi coborâră pe bulevardul Friedland şi pe Fauburg 
Saint-Honore fără a mai atrage cuiva atenţia. 

Dar la intervale regulate, se repeta aceeaşi operaţie, 
aproape mecanic, ca să spunem aşa. Era clar, pe deo 
parte, că individul lăsa jos cojile de portocală doar după ce 
alegea casa pe care trebuia făcut semnul, iar, pe de altă 
parte, că băiatul făcea semnul respectiv după ce primea 
încuviințarea colegului său. 

Nu încăpea nici o îndoială că erau în legătură, iar acest 
lucru îl determină pe inspectorul principal să le acorde un 
interes deosebit. 

Ajungând în Piaţa Beauvau, individul ezită. Apoi, 
hotărât, îşi suflecă pantalonii de două ori. Atunci, băiatul 
se aşeză pe bordura trotuarului, în faţa soldatului care se 
afla în post în faţa Ministerului de Interne, şi desenă pe 
asfalt două cruci şi două cercuri. 

Ajungând la Palatul Elisee, aceeaşi operaţiune. Numai 
că, în apropierea locului unde patrula garda de la 
Președinţie, în loc de două cruci, băiatul desenă trei. 

— Ce o însemna toată treaba asta? murmură Ganimard 
palid de emoție şi se gândi fără să vrea la eternul lui rival 
Arsene Lupin, cum se gândea ori de câte ori se afla în faţa 
unei împrejurări misterioase. 

Fu pe punctul de a-i reţine şi a-i interoga pe cei doi 
indivizi. Dar ştiind că sunt destul de deştepţi, nu comisese 

o asemenea prostie. Pe de altă parte, individul cu cojile de 
portocală îşi aprinsese o ţigară, iar băiatul scoțând un 
chiştoc, se apropie de el sub pretextul de a-i cere foc. 

În acest moment, schimbară între ei câteva cuvinte. 
Băiatul îi întinse colegului său un obiect care, aşa i se păru 
inspectorului, avea forma unui pistol în toc. Amândoi se 
uitară la obiect, iar individul mai în vârstă întorcându-se 
spre perete, băgă de şase ori mâna în buzunar, schiţând 
gestul de încărcare a armei. 

După aceasta, ambii plecară pe strada Suresnes; iar 
inspectorul, care îi urmărea de foarte aproape, riscând să 
fie descoperit, îi văzu intrând în vestibulul unei case vechi, 
cu obloanele trase, cu excepţia celor de la al treilea etaj, 
care era şi ultimul. 

Ganimard merse pe urmele lor. Dincolo de poarta casei, 
văzu în fundul unei curţi mari firma unui zugrav, iar la 
stânga o scară. 

Incepu să urce şi, ajungând la primul etaj, ascultă un 
zgomot de lovituri, care venea de sus. 

Când ajunse la ultimul palier, găsi uşa deschisă. Intră, 
ascultă o clipă, era zgomot de bătaie, alergă spre camera 
de undo părea că vine zgomotul şi se opri în prag, obosit şi 
surprins, văzând pe individul cu cojile de portocală şi pe 
băiat lovind podeaua cu scaunele. 

În acest moment, ieşi dintr-o cameră vecină un al treilea 
personaj. Era un bărbat de vreo douăzeci şi opt, treizeci de 
ani, cu favoriţi scurţi, cu ochelari, care purta un palton 
îmblănit şi părea a fi străin, rus. 

— Bună ziua, Ganimard, zise şi întorcându-se spre cei 
doi camarazi: Vă mulţumesc prieteni şi vă felicit pentru 
treaba făcută. Poftim şi recompensa pe care v-am promis- 
0. 

Şi spunând asta, le dădu o bancnotă de o sută de franci, 
îi împinse afară şi închise cele două uşi. 

— Îmi cer mii de scuze, prietene, îi spuse lui Ganimard. 

Trebuia să-ţi vorbesc de urgenţă... 

Îi întinse mâna şi văzându-l pe inspector încă 
înmărmurit, cu chipul răvăşit de furie, îi spuse: 

— Se pare că nu ai înţeles... Totuşi, chestiunea e clară... 
Aveam nevoie să te văd urgent... Atunci... 

Şi simulând că răspunde unei obiecţii: 

— Nu, nu, te înşeli. Dacă ţi-aş fi telefonat sau scris nu ai 
fi venit... sau ai fi venit acompaniat de un regiment întreg. 
Iar eu doream să te văd doar pe tine, şi m-am gândit că cel 
mai bine e să trimit două persoane destoinice cu ordinul de 
a lăsa coji de portocale pe trotuar şi de a desena cruci şi 
cercuri, într-un cuvânt, de a trasa un drum până aici... Hai, 
omule, ce dracu, vino-ţi în fire! Ce se întâmplă cu tine? 
Cine te-ar vedea ar crede că nu mă cunoşti. Sunt Lupin... 
Arsene Lupin... Scârmă bine în memorie... Acest nume nu- 
ţi aminteşte nimic? 

— Animalule, răspunse Ganimard scrâșnind din dinţi. 

Lupin simulă că se întristează şi zise pe un ton amabil: 

— Eşti supărat? Desigur, văd asta în ochii tăi... Chestia 
cu Dugrival, adevărat? Tu ai fi vrut să te aştept să viisă mă 
prinzi? Regret ! Nu mi-a venit o asemenea idee. Îţi jur că 
altădată... 

— Canalie, bolborosi Ganimard. 

— Şi cu care credeam că o să-ţi facă plăcere. Ce mi-am 
zis: „Nu l-am mai văzut de mult timp pe Ganimard. 
Desigur, o să sară să mă îmbrăţişeze”. 

Ganimard, care până în acest moment nu se mişcase din 
loc, dădu semne că iese din uluiala sa. 

Aruncă o privire prin cameră, îşi fixă ochii pe Lupin şi 
făcu un gest de a sări la bătaie; dar numaidecât se abţinu; 
luă un scaun şi se aşeză, de parcă se hotărâse dintr-o dată 
să-l asculte pe adversarul său. 

— Vorbeşte, îi zise, şi fără ironii. Sunt foarte grăbit. 

— Asta e, răspunse Lupin, să stăm de vorbă. Nici că se 
putea un loc mai liniştit. Aici ne aflăm într-o casă veche de 

provincie, care aparţine ducelui Rochelaure, care cum nu 
locuieşte aici niciodată, mi-a închiriat acest apartament, 
îngăduindu-i unui zugrav să ocupe dependinţele. Am şi alte 
încăperi asemănătoare cu aceasta. Aici, în ciuda aparenţei 
mele de mare nobil rus, sunt domnul Jean Daubreuil, fost 
ministru... Vei înţelege că mi-am ales o asemenea 
identitate pentru a nu atrage atenţia. 

— Şi de ce-mi spui mie toate acestea? replică Ganimard. 

— Ai dreptate, eu sunt vorbăreţ, iar tu te grăbeşti. 
Scuză-mă, n-o să-ţi răpesc mult timp... Doar cinci minute... 
Deci... O ţigară? Nu. Bine, nici eu. 

— Suntem în 17 octombrie 1599, într-o frumoasă zi 
senină şi călduroasă... Mă urmăreşti? ... Cum am spus, era 
în 17 octombrie 1599... Pe scurt, este absolut necesar să 
ne întoarcem la domnia lui Henric IV şi să te pun în temă 
în legătură cu Cronica de la Podul Nou? Nu, nu cred că 
eşti pus la punct cu istoria Franţei şi risc să te zăpăcesc de 
tot. Ceea ce te interesează să afli este că azi-noapte, pe la 
ora unu, un barcagiu care trecea pe sub ultima arcadă a 
Podului Nou, pe partea stângă, auzi căzând la prora bărcii 
sale ceva ce fusese aruncat de pe pod cu scopul evident de 
a se îneca în Sena. Căţelul său alergă lătrând, iar când 
barcagiul ajunse la proră văzu că animalul ţinea în gură o 
bucată din ziarul cu care fuseseră învelite diferite obiecte. 
Le adună pe cele care nu căzuseră în apă şi, întorcându-se 
în cabină, le examină cu atenţie. Constată lucruri 
interesante, şi cum acest om îl cunoştea pe unul dintre 
prietenii mei i-a spus să mă anunţe. Şi azi-dimineaţă m-au 
trezit ca să mă pună la curent cu întâmplarea şi să-mi dea 
obiectele recuperate. Iată-le. 

Şi i le arătă aranjate pe o masă. Erau nişte bucățele de 
hârtie dintr-un ziar; apoi o călimară grea de cristal de 
capacul căreia era legată o coardă; în continuare, o bucată 
de cristal şi, alături, un carton flexibil, şifonat, şi, în sfârşit, 
un petic de eşarfă de mătase roşie cu un ciucure din 

acelaşi material şi culoare. 

— Astea sunt probele pe care le avem la dispoziţie, 
dragă prietene, zise Lupin. Adevărul este că acest caz ar fi 
fost mai uşor de rezolvat dacă blestematul de câine nu ar fi 
împrăştiat şi alte obiecte. Eu cred că, totuşi, se poate face 
ceva cu puţin efort şi inteligenţă. Acestea sunt în mod 
sigur calităţile tale remarcabile. Ce părere ai? 

Ganimard nici nu clipi. l-ar fi răspuns lui Lupin, dar 
demnitatea sa îi cerea să nu-i răspundă niciun cuvânt, nici 
măcar să dea din cap, pentru ca gestul său să nu fie luat 
drept aprobare sau critică. 

— Văd că amândoi avem aceeaşi părere, continuă Lupin, 
fără a se edifica cu privire la atitudinea inspectorului 
principal. Aşa că, în concluzie, am să rezum acest caz care 
se desprinde din obiectele pe care le avem la îndemână. 
„Azi-noapte, între nouă şi doisprezece, o tânără foarte 
frumoasă a fost rănită cu lovituri de pumnal şi apoi 
ştrangulată de către un bărbat bine îmbrăcat, cu monoclu, 
amator de curse, cu care fata mâncase trei bezele şi un 
biscuit cu cafea”. 

Lupin îşi aprinse o ţigară şi, luându-l de braţ pe 
Ganimard, îi zise: 

— Ei, ce părere ai? Ai rămas cu gura căscată, 
inspectore... Tu ai impresia că în domeniul deducţiilor 
polițiste, asemenea idei sunt interzise unui profan. Te 
înşeli, dragul meu. Probele mele? Mai clare ca lumina zilei. 

Continuă să vorbească şi să arate spre obiectele 
respective continuându-şi demonstraţia. 

— Aşa cum spuneam, „azi-noapte, după ora nouă...” 
(această bucăţică de ziar are data de ieri şi menţiunea 
„periodic de seară”; în plus, aici poţi vedea, lipit pe hârtie, 
o bucăţică din acele manşete galbene cu care sunt legate 
abonamentele, care nu ajung la domiciliul abonatului până 
la poşta de nouă), bun, după ora nouă, „un domn bine 
îmbrăcat” (priveşte cu atenţie la această bucăţică de 

cristal şi o să vezi că într-o parte are o găurică rotundă de 
care se prinde monoclul, care constituie în principal un 
apanaj aristocratic) „un domn bine îmbrăcat a intrat într-o 
cofetărie” (iată cartonul pe care se mai vede încă puţină 
cremă de la bezele şi biscuiţi). Cu cutiuţa în mână, domnul 
cu monoclu a mers să se întâlnească cu o tânără cu 
„maniere” excentrice, cum o demonstrează această eşarfă 
de mătase roşie. Fiind împreună şi din motive care încă nu 
se cunosc, a rănit-o la început cu lovituri de pumnal, apoi a 
ştrangulat-o cu această eşarfă de mătase. Ia-ți 
microscopul, inspectore, şi o să vezi pe mătase nişte pete 
de un roşu mai închis, provenite de la sângele de pe cuţit, 
pe care l-a şters de eşarfă, şi, aici, nişte pete de la o mână 
însângerată care se prinde de o pânză. Odată înfăptuită 
crima, s-a pus problema înlăturării urmelor. Asasinul 
scoate din buzunar: în primul rând ziarul la care este 
abonat, care (citeşte acest fragment) este un periodic 
despre curse şi al cărui titlu îl poţi afla uşor; în al doilea 
rând, scoate o cureluşă de piele care provine fără nici un 
dubiu, de la un bici, şi aceste date demonstrează, nu-i aşa? 
că omul nostru este amator de curse şi că el însuşi e 
jocheu. Apoi, strânge resturile monoclului său, al cărui 
lănţişor s-a rupt în timpul luptei. Taie, în continuare, cu 
nişte foarfeci (priveşte tăietura) partea pătată de sânge din 
eşarfă, lăsând o parte în mâinile crispate ale victimei. Face 
un ghemotoc din cutiuţa de carton. Strânge câteva obiecte 
compromiţătoare, inclusiv cuțitul, care trebuiau să ajungă 
în Sena. Infăşoară totul în ziar, face un pachet, leagă 
această călimară de cristal ca greutate, şi îl aruncă în apă. 
În acest moment, pachetul cade în barcă. Uf, simt că mă 
sufoc! Ce părere ai despre aventura asta? 

Rămase cu privirea fixată asupra lui Ganimard pentru a 
vedea efectul pe care îl avuse relatarea sa; dar inspectorul 
nu ieşi din mutismul său. 

Lupin începu să râdă. 

În realitate, eşti surprins. Dar nu ai încredere în mine. 
„De ce acest diavol de Lupin îmi pasează această afacere şi 
nu o păstrează pentru el, urmărindu-l pe criminal şi să-l 
fure dacă a comis un furt?”. Fără îndoială că întrebarea 
este logică. Dar... există un dar, şi n-am timp. În acest 
moment sunt istovit; un furt la Londra, altul în Lausanne; 
răpirea unei fetiţe în Marsilia... Şi ce mi-am zis: „O să-i 
pasez afacerea prietenului Ganimard. Acum, că lucrurile 
sunt ca şi lămurite, e uşor de continuat. În sfârşit, îi fac un 
serviciu şi înlătur şi frecuşurile dintre noi”. Zis şi făcut. La 
opt dimineaţa am trimis să-ţi iasă în întâmpinare pe 
individul cu cojile de portocală. Tu ai muşcat din momeală 
şi la nouă ai sosit aici. 


Stângaciul 


Lupin se ridică. Se înclină puţin spre inspector şi îi 
spuse, privindu-l în faţă: 

— Afacerea e ca şi terminată. După-masă, probabil, vei 
afla cine este victima... vreo balerină sau cântăreaţă de 
cafe-concert. Pe de altă parte, este foarte probabil ca 
asasinul să locuiască în apropiere de Podul Nou, probabil 
pe malul stâng. În fine, aici ai toate obiectele probă; ţi le 
fac cadou. Şi acum, la treabă. Păstrez doar această bucată 
de eşarfă. Dacă ai nevoie să reconstitui eşarfa întreagă, 
adu-mi şi celălalt capăt, pe care îl vei găsi la gâtul victimei. 
Adu-mi-l exact după o lună de zile, adică pe 28 decembrie, 
la ora zece. Mă vei găsi aici, sigur. Şi nu mai fi bănuitor: îţi 
jur, dragă prietene, că toată treaba asta o foarte serioasă. 
Să nu-ţi închipui că te păcălesc. Dă-i bătaie! A, am uitat să- 
ti spun un lucru care nu o lipsit de importanţă. Când o să-l 
arestezi pe individul cu monoclu ai grijă că e stângaci! 
Adio, amice! 

Lupin făcu stânga-mprejur, merse la uşă o deschise şi 
dispăru, înainte ca Ganimard să ia o decizie. Inspectorul se 

grăbi şi el spre uşă; dar numaidecât constată că era 
blocată, clanţa nu funcţiona, datorită unui mecanism pe 
care el nu-l cunoştea. Îi trebui, aşadar, zece minute ca să 
desfacă broasca şi alte zece ca să facă aceeaşi operaţie la 
uşa de la vestibul. Când Ganimard cobori în fugă cele trei 
etaje, nu-i mai rămăsese nici o speranţă, că-l va mai întâlni 
pe Arsene Lupin. 

Ca să spunem adevărul, nici nu se gândise la asta. Lupin 
îi inspiră un sentiment straniu şi complex, un amestec de 
frică, ranchiună şi admiraţie involuntară, şi în acelaşi timp 
o intuiţie confuză că, în ciuda eforturilor şi investigaţiilor 
sale, niciodată nu va ajunge să depăşească un asemenea 
adversar. 

Il va urma din obligaţie şi amor propriu; dar cu teama de 
a se vedea înşelat de acest seducător de temut şi 
ridiculizat în faţa unui public mereu dispus să râdă de 
farsele sale. In plus, povestea cu eşarfa roşie i se părea 
foarte  echivocă. Interesantă da, dar  neverosimilă. 
Explicaţiile lui Lupin, atât de logice în aparenţă, nu erau 
credibile. 

Nu, îşi spuse în sinea lui Ganimard, asta e curată 
şarlatanie. Un vălmăşag de presupuneri şi ipoteze care nu 
au nici un temei. Nu mă amăgeşte el cu asta. 

Când ajunse la Comisariatul poliţiei, era decis să nu 
spună nici un cuvânt referitor la incident. 

Urcă la Serviciul judiciar şi unul din colegii săi îi zise: 

— L-ai văzut pe şef? 

— Nu. 

— A întrebat de tine puţin mai devreme. 

— Oh! 

— Da, du-te şi caută-l. 

— Unde? 

— În strada Berne... unde azi-noapte s-a comis o crimă... 

— Şi cine e victima? 

— Nu sunt prea sigur... o cântăreaţă de cafe-concert... 

— Lua-m-ar dracu! 

Douăzeci de minute mai târziu ieşea din metrou 
îndreptându-se spre strada Berne. 

Victima, cunoscută printre artişti cu porecla de Jenny 
Saphir, avea un apartament modest, la etajul doi. Condus 
de un agent de poliţie, Ganimard trecu prin primele două 
camere, apoi intră în ultima unde se găseau magistraţii şi 
un medic legist. 

La prima privire, Ganimard se cutremură. Observă, 
întins pe un divan, cadavrul unei femei tinere, ale cărei 
mâini ţineau strâns o bucată de mătase roşie. Pe piept se 
observau două înţepături în care se coagulase sângele. 
Faţa descompusă, aproape vânătă, păstra o expresie de 
spaimă teribilă. 

Medicul legist, care terminase de examinat cadavrul, se 
exprimă astfel: 

— Primele mele concluzii sunt foarte clare. La început, 
victima a fost rănită cu două lovituri de cuţit, şi apoi 
ştrangulată. Moartea prin asfixiere este evidentă. 

— Lua-m-ar draeu! repetă Ganimard, care îşi aminti de 
cuvintele lui Lupin, de relatarea sa despre crimă... 

Judecătorul obiectă: 

— Dar ciudat e că nu se văd echimoze pe gât. 

— Strangularea, interveni medicul, e posibil să fi avut 
loc cu eşarfa de mătase roşie pe care o purta victima şi din 
care a rămas această bucată de care victima s-a prins cu 
ambele mâini pentru a se apăra. 

— Dar, replică judecătorul, unde este restul eşarfei? 

— Cealaltă parte, murdară de sânge, fără îndoială, a 
făcut-o să dispară asasinul. Aici se distinge foarte bine o 
tăietură cu foarfeca. 

— Lua-m-ar dracu! murmură printre dinţi pentru a treia 
oară Ganimard; blestematul ăsta de Lupin a văzut totul 
fără să fi fost aici. E 

— Şi motivul crimei? întrebă judecătorul. Încuietorile 

sunt forţate; dulapurile răvăşite. Aveţi ceva date, domnule 
Dudouis? 

Şeful Serviciului judiciar replică: 

— Pot să avansez o ipoteză care rezultă din declaraţiile 
slujnicei sale. Victima care era o cântăreaţă mediocră, era 
cunoscută datorită frumuseţii sale; în urmă cu doi ani, a 
făcut o călătorie în Rusia, de unde s-a întors cu un 
admirabil safir, pe care i l-a făcut cadou, pe cât ce pare, un 
personaj de la curte. Jenny Saphir, căci aşa îi ziceau de 
atunci, era foarte orgolioasă de acest cadou, cu toate că, 
din prudenţă, nu îl purta. Nu există motive pentru a 
presupune că furtul acestui safir a constituit cauza crimei? 

— Dar servitoarea cunoştea locul unde se află piatră 
prețioasă? 

— Nu, nimeni nu-l cunoştea. Şi dezordinea din începerea 
asta reprezintă aproape o probă că nici asasinul nu-l 
cunoştea. 

— S-o interogăm pe servitoare, spuse judecătorul. 

Domnul Dudouis îl luă de-o parte pe inspector şi îi spuse: 

— Ce mutră ai făcut, Ganimard! Ce ai! Bănuieşti ceva? 

— Nimic, absolut nimic, domnule. 

— Cu atât mai rău pentru noi. Trebuie să dăm lovitura ca 
să se facă vâlvă la poliţie. Am mai dat peste nişte crime de 
felul ăsta şi încă nu am descoperit autorul. De data asta 
trebuie să-l prindem pe vinovat şi încă repede... 

— Mi se pare destul de greu, domnule. 

— Nu avem altă soluţie. Ascultă, Ganimard: după cum 
spune servitoarea, Jenny Saphir, care ducea o viaţă 
modestă, de vreo lună încoace, când se întorcea de la 
teatru, adică pe la zece şi jumătate, primea deseori un 
individ care rămânea până la miezul nopţii. „E un om de 
lume, spunea Jenny Saphir şi vrea să se căsătorească cu 
mine”. În plus, acest om de lume îşi luă toate precauţiile 
pentru a nu fi văzut, ridicându-şi gulerul pardesiului şi 
trăgându-şi pălăria pe ochi ori de câte ori trecea prin faţa 

portăresei. Şi Jenny Saphir, înainte de sosirea lui, îşi 
trimitea servitoarea la culcare. Acesta este individul pe 
care trebuie să-l găseşti. 

— N-a lăsat nici o urmă? 

— Nici una. Este evident că avem de a face cu un tip 
foarte abil care şi-a pregătit crima dinainte şi pe care a 
executat-o luându-şi toate măsurile de precauţie. Arestarea 
lui ne-ar prinde foarte bine. Mă bazez pe dumneata, 
Ganimard. 

— Ah, bazaţi-vă pe mine, domnule, răspunse inspectorul. 
Vom vedea... Nu zic nu... Numai că... 

Părea foarte nervos şi agitația lui atrase atenţia lui 
Dudouis. 

— Numai că, continuă Ganimard, vă jur... mă înţelegeţi, 
domnule? Vă jur... 

— Ce-mi juri? 

— Nimic... O să vedem, domnule... O să vedem. 

Când Ganimard era deja afară şi se văzu singur, îşi 
continuă propoziţia cu voce tare, lovind cu piciorul în 
pământ, înfuriat. 

— Numai că, vă jur pe ce-am mai scump, mă voi baza 
doar pe puterile mele ca să-l arestez, fără să mă folosesc 
de informaţiile pe care mi le-a dat acest mizerabil. 

Tunând şi fulgerând împotriva lui Lupin, mânios căci se 
văzuse amestecat în acest caz şi hotărât, totuşi, să-l 
rezolve, o porni pe străzi la întâmplare. Cu mintea tulbure, 
încerca să-şi pună puţină ordine în idei şi să descopere 
dintre faptele izolate un mic detaliu ignorat de toţi chiar şi 
de Lupin, cu care să iasă onorabil din acest caz. 

Luă masa în fugă la un restaurant, apoi îşi continuă 
plimbarea şi dintr-o dată se opri stupefiat, confuz. Se trezi 
în vestibulul casei în care îl adusese Lupin cu câteva ore 
înainte. O forţă mai puternică decât voinţa să îl adusese 
din nou acolo. Soluţia problemei se afla acolo. Şi acolo se 
aflau toate elementele cazului. Spre regretul său, 

afirmaţiile lui Lupin erau atât de exacte, deducţiile sale 
atât de corecte încât, turbat de furie pentru o intuiţie atât 
de miraculoasă, nu putea nici măcar să continue 
cercetările din punctul în care le lăsase duşmanul său. 

Şi, lăsându-se în voia paşilor, urcă cele trei etaje. Uşa 
apartamentului era  descuiată. Nimeni nu atinsese 
obiectele de probă; le luă şi le băgă în buzunar. 

De atunci, raţionă şi acţionă, ca să spunem aşa, în mod 
mecanic, sub impulsul maestrului căruia nu reuşea să nui 
se supună. 

Admiţând că necunoscutul locuieşte în jurul Podului 
Nou, trebuie să descopere pe drumul care duce de la acest 
pod la strada Berne cofetăria de unde cumpărase 
dulciurile, deschisă şi noaptea. Şi nu întârzie s-o 
descopere. Lângă gara Saint-Lazare, un cofetar îi arătă 
cutiuţe de carton identice ca formă şi material celei pe 
care o avea Ganimard. În plus, una dintre vânzătoare îşi 
aduse aminte că îl servise, cu o seară înainte, pe un domn 
cu gulerul pardesiului ridicat, dar căruia îi zărise monoclul. 

— Am verificat primul indiciu, gândi inspectorul. Omul 
nostru purta monoclu. 

Apoi, puse cap la cap bucăţelele de hârtie din periodicul 
de curse şi le arătă unui vânzător de ziare, care recunoscu 
fără să ezite că e vorba de Turf Illustré. Numaidecât plecă 
spre administraţia acestui ziar şi ceru lista abonaților, îşi 
notă numele şi adresele tuturor celor care locuiau pe lângă 
Podul Nou şi, mai ales, ţinând seama de ceea ce spusese 
Lupin, ale celor de pe malul stâng al râului. 

În final, se întoarse la Serviciul judiciar şi alese şase 
poliţişti cărora le dădu instrucţiunile necesare. 

La şapte seara se întoarse ultimul dintre ei şi îi anunţă 
vestea cea bună. Un anume Prevailles, abonat la Turf, 
locuia la mezaninul unei case de pe cheiul Les Augustines. 
Seara ieşise din casă îmbrăcat cu o haină de piele, primise 
din mâinile portăresei corespondenţa şi ziarul Turf Illustré 

şi se întorsese spre miezul nopţii. 

Susnumitul domn Prevailles purta monoclu, nu lipsea 
niciodată de la curse şi chiar el avea câţiva cai pe care îi 
călărea sau îi închiria. 

Ancheta fusese atât de rapidă şi rezultatele se potriveau 
atât de bine cu prezicerile lui Lupin, încât Ganimard fu 
uluit ascultând raportul agentului. Îşi dădu seama încă o 
dată de varietatea uluitoare a metodelor de care dispunea 
Lupin. Nu mai întâlnise niciodată o asemenea 
perspicacitate. 

Şi se duse la domnul Dudouis. 

— Totul este pregătit, domnule. Aveţi ordinul de 
arestare? 

— Poftim ? 

— Spun că e totul pregătit pentru arestare, domnule. 

— Ştii deja cine este asasinul lui Jenny Saphir? 

— Da. 

— Cum aşa, omule? Explică-te. 

Ganimard ezită puţin, se îmbujora la faţă şi răspunse: 

— O coincidenţă, şefule. Asasinul a aruncat în Sena tot 
ce îl putea compromite. O parte din obiecte au fost salvate 
şi au intrat în posesia mea. 

— Cine ţi le-a adus? 

— Un barcagiu care n-a vrut să-şi spună numele de 
teama represaliilor. Dar eu aveam deja toate indiciile 
necesare, astfel încât treaba a fost uşoară. 

Şi inspectorul începu să povestească cum procedase. 

— Şi asta numeşti dumneata întâmplare? exclamă 
domnul Dudouis. Şi zici că a fost treabă uşoară!... Asta e 
una din cele mai frumoase operaţiuni. Du-o până la sfârşit, 
dragul meu Ganimard, dar să fii prudent. 


Înapoi! Nu vă cunosc. 


Ganimard se grăbea să termine ancheta. Se îndreptă 

împreună cu oamenii săi spre cheiul Les Augustines şi-i 
postă pe fiecare latură a casei. Fiind interogată, 
portăreasa, declară că chiriaşul său lua masa în oraş, dar 
că se întorcea cu regularitate acasă după ce mânca. 

Astfel, puţin înainte de ora nouă, portăreasa, care se afla 
în spatele ferestrei, îl preveni pe Ganimard, iar acesta 
fluieră imediat. Un domn cu pălărie înaltă, îmbrăcat cu o 
haină de piele, mergea pe cheiul Senei, traversă strada şi 
se îndreptă spre casă. 

Ganimard îi veni în întâmpinare. 

— Dumneavoastră sunteţi domnul Prevailles? 

— Da, domnule, dar dumneavoastră? 

— Am misiunea să... 

Dar Prevailles nu îi dădu răgaz să termine fraza. Văzând 
oamenii care ieşeau din umbră, se dădu repede înapoi 
lipindu-se de zid fără a îngădui să i se vadă chipul şi se 
rezemă cu spatele de uşa încuiată a unei prăvălii. 

— Inapoi, exclamă, nu vă cunosc! . 

În mâna dreaptă ţine-a un baston. În timp ce cu mâna 
stângă, pe care o dusese la spate părea că încearcă să 
deschidă uşa. 

Ganimard se gândi că ar putea să fugă pe acolo. 

— Gata, lasă prostiile... îi spuse apropiindu-se de el. Eşti 
încolţit... Predă-te. 

Dar în momentul în care îi luă bastonul, Ganimard îşi 
aduse aminte de avertismentul lui Lupin: Prevailles era 
stângaci şi ceea ce căuta cu mâna stângă era pistolul. 

Inspectorul se aplecă repede ghicind intenţia individului; 
se auziră două focuri de armă, dar nimeni nu fu rănit. 

Câteva clipe după aceea, Prevailles primi o lovitură cu 
patul puştii în bărbie care îl trânti la pământ. La ora nouă 
se afla deja la închisoare. 

Pe vremea aceea, Ganimard ajunsese să sec bucure de o 
mare reputaţie. Această capturare făcută într-un termen 
foarte scurt şi cu mijloace extern de simple pe care poliţia 

se grăbi să le divulge, îi aduse o celebritate spontană. 
Numaidecât îi puseră în cârcă lui Prevailles toate crimele 
neelucidate până atunci, iar presa ridică în slăvi isprava lui 
Ganimard. 

La început, instruirea cazului decurse cu repeziciune. Se 
verifică numaidecât că Prevailles, al cărui nume adevărat 
era Tomas Derocqg, mai avea şi alte poliţe de plătit justiţiei. 
Pe de altă parte, percheziţia făcută la el acasă, dacă nu 
scoase la iveală noi probe, cel puţin se soldă cu 
descoperirea unui ghem de sfoară asemănătoare cu cea 
folosită pentru legarea pachetului, precum şi câteva cuțite 
cu care se puteau cauza răni identice cu ale victimei. 

Dar opt zile după aceea, totul se schimbă. Prevailles, 
care până atunci nu vrusese să vorbească, acum, asistat de 
avocatul său, îşi argumentă alibiul; în noaptea crimei se 
afla în Folies-Bergere. 

Şi, în consecinţă, în buzunarul smokingului său se găsiră 
cotorul biletului de intrare şi programul spectacolului cu 
data din acea zi. 

— Alibi aranjat, obiectă judecătorul. 

— Demonstraţi că e aşa, replică Prevailles. 

Apoi veniră martorii.. Vânzătoarea de la cofetărie 
„crezu” că îl recunoaşte pe domnul cu monoclu. Portăreasa 
din strada Berne „crezu” că îl recunoaşte pe domnul care o 
vizita pe Jenny Saphir. Dar nimeni nu se aventură să 
afirme nimic mai mult. 

Aşa se face că nu era nimic sigur, nu exista o bază solidă 
care să sprijine acuzaţiile. 

Judecătorul îl chemă pe Ganimard şi îi comunică 
neputinţa sa. 

— Mi-e imposibil să mai continui atâta timp cât îmi 
lipsesc probele. 

— Cu toate acestea, dumneavoastră sunteţi convins că e 
vinovat, domnule judecător. Dacă nu ar fi fost vinovat, 
Prevailles s-ar fi lăsat prins fără a opune rezistenţă. 

— El invocă faptul că a crezut că e atacat. De asemenea, 
susţine că nu a văzut-o niciodată pe Jenny Saphir, şi 
adevărul este că nu am găsit la el acasă safirul, admițând 
că a fost furat. 

— Dar nici în altă parte, obiectă Ganimard. 

— Într-adevăr, dar asta nu o probă împotriva lui. Ştiţi de 
ce am avea nevoie imediat, domnule Ganimard? De 
cealaltă bucată a acestei eşarfe roşii. 

— Cealaltă bucată? 

— Da, căci este evident că dacă asasinul a luat-o cu el, a 
făcut acest lucru pentru că pe pânza respectivă au rămas 
pete de sânge de pe degetele sale. 

Ganimard nu răspunse. De câteva zile presimţea că 
acest caz se îndrepta spre un asemenea deznodământ. Nu 
exista altă probă posibilă. Numai cu eşarfa de mătase 
vinovăția lui Prevailles ar fi demonstrată. Adevărul e că 
situaţia lui Ganimard cerea această vinovăţie. Responsabil 
cu arestarea individului, proslăvit pentru ea, ridicat în slăvi 
precum cel mai teribil adversar al răufăcătorilor, ar deveni 
ridicol dacă Prevailles şi-ar obţine eliberarea. 

Din nefericire, unica şi indispensabila probă se afla la 
Lupin. Cum să intre în posesia ei? 

Ganimard îşi frământă creierii, recurse la noi 
investigaţii, făcu o nouă anchetă, nu dormi nopţi la rând 
cercetând misterul din strada Berne, reconstitui viaţa lui 
Prevailles şi mobiliză zece persoane pentru a descoperi 
safirul. Totul fu în zadar. 

În douăzeci şi şapte decembrie, judecătorul îl întrebă pe 
coridoarele Palatului Justiţiei: 

— Ai ceva nou, domnul Ganimard? 

— Nimic, domnule judecător. 

— În această situaţie abandonăm cazul. 

— Mai aşteptaţi totuşi o zi. 

— Pentru ce? Avem nevoie de cealaltă bucată de mătase; 
o aveţi? 

— Mâine o voi avea. 

— Mâine? 

— Da, dar daţi-mi-o pe cea care se află la 
dumneavoastră. 

— În schimbul a ce? 

— În schimbul promisiunii de a reconstitui eşarfa 
întreagă. 

— De acord. 

Ganimard intră în biroul judecătorului şi ieşi cu cealaltă 
bucată de eşarfă. 

— Pe toţi dracii! Da, bombăni inspectorul, o să merg să 
iau obiectul şi îl voi avea... Dacă domnul Lupin se va 
încumeta să vină la întâlnire. 

În realitate, nu avea nici o îndoială că domnu' Lupin va 
veni; asta era chiar ceea ce îl mâhnea. De ce dorea Lupin 
această întâlnire? Ce îşi propunea cu această ocazie? 

Neliniştit, plin de furie şi ciudă, se hotări să-şi ia toate 
măsurile necesare nu numai pentru a nu cădea într-o 
cursă, ci pentru a-l face pe duşmanul său să cadă în ea, 
căci ocazia se preta la aşa ceva. Şi ziua următoare, care 
era 28 decembrie, ziua fixată de Lupin, după ce studie 
toată noaptea vechea casă din strada Suresnes şi se 
convinse că nu avea altă ieşire decât poarta principală, 
după ce îşi preveni subalternii că va merge într-o misiune 
periculoasă, ajunse cu aceştia pe câmpul de bătaie. 

Îi postă într-o cafenea. Consemnul era clar: dacă apărea 
la una din ferestrele etajului al treilea, sau dacă nu se 
întorcea într-o oră, agenţii trebuiau să invadeze casa şi să 
aresteze pe oricine încerca să iasă. 

Inspectorul se asigură că revolverul său funcţiona bine 
şi că putea să-l scoată uşor din buzunar, după care urcă. 

Rămase surprins văzând că totul era aşa cum lăsase: 
adică uşile deschise şi broaştele forţate. Observând că 
ferestrele de la camera principală dădeau spre stradă, 
vizită şi celelalte trei camere care intrau în componenţa 

apartamentului, dar nu văzu pe nimeni. 

— E clar, domnul Lupin i-a fost frică să vină, murmură 
cu oare care satisfacţie. 

— Ce prost eşti, zise o voce din spatele său. 

Şi întorcându-se, văzu în prag un muncitor bătrân 
îmbrăcat cu un halat de zugrav. 

— Nu mai pierde timpul căutând, spuse persoana. Sunt 
Lupin. Lucrez de dimineaţă în casa antreprenorului de 
tablouri. Acum este ora mesei şi am urcat. 

Îl observă pe Ganimard cu un zâmbet glumeţ şi apoi 
spuse: 

— Adevărul este, dragă prietene, că îţi datorez un minut 
solemn pe care nu l-aş da pe zece ani din viaţa ta, şi asta 
pentru că te iubesc. Cum ţi se pare, maestre? Este bine 
conceput şi prevăzut totul de-a fir-a-păr? Ce faci, ai înţeles 
bine cazul? Ai pătruns misterul eşarfei? Nu îţi voi spune că 
nu au existat lacune în argumentaţia mea... Şi, totuşi, ce 
măiestrie? Ce dibăcie în reconstituirea faptelor, Ganimard! 
Ce intuiţie a tot ceea ce s-a întâmplat şi a tot ceea ce se va 
întâmpla pentru descoperirea crimei până la sosirea ta, 
aici, în căutarea unei probe! Ce intuiţie prodigioasă! În 
fine, ai eşarfa? 

— Da, jumătate. Tu ai cealaltă jumătate? 

— Normal. Să le confruntăm. 

Şi întinseră cele două bucăţi pe masă. Tăietura 
corespundea perfect. In plus, culorile erau identice. 

— Dar presupun, zise Lupin, că nu ai venit doar pentru 
asta. Ceea ce te interesează este să vezi petele de sânge. 
Vino după mine, Ganimard, aici nu este suficientă lumină. 

Trecură în camera alăturată, care dădea spre curtea 
interioară, şi care, într-adevăr, era mai luminoasă, iar 
Lupin întinse eşarfa pe geamul unei ferestre. 

— Priveşte, îi spuse, făcându-i loc lui Ganimard. 

Inspectorul se înfioră de bucurie. Se vedeau foarte clar 
urmele celor cinci degete şi ale palmei. Proba era 

irefutabilă. Cu mâna însângerată, aceeaşi cu care o rănise 
pe Jenny Saphir, asasinul prinsese eşarfa şi o înnodase în 
jurul gâtului. 

— Şi este urma unei mâini stângi, zise Lupin De aceea 
te-am avertizat, fiind un fapt care sărea în ochi. Deci, dacă 
admit să mă consideri un om foarte inteligent, nu doresc, 
totuşi, să mă consideri un vrăjitor. 

— Da, omule, da, este a ta. Dacă ai şti bucuria pe care o 
am că pot să-ţi fac pe plac! Observi că nu e vorba de nici o 
capcană... ci doar de amabilitate... o favoare ca de la 
prieten la prieten. Dar, recunosc, şi de puţină curiozitate... 
Da, eu doream să analizez cealaltă bucată de eşarfă... cea 
care se afla în mâna poliţiei... Nu te speria, ţi-o înapoiez 
numaidecât... O clipă, doar. 

In timp ce Ganimard îl asculta fără nici o plăcere, Lupin 
se juca distrat cu ciucurele de la cealaltă bucată de eşarfă. 

— Cât de frumoase şi de ingenioase sunt aceste lucruri 
făcute de femei! Nu ţi-a atras atenţia acest fapt în timpul 
investigaţiilor? Jenny Saphir era foarte pricepută, ea însăşi 
îşi confecţiona rochile şi pălăriile. E clar că ea şi-a făcut 
această eşarfă. Am observat lucrul ăsta din prima zi. 
Curios din fire, cum am avut onoarea să ţi-o spun, am 
analizat în profunzime bucata de eşarfă pe care a băgat-o 
în buzunar şi, în ciucure, am găsit o mică medalie pe care 
sărmana tânără o pusese acolo ca pe o amuletă. Interesant 
detaliu! Nu-i aşa, Ganimard? Un mic obiect pe care era 
reprezentată zeiţa Fortuna. 

Inspectorul îl privi neîncrezător. Lupin continuă să 
vorbească. 

— Atunci, ce mi-am zis? „Ce interesant ar fi să analizez 
şi cealaltă bucată de eşarfă pe care poliţia o va găsi la 
gâtul victimei”. Căci şi această bucată, pe care, în sfârşit, o 
am în mână, se termină la fel ca şi cealaltă... Astfel că 
acum voi şti dacă exista o ascunzătoare asemănătoare şi 
ceea ce conţine... Dar priveşte, omul lui Dumnezeu, ce bine 

e făcută şi cu câtă pricepere. Nu rămâne decât să iei o 
jurubiţa de mătase roşie şi să acoperi cu ea bila mică de 
lemn, cu un spaţiu în mijloc suficient de mare pentru a 
putea introduce o amuletă... sau altceva. O bijuterie, de 
exemplu... un safir. 


Sluj, căţeluşule! 


În acel moment termină de desfăcut firele de mătase şi 
dintr-un orificiu al unei biluţe scoase între degetul mare şi 
arătător o minunată piatra albastră, de o puritate perfectă. 

— Ei, ce-ţi spuneam eu, prietene? Şi zicând asta, ridică 
privirea şi observă că inspectorul era livid, năucit, fascinat 
de piatra care strălucea în faţa ochilor săi. În sfârşit, acum 
înţelegea tot misterul. 

— Animalule, murmură inspectorul, repetând înjurătura 
de la prima întâlnire. 

Cei doi bărbaţi se opriră faţă în faţă. 

— Dă-mi-l, zise inspectorul. 

Lupin îi aruncă bucata de eşarfă. 

— Şi safirul, ordonă Ganimard. 

— Ce prost eşti! 

— Dă-mi-l, dacă nu... 

— Dacă nu, ce, cap de lemn? ţipă Lupin. Ce credeai că ți- 
am dat cazul aşa, pe gratis? 

— Dă-mi safirul! 

— Uită-te bine la mine. Sunt patru săptămâni de când te 
fac să alergi ca un ogar şi acum îmi vii cu chestii din astea! 
Hai, Ganimard, puneţi capul la contribuţie... Inţelege că de 
patru săptămâni eşti pentru mine un os bun... Aport, 
Ganimard... aport la stăpânul tău... Sluj, căţeluşule! ... 

Înfrânându-şi furia care îl stăpânea, Ganimard se gândea 
doar la un lucru: să-şi cheme oamenii. Şi cum camera în 
care se afla dădea spre curtea interioară, încercă încet, 
încet să iasă de acolo pentru a se apropia de fereastră ca 

să spargă geamul. 

— Proşti aţi mai fost, tu şi ceilalţi! Aveţi eşarfa de atâta 
timp şi nu a existat măcar unul care să aibă ideea s-o 
pipăie, nici să se gândească la motivul pentru care 
sărmana femeie s-a agăţat de ea. Nici unul! Vă faceţi 
meseria în forţă, fără să judecaţi, fără să prevedeţi nimic. 

Inspectorul reuşi să ajungă lângă uşă. Profitând de 
momentul în care Lupin se îndepărtase puţin, se întoarse 
iute şi puse mâna pe clanţă. Dar îi scăpă o înjurătură: 
clanţa nu se mişca. 

Lupin se tăvăli de râs. 

— Nici măcar asta nu ai prevăzut! Tu îmi întinzi o cursă 
şi nu admiţi că eu aş putea să mă prind... Şi te laşi condus 
în această cameră fără să te întrebi dacă nu o fac 
intenţionat şi fără să-ţi aminteşti că broaştele au 
mecanisme speciale. Hai, fii sincer, ce spui de toate astea? 

— Ce zic? ... ţipă Ganimard furios. 

Scoase iute pistolul şi ţinti chipul duşmanului său. 

— Mâinile sus! strigă. 

Lupin se aşeză în faţa lui, adus de umeri. 

— Altă boacănă. 

— Mâinile sus, repetă. 

— Alt eşec! Glonţul nu o să plece. 

— Ce face? 

— Servitoarea ta, bătrâna Catherine, se află în serviciul 
meu. De dimineaţă, când serveai cafeaua cu lapte, a udat 
praful de puşcă. 

Ganimard îşi muşcă buzele de furie, băgă pistolul în 
buzunar şi se aruncă asupra lui Lupin. 

— Aşa-ţi convine? zise inspectorul parând brusc o 
lovitură cu piciorul. 

Cei doi se priviră cu ochii scânteind, ca două fiare care 
urmează să se atace. 

Totuşi, nu avuse loc nici o încăierare. Amintirea celor 
anterioare făcea inutilă încă una. Ganimard, care avea în 

minte înfrângerile trecute, inutilele sale atacuri şi replicile 
neaşteptate ale lui Lupin, nu îndrăzni să se mişte. 
Ințelesese că nu putea face nimic. Lupin dispunea de o 
forţă, contra căreia ceda oricine. În acest caz, la ce bun să 
se expună? 

— Într-adevăr! zise Lupin cu o voce amicală; e mai bine 
să te abţii. Pe de altă parte, dragă prietene, gândeşte-te 
bine la tot ceea ce ţi-a adus această aventură: glorie, 
certitudinea unei ascensiuni şi, datorită acesteia, 
perspectiva unei bătrâneti fericite. Mi se pare că nu vrei să 
asociezi găsirea safirului cu mintea bietului Lupin. Asta ar 
fi nedrept. Fără a mai pune la socoteală că bietul Lupin ţi-a 
salvat viaţa. Da, domnule! Şi dacă nu, cine te-a avertizat 
chiar aici că Prevailles era stângaci?... Şi aşa îmi 
mulţumeşti? Asta nu-i frumos. Ganimard. Zău, mi se face 
milă de tine. 

Şi fără să se oprească din vorbă, Lupin repeta operaţia 
lui Ganimard şi se apropia de uşă. 

Ganimard înţelese că duşmanul îi va scăpa şi uitând de 
orice prudenţă, vru să-i bareze drumul. Dar primi în 
stomac o lovitură de cap care îl făcu să se rostogolească 
până la peretele opus. 

Cât ai clipi, Lupin puse în funcţiune un resort, răsuci 
clanţa, deschise uşa şi plecă râzând. 

Când Ganimard reuşi să se întâlnească cu oamenii săi, 
câteva minute mai târziu, unul dintre ei îi spuse: 

— Un zugrav a ieşit din casă când colegii mei se 
întorceau de la masă şi mi-a dat o scrisoare spunându-mi: 
„Dă-i asta şefului tău”. „Cărui şef?” întreb cu. Dar el era 
deja departe. Cred că este pentru dumneavoastră. 

— Dă-mi-o. 

Ganimard deschise scrisoarea scrisă în grabă cu 
creionul şi citi următoarele: 


„Asta, dragul meu prieten, are scopul să te 

prevină împotriva unei excesive credulităţi. Dacă 
cineva îţi spune că toate cartuşe le pistolului tău 
sunt ude, oricâtă încredere ai avea în el, chiar dacă 
se numeşte Arsene Lupin, să nu te laşi înşelat. Mai 
întâi trage, şi dacă tipul face o piruetă spre 
eternitate, vei avea proba: 1. cartuşele nu erau ude; 
2. bătrâna Catherine este una dintre cele mai 
credincioase servitoare. 

Sperând că voi avea onoarea s-o Cunosc, 
primeşte, dragul meu prieten, cele mai afectuoase 
sentimente de la mereu acelaşi 


Arsene Lupin” 

Sax Rohmer 


CAZUL BIJUTERIEI 
DISPARUTE 


După ce sir John termină de vorbit, se lăsă tăcere 
respectuoasă. Ochii tuturor celor ce se găseau în micul 
salon îi vechii şi nobilei case şi beau cafea, rămaseră 
aţintiţi pe giuvaerul strălucitor. 

Jill destrămă farmecul, exclamând. 

— Tată, „Talismanul familiei Malmsey” n-a fost niciodată 
înstrăinat de când ne-a fost dăruit de regele Carol! 

— Dacă ai fi fost băiat, Jill, îi răspunse sir John, nu ai fi 
primit briliantul în seara asta, conform tradiţiei. Eşti 
femeie şi ultimul vlăstar al familiei, drept urmare, 
„Talismanul” e al tău. 

Jill Malmsey, contemplând minunata bijuterie, strângând 
braţul lui Molly Hatherton, prietena sa din liceu, murmură: 

— Nu-i aşa că e superbă, Molly? 

Se întoarse apoi spre doamna Ordley, mătuşa sa din 
partea mamei. 

— Eu n-am mai văzut niciodată ceva asemănător, mătuşă 
Prudence! 

Doamna Ordley nu era ceea ce şi poate numi o femeie 
blândă. Conversaţia ei avea savoarea merelor pădureţe. 

— Draga mea, eu am văzut-o de multe ori, când biata ta 
mamă şi-o punea. Întotdeauna mi s-a părut o bijuterie care 
îndeamnă la păcat. 

Doctorul Donald Greydon privea figura expresivă a lui 
Jill. Şi-o aducea foarte bine aminte pe mama sa, căci cele 
două familii erau vecine. Doamna Malmsey murise în 
primul lui an la Oxford, şi la trista ceremonie a descoperit 
că o iubea pe Jill. Călătoria se anunţase în acelaşi timp cu 
numirea lui într-un post important la laboratoarele 
ştiinţifice ale Universităţii din Londra. 

Donald privi din nou briliantul şi observă că Phil Engold, 
renumitul om de afaceri care cumpărase castelul Rowall 
din vecinătate, examina cu atenţie bijuteria. 

— Este un briliant extrem de frumos, domnule doctor, 
spuse Engold. Trandafiriu cu minunate nuanţe albăstirii. 
Nu-i găsesc nici un cusur. După părerea mea, are vreo 
optzeci de carate. 

Sir John surâse sardonic. Ridică bijuteria: un pandantiv 
suspendat de un lănţişor fin. 

— Dragul meu Engold... chiar tăiat în bucăţi ar constitui 
o mică avere. 

— Şi între timp, îl întrerupse Jill, trebuie să locuim în 
vechea casă. Douăzeci şi nouă de camere, douăzeci şi două 
închise... şi un briliant care valorează un milion! 

— Suficient, conchise Engold, pentru a te face pe 
dumneata şi pe preafericitul care te va lua în căsătorie 
bogaţi pentru tot restul vieţii. 

Donald observă că pe el şi nu pe Jill îl privea Engold. 

In acea clipă, luminile începură să pâlpâie: 

— Papa! exclamă Jill cu o disperare comică, blestematul 
ăsta de motor! Oh, e groaznic să trăieşti atât de departe şi 
să trebuiască să-ţi furnizezi propria electricitate! 

Lumina se stinse complet lăsând camera în întuneric. 
Urmă o exclamaţie generală. Apoi, vocea doamnei Ordley, 
cu inflexiuni de iritare nervoasă spuse: 

— Asta e una dintre glumele tale proaste, Malmsey? 

Râsul sardonic al lui sir John îi răspunse în întuneric. 

— În orice caz, este gluma tâmpită a celui care a instalat 
sistemul de iluminare, care se strică din orice fleac. Are 
cineva chibrituri? că pe ale mele nu le găsesc. 

Se stârni agitaţie, se auziră sunete înfundate; apoi un 
trosnet şi, în sfârşit, cineva aprinse o lumânare. Strălucirea 
ei blândă lumină chipul lui William Ordley, docilul soţ al 
formidabilei Prudence. 

— În spatele tău sunt nişte lumânări, Willy, îi spuse sir 
John. 

Ordley aprinse trei luminări de ceară ce se aflau pe 
şemineu. Sir John luă o cutie de lumânărele de pe măsuţă 
şi le aprinse. Strigătul lui Donald îl făcu să se întoarcă 
brusc. 

— Pandantivul a dispărut! 

Chipurile celor opt persoane prezente reflectară diverse 
grade de alarmă şi îngrijorare. Sir John privi furios de la 
unul la altul şi începu să blesteme în gura mare. Dick 
Hatherton, surâzând nervos, se uită în jur. Soţul lui Molly 
era un tânăr contabil. Doar Phil Engold credea că era 
vorba despre o glumă. Dar toţi ochii se întorceau pe furiş 
spre cutiuţa goală. 

Cutiuţa se afla pe o masă mare, aproape în mijlocul 
camerei. Singura fereastră dădea în grădină şi era închisă 
şi cu perdele trase. Uşa era şi ea închisă. 

— E limpede pentru toată lumea, îşi dădu cu părerea 
Engold surâzând, că „Talismanul” n-a putut pleca departe, 
indiferent unde ar fi aterizat. 

— De acord, Engold, răspunse sir John sarcastic. 

Bătu la uşă şi apăru Searle, majordomul, servitorul şi 
grădinarul, cu soţia sa, aceştia erau toţi servitorii din casă. 
Aduseseră un candelabru cu trei braţe. Sir John făcu semn 
invitaţilor săi să păstreze tăcere. 

— Mulţumesc, Searle. Dar avem destulă lumină până 

când vei repara maşinăria aia infernală. Stinge sus toate 
becurile şi du-te repede la cofretul din grădină. 

— Prea bine, domnule. 

Şi Searle, care fusese ordonanța lui sir John în timpul 
războiului, se întoarse şi ieşi, închizând din nou uşa. 

Donald îi privi pe toţi pe rând. 

— Îmi permit să vă sugerez, spuse, să controlăm mai 
întâi încăperea. 

— Foarte bine, răspunse sir John. Deşi „Ialismanul” 
nefiind broască, n-a putut să dispară sărind. 

Verificară salonaşul, lucru simplu de rezolvat în câteva 
minute. Lumina electrică se aprinse puţin, apoi se stinse 
iar, şi imediat căpătă o subită strălucire. 

— A şi reparat-o priceputul Searle! exclamă Jill. 

Donald se uită la tatăl fetei. Sir John, în linişte, stinse 
toate lumânările. Apoi se întoarse şi spuse: 

— Greydon, comutatorul se află lângă uşă. Când o să-ţi 
spun, stinge lumina... O să-i dau celui care a făcut această 
glumă nesărată câteva clipe ca să pună piatra la locul ei. 
Acum! 

Donald stinse lumina. În întunericul neprevăzut nu se 
putea distinge decât cadranul luminat al ceasului lui sir 
John. O tensiune aproape insuportabilă puse stăpânire pe 
încăpere. Cei şapte invizibili şi tăcuţi companioni ai săi 
trebuie s-o fi simţit şi ei. 

— Zece secunde! 

Tensiunea crescu, dar Donald nu simţi nici ce mai mică 
mişcare. 

— Douăzeci! 

Acum chiar putea auzi respiraţia persoanelor din jurul 
lui. I se părea că aude bătăile propriei inimi. 

— Treizeci! Aprinde-o! 

Apasă pe comutator şi îşi aruncă privirea în cealaltă 
parte a camerei. Se auzi ca un murmur speriat, un strigăt 
sufocat de consternare. 

Cutiuţa deschisă rămăsese tot goală. 

Sir John părea că e pe punctul de a exploda, drept 
pentru care Donald luă cuvântul. 

— Perfect, spuse, bijuteria se mai află încă aici. Dacă 
doamnele vor să se ducă în faţa şemineului şi să se 
întoarcă cu spatele, noi toţi ne vom lăsa percheziţionaţi. 

— Într-adevăr, doctore Greydon!.... exclamă doamna 
Ordley, pe un ton şi mai acru decât de obicei. 

— Da, mătuşică zău că e cumplit, replică Jill. Nu 
înţelegeţi că ceea ce spune Donald este adevărat? 
„Talismanul” trebuie să fie în această cameră. Nimeni 
dintre noi n-o să vrea să plece până nu se găseşte bijuteria. 

— Fără obiecţii, Prudence! spuse sir John scoţându-şi 
smokingul şi aruncându-i-l lui Donald. Scoate pe masă tot 
ce găseşti prin buzunare, Greydon. Percheziţionează-mă 
din cap până în picioare. 

După ce fu controlat, sir John îşi puse smokingul. 

— Acum percheziţionează-mă dumneata pe mine, îi 
spuse Donald. 

La fel făcură şi ceilalţi bărbaţi. Pe Engold îl 
percheziţionară ultimul, iar când îşi scoase haina, lui 
Donald îi atrase atenţia faptul că manşeta dreaptă era 
desfăcută. O parte a butonului, care era sub formă de 
capsă, din onix cu monogramă de platină, se desfăcuse şi 
lipsea. 

A fost o percheziţie amănunţită dar fără rezultat. Deşi 
toţi ştiau că era practic imposibil ca briliantul să fi fost 
scos din micul salon, el nu se afla la nici una dintre 
persoanele prezente. 

Prin urmare, fără să ţină scama de strigătele de protest, 
Jill le conduse pe doamne în biblioteca alăturată, unde la 
rândul lor au fost supuse unei percheziţii amănunțite care 
nu dădu nici un rezultat. 

Mai târziu, când sir John chemă poliţia, urmară 
cincisprezece minute foarte grele. Din fericire, reuniunea 

se sfârşi, doamna Ordley şi tăcutul Willi se retraseră în 
camera lor. Dick şi Molly Hatherton, aşezaţi unul lângă 
altul în bibliotecă, se făceau că citesc reviste. Păreau 
pacienţi în sala de aşteptare a unui dentist. 

Când Donald trecu pe lângă ei, Dick se ridică nervos. 

— Ascultă, Greydon, spuse, aş putea să vorbesc ceva cu 
dumneata? 

— Când doreşti, Hatherton. 

Sir John stătea în fotoliul său preferat, în micul salon 
unde se servea cafeaua, cu pipa în gură, adâncit într-o 
profundă meditaţie. Nu se mişcă la intrarea lui Searle, 
care strânse pahare şi ceşti, aranjă nişte măsuţe şi se 
retrase în linişte cu tava plină de veselă. 

Phil Engold umbla prin casă căutându-şi butonul de onix. 
Donald şi Jill se retrăseseră într-un vestibul comod 
prevăzut cu perne, aflat lângă sufragerie. 

— E o chestiune foarte serioasă, Jill, murmură Donald. 
Un adevărat mister. 

— Da, mi-am dat seama, răspunse Jill. Sunt foarte 
speriată şi... Doamne, ce-a fost asta? 

— Ce? 

— N-ai auzit un zgomot surd? 

— Nu. Eşti nervoasă. Aud doar maşina poliţiei pe şosea. 
Au şi sosit. 

Ţârâitul stins al unei sonerii răsună în bucătărie. Nu se 
întâmplă nimic. Soneria se auzi din nou. 

— Precis că Searle s-a dus să supravegheze dinamul, 
comentă Donald ridicându-se. Mă duc eu să deschid. 

Când intră în vestibul, Engold ieşea din debara 
îndreptându-se spre uşă. Afară se auzeau voci. Engold, 
auzindu-l pe Donald, se întoarse. 

— Bună, Greydon! controlam buzunarele pardesiului 
când am auzit că vine poliţia. Unde s-o fi dus Searle? 

Donald deschise uşa şi intrară doi bărbaţi şi o femeie. 

— Sunt inspectorul Rigley, spuse cel mai înalt dintre 

bărbaţi. Acesta este sergentul Lake, iar aceasta este 
detectiva Mary Rollins. Sir John Malmsey? 

— Vă aşteaptă, răspunse Donald, salutându-i. Eu sunt 
doctor Greydon, un invitat. Vă rog să binevoiţi să veniţi pe- 
aici. 

Inspectorul, un funcţionar de poliţie rurală, cu părul 
roşu, foarte competent, insistă să vină şi familia Ordley. 

— Asta-i tot ce mai lipsea, declară mătuşa Prudence. 

Odată adunaţi cu toţii, le spuse să se aranjeze exact cum 
au fost când s-a stins lumina. 

— Cineva dintre dumneavoastră a auzit ceva? întrebă 
Rigley. 

— Da, eu am auzit parcă un trosnet, răspunse Donald. 

— Eu eram! 

Toţi ochii se îndreptară spre Dick Hatherton. Tânărul 
expert în probleme financiare îşi scosese bricheta. Părea 
foarte ruşinat. 

— Ce făceaţi? întrebă inspectorul, bănuitor. 

— [Incercam să-i smulg o scânteie porcăriei ăsteia 
blestemate. Dar n-a fost chip. 

— Hmmm! Va trebui ca toţi să vă supuneţi unei noi 
percheziţii, anunţă inspectorul. Care sunt servitorii 
dumneavoastră, sir John? 

— Searle şi soţia lui. 

— Aş dori să-i văd. 

— Doamna Searle nu este, domnule inspector îl informă 
Jill. După ce a spălat şi a frecat argintăria, am lăsat-o să se 
ducă în sat să-şi vadă nepoata. 

— Atunci va trebui s-o scoatem din cauză. Sunteţi bun să 
sunati, sir John! 

Dar Searle nu răspunse. Sir John sună, dar în zadar. Nici 
urmă de majordom. 

— Mă duc să-l caut? propuse Donald. 

— Da, răspunse Rigley. Mergem împreună domnule. 

Se întoarse spre sergent. 

— Lake, poţi să-i percheziţionezi pe domnii aici de faţă. 
O simplă formalitate, desigur. lar dumneata doamnă 
Rollins, du-le pe doamne sus şi fă acelaşi lucru. 

Donald se îndreptă spre bucătărie. Dar se opri atât de 
brusc în uşa acesteia, încât inspectorul care îl urma se 
ciocni de el. 

Searle zăcea pe ciment, cu faţa în jos, cu mâinile de-a 
lungul corpului. O tavă cu o sticlă şi paharele se aflau 
lângă chiuvetă, iar în ea o cafetieră de argint. 

— Da, un atac... O lovitură în cap, răspunse Donald, 
îngenunchind lângă victimă. 

Trecură două ore până când se ivească certitudinea în 
sufletul lui Donald. Îl îngriji pe Searle, care îşi reveni 
repede după lovitura suferită. Dormitorul majordomului se 
afla lângă bucătărie. Donald îl culcă şi îi spuse soţiei, mai 
târziu, când a ceasta se întoarse, să rămână trează până 
când el îi va face ultima vizită pacientului. 

— Să nu speli şi să nu strângi nimic, adăugă. Să nu pui 
mâna pe nimic. Lasă totul aşa cum e. 

Declaraţia lui Searle nu risipi îndoielile poliţiei. Lăsase 
tava în vestibul şi se pregătea să golească cafetiera, când 
cineva se apropie pe furiş pe la spate, şi-l lovi cumplit în 
moalele capului. Nu mai ştia nimic până când se trezi în 
patul său. Găsiră uşa de la bucătărie închisă, fără cheie pe 
dinăuntru sau pe dinafară. Dar asta fu lămurită de Searle. 
Când plecase, soţia lui luase cheia cu ea. 

Inspectorul Rigley fu de părere că cineva plănuise să 
fugă pe acolo, dar uşa încuiată îl împiedicase. Repetă că 
absolut nimeni nu trebuia să iasă din casă, drept pentru 
care trebui să-l tempereze pe Engold, care se încăpăţâna la 
supărare, după exprimarea sa. 

Se apropia miezul nopţii când poliţia termină de 
percheziţionat camerele oaspeţilor şi bagajele acestora. Nu 
găsi nimic. Lăsându-l pe sergentul Lake de sentinelă la 
intrare, inspectorul şi ajutorul său feminin plecară. 

Donald tocmai îi urase noapte bună lui Jill şi se îndrepta 
spre camera lui Searle, când Dick Hatherton îl opri. Şi 
tocmai ce îi spuse Hatherton, corelat cu câteva lucruri 
observate de el, îl conduse la dezlegarea misterului. 

Donald o găsi pe nevasta lui Searle muncind la 
bucătărie, iar pe soţul ei dormind profund. Primise multe 
vizite, îi explică buna femeie, în care o întrebaseră de 
Searle. 

— Mai ales domnul Engold era foarte îngrijorat pentru 
el. A venit de trei ori. Este un domn foarte amabil. 
Închipuiţi-vă că s-a oferit să mă ajute la spălatul farfuriilor. 
Dar eu i-am spus că aveam alte ordine. 

— Ai făcut foarte bine, doamnă Searle, răspunse Donald. 

Femeia se retrase. În timp ce auzi trosnetul uşor al 
broaştei de la dormitorul lor, Donald închise pe jumătate 
uşa de la bucătărie şi se îndreptă spre chiuvetă. Deşi 
ipoteza sa se dovedise corectă, probabilitatea de a găsi 
vreo probă era foarte mică. i 

În cafetieră mai era puțină cafea. Incercă s-o verse, dar 
ciocul părea astupat. Intoarse cafetiera cu gura în jos, goli 
astfel şi privi zațul, apoi interiorul vasului. Nu găsi nimic. 
Luă o periuţă fină de sârmă de pe cuieraş şi o băgă în 
ciocul curbat. Periuţa întimpină rezistentă în partea 
curbată. Continuă să împingă şi un obiect mic căzu cu 
zgomot în cafetiera goală. 

Tocmai scosese acest mic obiect, când un zgomot uşor îl 
puse în alertă. Erau paşi pe scări, paşi furişaţi... 

Puse la loc peria de sârmă, stinse lumina, aprinse o 
lanternă şi intră într-un dulap mare folosit pentru 
păstrarea măturilor şi cârpelor de praf, după care stinse 
lanterna. N-a trebuit să aştepte prea mult. 

Uşa bucătăriei se deschise împinsă de cineva pe care 
Donald nu putu să-l vadă. În clipa următoare, intrusul 
aprinse lumina. Purta pijama şi un halat de mătase. Pe o 
etajeră se afla un şir de cutii de metal lăcuite cu alb. 

Bărbatul luă una pe care scria „orez”. 

Scoase un obiect strălucitor. Era „Talismanul” familiei 
Malmsey. 

Pandantivul fusese umed pentru că îl şterse cu o cârpă 
de bucătărie agăţată de uşă. Donald îşi aduse aminte că 
văzuse multe pete închise la culoare pe această cârpă când 
Rigley şi cu el îl găsiseră pe Searle căzut pe jos. Dar 
inspectorul nu dăduse importanţă acelor pete. 

Acum se petrecu ceea ce Donald se aştepta. Vizitatorul 
puse bijuteria într-un buzunar al halatului şi apoi se 
îndreptă spre chiuvetă. Se aplecă spre cafetieră, o scutură 
şi se uită la sita de scurgere... Atunci, după ce văzu peria 
de sârmă, o luă şi o băgă în ciocul cafetierei, cum făcuse 
Donald. 

Donald ieşi din dulapul cu mături. 

— Bună, Engold! 

Engold se întoarse cu repeziciune. 

— Îţi mulţumesc că mi-ai arătat locul unde ai ascuns 
briliantul, continuă Donald. Nu, să nu-ți faci probleme 
pentru butonul rupt. E la mine. Şi ai grijă ce faci. Dacă 
încerci să fugi, te previn că nu vei ajunge departe... Afară 
se află de pază un poliţist. 

O lumină cenuşie începea să se filtreze prin obloane 
când se termină discuţia din biroul lui sir John Malmsey. 
Trei persoane participaseră la ea: sir John, Jill şi Donald. 

— A meritat cu vârf şi îndesat ceea ce i s-a întâmplat, 
spuse Jill cu hotărâre. Cui să-i treacă prin minte aşa ceva, 
Donald! Ce nebunie! E 

— Un impuls de moment, fără îndoială, Jill. Întunericul a 
făcut tentaţia şi mai mare. A luat pandantivul, imediat şi-a 
dat seama că toţi vom fi percheziţionaţi şi l-a aruncat în 
cafetieră. Dacă ar fi fost găsit acolo s-ar fi presupus că 
oricare dintre noi putea fi vinovat. Dacă nu s-ar fi găsit, 
trăia cu speranţa că îl va recupera. 

— Oh! 

— Ceea ce el nu ştia, adică, ceea ce n-a aflat decât după 
aceea, era că atunci când şi-a sumes mâneca pentru a 
putea băga mâna în cafetieră i s-a deschis butonul de la 
manşetă şi o parte din el căzut în cafea la fel ca briliantul... 

— Mi-ar place să ştiu când a început să bănuiască ce se 
întâmplase cu butonul, spuse sir John, râzând printre dinţi. 
Banditul! 

— Când a observat ceea ce văzusem şi eu: o pată 
maronie pe manşeta cămăşii. Manşeta atinsese cafetiera 
când a băgat bijuteria înăuntru. 

— Aha! 

— Engold trebuia să acţioneze repede înainte de sosirea 
poliţiei. Era unica lui şansă. Dumneata, sir John, n-ai ieşit 
nici o clipă din micul salon. Dar când Searle a luat tava, lui 
Englod nu-i mai rămăsese altceva de făcut decât să 
acţioneze imediat. Risca să fie descoperit. Cum era firesc, 
îl pândea pe Searle şi văzând că acesta a luat cafetiera, a 
ieşit după el... 

— Şi atunci... 

— Odată ce Searle fu înlăturat, Engold răsturnă 
cafetiera şi din ea căzu briliantul... dar nu şi butonul! De 
bună seamă crezu că se înşelase.. şi că pierduse butonul în 
altă parte. Oricum, îşi luă măsuri de precauţie, căci poliţia 
sosise deja. Puse bijuteria în cutia de orez. 

— De ce nu a păstrat-o la el? 

— S-a gândit că nu ar fi putut ieşi cu ea, odată ce poliţia 
se afla la uşă, şi ştia că toţi vor fi percheziţionaţi încă o 
dată. Prin urmare, ieşi pe furiş în vestibul şi se ascunse 
într-o debara. Restul îl ştiţi. Chiar în noaptea asta am aflat 
motivele pentru care a comis această faptă. 

— Ce motive? mârâi sir John. 

— În primul rând, după cum mi-a povestit Dick 
Hatherton, Engold nu era bine văzut în cercurile 
financiare. Unele dintre tranzacţiile sale mai recente au 
atras atenţia Scotland Yard-ului. Se bănuieşte că este un 

cumpărător ilegal de diamante. Nu se mai bucură de nici o 
încredere... Şi se află în pragul falimentului! 

— Oho! 

— Ín al doilea rând, Hatherton mi-a spus că a aflat de la 
Molly că Engold te-a cerut în căsătorie, Jill. 

— N-am vrut să afli, Donald, spuse Jill. M-am gândit că 
te-aş fi necăjit... 

— Chiar că m-a necăjit! Dar, dacă ne gândim bine, omul 
ăsta a pierdut două bijuterii: „Talismanul” şi pe tine. 

— Ascultă, Johnstone, cred că tânărul doctor Badling se 
pregăteşte să-l omoare pe unchiul său. Dar nu am nici cea 
mai mică idee de cum are de gând s-o facă şi cum am 
putea să-l împiedicăm. 

Astfel îmi vorbi A.B.C. Hawkes într-o dimineaţă când ne 
luam micul dejun în chalet-ul nostru din Sussex, şi am fost 
foarte surprins de ceea ce mi-a spus. Dintre toţi vecinii 
noştri, cred că cel care îmi plăcea cel mai mult era 
colonelul Badling. Bătrânul domn obişnuia să ne viziteze 
aproape în fiecare dimineaţă şi după o entuziastă dar 
profană inspecţie a grădinii lui A.B.C., se aşeza pe un 
fotoliu şi stătea cu noi de vorbă vreo jumătate de oră. Cred 
că se descurcase foarte bine în armată, la tinereţe, căci 
fusese recomandat de două ori pentru a primi Crucea 
Victoriei; pe lângă asta, se dovedise a fi un administrator 
abil când făcuse parte din unul dintre acele guverne 
militare din coloniile mai îndepărtate ale imperiului 
britanic. Dar rămăsese în el prea puţin din fostul soldat cu 
excepţia poate a ţinutei şi a simțului strict al onoarei: se 
transformase într-un bătrân binevoitor care detesta cu 
hotărâre tot ce era legat de militarism. Mă amuza mult 
ascultându-i pe el şi pe A.B.C. lansându-se într-una dintre 

frecventele lor discuţii despre viitorul război. 

Colonelul susţinea că armamentul şi armatele nu mai 
erau necesare şi că se putea obţine cu uşurinţă pacea şi 
menţine ordinea cu ajutorul unei cooperări amicale între 
oamenii inteligenţi ai tuturor naționalităților. A.B.C. îi 
dădea replica pe un ton glumet că proporţia oamenilor 
inteligenţi era atât de mică în toate ţările încât ar fi fost o 
prostie să te bazezi pe influenţa lor în a rezolva aceste 
probleme. Sugera că ar fi posibil un mijloc mai bun pentru 
a împiedica neînțelegerile, acela de a răspândi 
cunoştinţele războiului ştiinţific astfel încât beligeranţii cei 
mai proşti să şovăie înainte de a se expune unor asemenea 
pericole, ca aceea reprezentate de gazele otrăvitoare, 
bombele chimice, bacteriologice şi atomice. 

Discuţia nu se termină niciodată fiindcă idealismul naiv 
al colonelului şi cinismul practic al lui A.B.C. nu se puteau 
pune de acord nicicând. Cred că nici unul dintre cei doi nu 
dorea să se termine aceste polemici, căci astfel aveau un 
motiv permanent de a conversa. Dar începusem să-l vedem 
mai puţin pe colonelul Badling când nepotul său venise să 
locuiască împreună cu el. 

Tânărul Clive Badling nu ne era simpatic, iar el părea că 
nu vede cu ochi buni prietenia noastră cu unchiul său. Fiul 
fratelui mai mic al colonelului, rămas orfan, avea vreo 
douăzeci şi cinci de ani şi un trecut care nu-i făcea cinste. 

După câte ştiu, unchiul său îi plătise studiile şi odată 
ajuns medic acelaşi bătrân unchi îl instală într-un cabinet 
medical la Londra; dar, nefăcându-şi datoria cum ar fi 
trebuit, pacienţii săi îl părăsiră unul câte unul şi, după ce 
se amestecă într-o afacere dubioasă, îşi părăsi cabinetul 
pentru a se muta la Sussex şi pentru a trăi ca oaspete al 
bunului său unchi. 

Nu te privea niciodată în ochi când discutai cu el; părea 
mereu murdar şi dezordonat şi îi lipsea cu desăvârşire 
purtarea afabilă care îl caracteriza pe unchiul său. În 

orăşel toţi îl detestau şi dacă nu ar fi existat popularitatea 
colonelului, probabil că nimeni nu l-ar fi băgat în seamă. 
Aşadar, îl acceptam de nevoie. Chiar şi bătrânul militar îşi 
dădea seama de puţina simpatie de care se bucura tânărul. 

— Sunt un bătrân solitar, domnule Hawkes, îi spuse într- 
o zi lui A.B.C., dar sper să-i pot fi folositor nepotului meu. 
Nu vreau să-i dau bani, căci n-ar face altceva decât să-i 
cheltuiască aiurea. Dar faptul că locuieşte aici cu mine îl 
va ajuta să se echilibreze puţin, astfel încât cu timpul 
comportarea lui se va îmbunătăţi. Apoi, după moartea mea, 
va fi învăţat deja să folosească aşa cum trebuie ceea ce îi 
voi lăsa prin testament. Pe lângă asta, mi se pare avantajos 
să am un medic în casă; nu mai sunt tânăr şi bătrânul meu 
corp are nevoie de îngrijiri. Dacă pot să-l ajut să se 
schimbe, domnule Hawkes, ne va fi ambilor de mare 
ajutor. 

Dar oricâtă bunăvoință am fi avut nici unul dintre noi nu 
am fi reuşit ca Clive Badling să devină mai agreat şi nici nu 
am fi reuşit să-l convingem să devină mai puţin ursuz cu 
vecinii. 

La puţin timp după aceea, sănătatea bătrânului începu 
să se şubrezească. Primul semn a ceea ce se întâmpla l-am 
avut într-o dimineaţă când, în timp ce dormitam în 
hamacul din apropierea ferestrei, am auzit voci furioase. 

— Domnule doctor, mă întrebaţi de ce vreau să-l văd? 
spuse A.B.C. 

— Da, domnule, răspunse o voce aspră după care l-am 
recunoscut pe Clive Badling. Nu doresc să vă văd şi nici să 
vă amestecați în treburile mele. 

— Îmi dau seama de asta, răspunse A.B.C., şi tocmai de 
aceea cred că este de datoria mea să vă atrag atenţia. 
Poate vă interesează să aflaţi că am făcut unele cercetări 
asupra problemelor pe care le-aţi avut la Londra. După 
părerea mea, aţi avut noroc să scăpaţi de ele fără să fiți 
arestat. Dacă medicul acela străin ar fi fost la fel de 

perspicace precum era de vorbăreţ, aţi fi avut de suportat 
consecinţe mult mai grave. 

— Nu fiţi idiot! exclamă tânărul. 

— Nu prea îmi stă în obicei, amice. De aceea, vă 
avertizez că dacă i se va întâmpla ceva unchiului 
dumneavoastră atâta timp cât locuiţi la el, mă voi ocupa 
personal şi voi cere să i se facă autopsie. 

— Credeţi că sunt un asasin? mârâi tânărul medic. 

— Da, un prezumtiv asasin. Fără doar şi poate. Nu 
încercaţi să mă contraziceţi. În ciuda vârstei mele, sunt 
mai tenace decât vă închipuiţi şi vă voi urmări până în 
pânzele albe. Aveţi grijă de sănătatea unchiului 
dumneavoastră, în caz contrar, veţi regreta ziua în care v- 
aţi născut. La revedere. 

O uşă se închise cu violenţă, şi o clipă mai târziu Clive 
Badling ieşi blestemând. 

Poate a fost doar o coincidenţă; dar am observat că 
începând cu această zi sănătatea colonelului s-a 
îmbunătăţit rapid astfel încât bătrânul arăta ca înainte. 

Incet, încet, incidentul mi s-a şters din minte. Şi am 
început să cred că prietenul meu exagerase cu bănuielile 
sale, căci Clive Badling părea a fi mai prietenos ca 
niciodată, şi adeseori îl însoțea pe unchiul său când acesta 
ne vizita. Totuşi, în orăşel se zvonea că tânărul era din ce 
în ce mai înglodat în datorii de pe urma pariurilor făcute şi 
faţă de creditori. 

— Nepotul meu este un medic bun, domnule Hawkes, 
spuse colonelul într-o dimineaţă când venise să ne viziteze 
singur. În cele din urmă, a descoperit de ce sufăr. Sunt 
bolnav cu ficatul şi mi-a recomandat regim. Uitaţi-vă la 
mine! Nu m-am mai simţit atât de bine de multă vreme. 
Dacă vreodată vă veţi simţi rău, adresaţi-vă lui Clive. 

— Ce regim v-a prescris? întrebă A.B.C., fără a acorda 
atenţie ultimei fraze a musafirului nostru. 

— Este foarte simplu. N-am voie să mănânc nimic prăjit, 

nimic care să conţină ouă şi nici să beau vin sau altă 
băutură alcoolică. Asta este totul, deşi vă mărturisesc e 
cam greu să respect această dietă, spuse bătrânul 
surâzând. Vă spun sincer, dacă există ceva care îmi place 
la nebunie, apoi aceea este o omletă pe cinste şi un pahar 
de vin de Porto. Dar zău că merită să renunţ la ele pentru a 
mă simţi aşa de bine ca acum. 

— Asta-i tot tratamentul, domnule colonel? am întrebat. 

— Nu. Mai îmi face şi nişte injecții. Cred că sunt cu 
stricnină. Adevărul este că m-am înviorat mult. 

M-am uitat cu coada ochiului la A.B.C., dar el nu mi-a 
acordat nici o atenţie. 

— M-am întrebat adesea de ce noi, englezii, nu 
renunţăm la vinul de Porto pentru a bea în schimb 
stricnină, în doze mici, desigur, spuse prietenul meu. Este 
mult mai sănătos şi cred că nici gustul nu e mult mai rău. 
La urma urmei, nu ne plac vinurile dulci şi totuşi bem vinul 
de Porto care este cel mai dulce dintre toate. 

Colonelul izbucni în râs. 

— Vinul de Porto este o instituţie în ţara noastră, 
domnule Hawkes. Dacă dumneavoastră sunteţi pasionat 
după acest vin, şi îmi închipui că sunteţi, în ciuda a ceea ce 
spuneţi, veţi fi de acord că infinita varietate a vinului de 
Porto constituie secretul bunătăţii sale. Sorturile de 
şampanie seamănă mult între ele sau diferă foarte puţin, în 
schimb, varietatea diferitelor soiuri de vinuri de Porto este 
enormă. În plus, în cazul meu, am alt motiv pentru a fi 
pasionat de acest vin. Nu v-am vorbit niciodată despre cina 
noastră Lakdoo? 

— Ce fel de cină? am întrebat eu. 

— Lakdoo este un sat din Tibet, domnule Johnstone. Nu 
mă surprinde că n-ai auzit niciodată pomenindu-se de el, 
căci foarte puţini oameni îl cunosc. Dar eu n-am să-l pot 
uita niciodată, căci acolo era să mor acum treizeci de ani. 

— Povestiţi-ne cum aţi păcălit moartea, stimate domnule 

colonel, îi ceru A.B.C. 

Bătrânul se cuibări în fotoliu şi ne povesti întâmplarea. 

— Lakdoo este un sat cu douăzeci de case şi două sute 
de mirosuri, toate neplăcute, începu el. Este aşezat într-o 
vale în apropiere de Gilgit, unde se află foarte multe roci şi 
râurile cele mai reci pe care le-am văzut vreodată. În 
timpul zilei, e destul de cald pentru a mai putea respira în 
voie, în vreme ce noaptea temperatura coboară sub zero 
grade şi bate un vânt tăios ca un brici. Este o climă 
neplăcută, dar nu atât de neplăcută precum locuitorii 
regiunii..., deşi aceştia nu erau atât de răi ca vecinii lor din 
văile din apropiere pe care noi nu îi cunoşteam. 

Eu împreună cu doi ofiţeri subalterni de-ai mei ne-am 
hotărât să folosim autorizaţia pentru a merge să vânăm 
urşi în L.akdoo, şi în prima noapte când am ajuns acolo 
dispărură toţi shikaris! şi călăuzele noastre. Probabil i-au 
anunţat să fugă, căci dimineaţa am descoperit că un grup 
de băştinaşi se refugiaseră pe o colină de pe care se vedea 
tot satul şi aşteptau ca să ieşim pentru a ne putea omori. 

Noi eram găzduiţi într-un fort de piatră aflat la o 
anumită distanţă de Lakdoo şi de câte ori deschideam 
poarta trăgeau spre noi mai multe gloanţe. Cel mai rău era 
că aveam doar două damigene pline cu apă şi ne 
despărţeau vreo patru sute de metri de malul râului. Ne 
aflam deci într-o capcană din care nu puteam scăpa. Nu 
puteam ieşi de acolo, iar băştinaşii nu doreau să încerce să 
ne asalteze. Singurul lucru pe care îl făceau era să se 
instaleze comod în adăpostul lor şi să aştepte până să ni se 
termine apa. 

Ne-am raţionalizat apa, dar cele două damigene nu ne 
puteau ţine prea mult cu atâta căldură. Pe scurt, vă voi 
spune că veni clipa în care damigenele se goliră şi ne 
rămase doar o sticlă cu vin de Porto cu care să ne potolim 

setea eu şi subalternii mei. Luasem cu noi vinul cu intenţia 
de a sărbători vânarea primului urs. Dar, neavând altă 
soluţie, ne-am hotărât s-o bem şi să murim luptând. Vă 
asigur că ne-a căzut foarte bine. După ce l-am băut ne-am 
dat mâna şi ne-am pregătit să plecăm imediat ce se va lăsa 
întunericul. 

Domnilor, faptul că mă aflu aici dovedeşte că s-a 
întâmplat ceva neaşteptat. Vreunul dintre locuitorii din 
Gilgit aflase probabil de primejdia în care ne aflam, căci, 
când am deschis uşa pentru a ieşi la luptă, am auzit un 
zgomot teribil pe colină făcut de un alt trib care i-a pus pe 
fugă pe asediatorii noştri şi astfel ne-am salvat. Cei doi 
prieteni şi cu mine am jurat că atâta timp cât vom trăi să 
cinăm împreună pentru aniversarea acelei ultime nopţi şi 
să bem o sticlă din acelaşi vin de Porto pe care îl avusesem 
atunci. Am avut noroc. Trăim cu toţii şi ne simţim destul de 
bine; unul dintre noi este general, altul este în guvern, iar 
eu... după cum vedeţi. Acum înţelegeţi ce înseamnă pentru 
mine să nu pot să beau din vinul de Porto la următoarea 
noastră cină Lakdoo. 

A.B.C. zâmbi auzind aceste ultime cuvinte. 

— Păcat! spuse. 

— Într-adevăr păcat, confirmă musafirul nostru clătinând 
din cap cu tristeţe. 

Nu l-am mai văzut câteva zile, dar în acest răstimp 
gazda noastră ne-a amintit noul regim al colonelului. Într-o 
dimineaţă, scuzându-se că ne-a servit cârnăciori în loc de 
ouă la micul dejun, spuse: 

— Asta se întâmplă datorită doctorului Badling. A venit 
azi-dimineaţă să-l vadă pe soţul meu şi a cumpărat toate 
ouăle pe care le aveam iar soţul meu şi-a dat seama că 
pentru dumneavoastră nu a mai rămas nici unul. Doctorul 
a cumpărat foarte multe ouă în ultima vreme. 

M-am uitat la prietenul meu. 

— De ce are nevoie de atâtea ouă când colonelul nu 

poate să le mănânce? l-am întrebat. 

El dădu din umeri fără să-mi răspundă. 

După o zi sau două gazda noastră abordă din nou acest 
subiect. 

— Doctorul Badling ăsta mi-a ruinat găinile, îi spuse 
prietenului meu. Aruncă atâtea coji de ouă în coteţul 
nostru încât o să-mi pierd toate găinile. 

— Credeam că cojile de ouă sunt bune pentru găini, am 
intervenit eu. Nu le ajută să facă ouă cu coaja mai 
rezistentă? 

— Coaja pisată nu le face rău, domnule, răspunse 
femeia, dar dacă înghit bucăţi mari, aşa cum le aruncă 
doctorul în coteţ, se vor obişnui să-şi mănânce propriile 
ouă. l-am spus acestui tânăr „Dacă vreţi să-mi cumpăraţi 
atâtea ouă, nu trebuie să le aruncaţi coaja găinilor mele”. 

Ultima oară când colonelul a fost la noi în vizită, A.B.C. 1- 
a întrebat dacă îşi schimbase regimul. 

— Nu, domnule Hawkes, nu l-am schimbat, i-a răspuns 
bătrânul, şi te asigur că mă simt din ce în ce mai bine. Nu 
vi se pare că am o mină bună? N-am mâncat ou sub nici o 
formă de vreo lună, nimic prăjit şi nici nu am pus picătură 
de alcool în gură. Dar merită, nu? Priviţi-mă! Mă simt cu 
douăzeci de ani mai tânăr! 

Apoi ne surprinse adăugând că nepotul său avea nevoie 
de o schimbare de aer şi se gândea să facă o călătorie de 
vreo lună în Indiile Occidentale. În loc să rămână singur 
acasă la el, colonelul ne întrebă dacă îi permiteam să stea 
cu noi în timpul absenței doctorului Badling. 

— Dar cum rămâne cu tratamentul şi  injecţiile 
dumneavoastră, domnule colonel? întrebă A.B.C. 

— Clive spune că nu este nevoie să-l urmez cât timp va 
lipsi el, deşi trebuie să continui regimul ca să mă simt 
mereu la fel de bine ca acum. 

Ne-am înţeles deci ca bătrânul să locuiască împreună cu 
noi pe perioada cât va dura călătoria nepotului său. Cu o zi 

înainte de a se muta la noi, gazda noastră ne dădu o veste 
care ne puse pe gânduri. Ne spuse că tânărul Badling 
promisese unor persoane din sat, inclusiv unui cămătar din 
Coppsmere căruia îi datora mulţi bani, că le va plăti 
tuturor de îndată ce se va întoarce din călătorie. Atunci mi- 
a făcut A.B.C. observaţia de care am pomenit la începutul 
acestei povestiri: 

— Ascultă, Johnstone, cred că tânărul doctor Badling se 
pregăteşte să-l omoare pe unchiul său, zise când 
proprietăreasa ieşi din cameră. 

Adăugă cât de mult l-ar fi avantajat pe nepot dacă 
moartea ar fi survenit în timpul absenței sale şi, chiar mai 
mult, dacă în această perioadă colonelul era oaspetele 
nostru. 

— Ce legătură are una cu alta? am întrebat. Dacă i-a 
administrat unchiului său vreo otravă cu acţiune lentă, 
totul va ieşi la iveală la autopsia cu care l-ai ameninţat pe 
tânăr. Şi nu este posibil să fi plătit un asasin care să-i facă 
de petrecanie colonelului, căci nu trăim într-o societate de 
criminali. Pe lângă asta, îmi închipui că în afară de ouă şi 
prăjeli, musafirul nostru va bea şi va mânca aceleaşi 
lucruri ca şi noi. 

A.B.C. fu de acord cu mine. 

— Totuşi, sunt aproape sigur că pune la cale ceva 
necurat. Drept urmare, noi trebuie să-i dejucăm planurile 
şi primul lucru pe care îl avem de făcut este să ne 
încredinţăm dacă acest individ nesuferit se îmbarcă într- 
adevăr şi pleacă în călătorie. Asta, cel puţin, ne va uşura 
de nevoia de a sta în alertă în cazul în care va exista vreo 
tentativă directă de asasinat împotriva prietenului nostru. 

După vreo două zile, am primit un mesaj din 
Southampton în care ni se comunica plecarea lui Clive 
Badling în călătorie. A.B.C. îşi luă o măsură de prevedere 
şi trimise căpitanului vasului o telegramă prin care îl ruga 
pe acesta să-l informeze dacă tânărul şi-ar întrerupe 

călătoria în vreun port de unde ar putea să se întoarcă pe 
furiş în Anglia. După ce făcu asta, se simţi mai liniştit. 

Trecuseră două săptămâni fără să se întâmple nimic 
care să dea de gândit că viaţa colonelului ar fi în pericol. 
Bătrânul se adaptă cu uşurinţă obiceiurilor noastre şi când 
A.B.C. trebuia să plece la Londra pentru afaceri, eu 
rămâneam întotdeauna acasă pentru a avea grijă de 
prietenul nostru. Deşi, eu nu-mi făceam nici cea mai mică 
idee de pericolul de care trebuia să-l ferim, cum cred că i 
se întâmpla lui A.B.C. 

Am avut momente în care am crezut că bănuielile 
noastre în privinţa nepotului erau nefondate; totuşi, ne-am 
hotărât să nu ne slăbim vigilenta. 

La sfârşitul primelor două săptămâni, când sosi 
momentul sărbătoririi cinei Lakdoo din fiecare an, prin 
care colonelul şi prietenii lui îşi aniversau salvarea 
miraculoasă, A.B.C. şi cu mine l-am convins să ne dea voie 
să ne ocupăm noi de pregătirea meniului, datorie care îi 
revenea lui din patru în patru ani. 

— În acest fel, putem fi siguri că nimeni nu va manevra 
alimentele, îmi spuse A.B.C. Pe lângă asta, cum cina se va 
pregăti la cafeneaua Napoleon, voi da instrucţiuni 
patronului ca mâncarea să fie gătită de cel mai de 
încredere bucătar pe care îl are şi să fie servită de 
ospătarii pe care îi cunoaşte cel mai bine. Astfel, vom fi 
siguri că mâncarea nu-i va putea face rău colonelului. E 
adevărat că a insistat să se bea vin de Porto, pentru că 
acesta era motivul reuniunii; dar şi aici mi-am luat 
asigurări că nimeni să nu pătrundă în pivniţă până în 
momentul în care vinul va fi scos de acolo. 

— Crezi că cina i-ar oferi doctorului Badling ocazia de a-i 
pricinui vreun rău unchiului său? am întrebat. 

— Adu-ţi aminte de ouă, bătrâne. În ele se află pericolul, 
îmi răspunde A.B.C. 

L-am rugat să fie mai explicit. 

— Nu e doar o bănuială de-a mea, mărturisi atunci. Dar, 
sincer să fiu, nu văd altă posibilitate. Să presupunem că 
doctorul Badling a folosit toate ouăle pe care le-a cumpărat 
de la gazda noastră pentru a prepara o soluţie pe care i-a 
injectat-o unchiului său. Ştim că nu s-au mâncat ouă în 
casa lor de când colonelul a început regimul; totuşi nepotul 
său le-a strâns în mare cantitate şi trebuie să le fi folosit la 
ceva. Să presupunem că le-a folosit pentru a prepara 
injecții pe care le-a făcut colonelului. 

— Şi ce-ar fi rău în asta? m-am interesat eu. 

— Trebuie să ştii că unele persoane sunt, de felul lor, 
sensibile la diferite alimente, şi dacă le mănâncă le apare 
numaidecât o urticarie sau alt simptom al alergiei. Această 
sensibilitate obişnuită este un fenomen bine cunoscut. 

— Da. Cumnatul meu se îmbolnăveşte dacă mănâncă 
vara căpşuni. 

— Exact. Fireşte, aceste persoane se pot vindeca dacă li 
se aplică un tratament din substanţa nocivă în doze 
adecvate. De exemplu, în cazul în care căpşunile îţi produc 
urticarie, dacă ţi se aplică un tratament cu extract de 
căpşuni, vei deveni imun la efectul lor. 

— Foarte bine, i-am răspuns. Dar mi se pare greu de 
imaginat ca doctorul Badling să fi încercat să-l imunizeze 
pe unchiul său la efectul ouălelor dându-i extract de ouă. 
Credeam că suntem de acord că, dacă se putea, acesta 
dorea să-i ia viaţa unchiului său şi să nu-l vindece. 

— Ajungem şi acolo, răspunse Hawkes. Tratamentul are 
două tăişuri. Cu administrarea dozelor de extract se poate 
imuniza o persoană, dar se poate obţine şi contrariul. 
Aplicându-i unei persoane normale doze foarte mici din 
orice substanţă, aceasta devine atât de sensibilă încât dacă 
înghite cantitatea cea mai mică din aceeaşi substanţă va 
avea o reacţie care îi poate fi fatală. 

L-am privit uluit. 

— Vrei să spui că individul i-a injectat colonelului doze 

foarte mici de extract de ouă gândindu-se că acesta va 
muri când va mânca un ou? 

— Nici nu e nevoie să mănânce un ou întreg. Dacă 
bănuielile noastre se adeveresc, va fi de ajuns ca bătrânul 
să înghită o cantitate foarte mică de ou sau din orice altă 
mâncare pregătită cu ouă. 

— Dacă-i aşa, de ce trebuie să-l prevină doctorul să nu 
mănânce ouă nici preparate din ou? întrebai eu. E de 
neînțeles, nu-i aşa? Să presupunem, de exemplu, că 
bătrânul mănâncă un ou şi moare... In cazul acesta, vom 
dovedi foarte uşor că nepotul său l-a asasinat. 

— În asta constă problema, răspunse A.B.C. Până acum 
n-am auzit de vreun asasin care să-şi prevină victima şi 
prietenii victimei despre metoda pe care vrea s-o 
folosească. Totuşi, presimt pericolul. Poţi fi sigur că voi 
insista să nu se servească ouă sub nici o formă la cina 
Lakdoo. Şi pentru a fi şi mai sigur, l-am convins pe colonel 
să fie de acord ca masa să fie servită într-unul din 
saloanele publice ale restaurantului, unde am rezervat o 
masă alăturată pentru tine. Din nefericire, în seara asta 
trebuie să ţin o conferinţă la Societatea Regală. 

— Nu crezi că pericolul poate veni de la vinul de Porto? 
m-am interesat. Poate ar fi bine să nu-l bea colonelul după 
ce s-a abținut atâta timp? 

— Atâta timp? spuse A.B.C. pe un ton glumet. Ţi se părut 
mult câteva luni? 

— Nu. Dacă nimeni nu pune nimic în vin, calităţile lui 
alcoolice nu pot avea nici un efect nociv asupra prietenului 
nostru. 

— Poate că tânărul Badling a aranjat ca altcineva să-i 
facă de petrecanie bătrânului, am sugerat eu. Poate unul 
dintre ospătari îi e complice. 

— Dumnezeu ştie! 

Hawkes se lovi cu palma peste frunte. 

— De unde o veni pericolul? Habar n-am! Totuşi, 

instinctul îmi spune că el există. 

Fireşte că nu l-am făcut părtaş pe colonel la temerile 
noastre. Când sosi ziua aniversării, l-am condus în oraş şi 
după ce Hawkes plecă la Societatea Regală pentru a-şi ţine 
conferinţa, eu am acceptat invitaţia bătrânului care dorea 
să mă prezinte prietenilor săi. Cel care făcea parte din 
guvern era o persoană înaltă şi slabă, cu fruntea lată şi 
gâtul foarte lung, care îşi exprima tot timpul părerile ale 
personale despre situaţia internaţională şi se văita că nu-i 
putea convinge pe colegii săi din guvern să-i urmeze 
sfaturile. Am înţeles că acest om nu putea avea intenţii 
rele în ceea ce-l priveşte pe colonel; era mult prea absorbit 
de problemele sale pentru a mai conspira împotriva vieţii 
altuia. În plus, doar un nebun ar fi încercat să-l folosească 
drept complice involuntar, căci era sigur că un asemenea 
complice ar fi dezvăluit tot, după ce ar fi dus la bun sfârşit 
ceea ce se aştepta de la el. 

Celălalt comesean, un general rubicond, era prea prost 
pentru a-l putea bănui drept complice voluntar sau 
involuntar al unui asasin. 

Ospătarii erau vechi cunoştinţe ale mele aşa încât erau 
mai presus de orice bănuială. Mai mult decât atât, patronul 
mi-a şoptit că el însuşi verificase ca instrucţiunile date de 
A.B.C. să fie urmate întocmai. 

În sfârşit, cei trei bătrâni se aşezară la masă, iar eu am 
ocupat un loc în apropierea lor. Astfel începu cina Lakdoo 
ca în fiecare an. Trebuie să atrag atenţia cititorului că, în 
timp ce îi observăm, mâhnit de cumplitul presentiment al 
unei iminente nenorociri, n-am avut deloc poftă de 
mâncare şi nu i-am onorat să gust din bucățele servite. 

A.B.C. întocmise un meniu excelent şi era evident că cei 
trei prieteni mâncau cu multă poftă. Oricât m-am străduit, 
n-am întrevăzut nici o posibilitate de a se duce la bun 
sfârşit nici o tentativă împotriva vieţii prietenului nostru. 
Pepenele, borşul, salata, fazanul, îngheţata şi brânza de 

Stilton..., toate acestea atrăgeau după sine mai degrabă o 
indigestie decât o otrăvire. Apoi sosi momentul în care 
patronul în persoană veni cu o sticlă de vin de Porto din 
acelaşi an cu vinul pe care îl băuseră cei trei prieteni cu 
atâţia ani în urmă, în micul fort tibetan, în timp ce îşi 
aşteptau moartea. 

Colonelul observă că mă uitam la el în timp ce ospătarul 
îi umplea paharul pe care îl ridică pentru a mă saluta. Cei 
trei bătrâni îşi strânseră solemn mâna şi ridicându-şi 
cupele admirară culoarea vinului vechi pregătindu-se să 
bea prima înghiţitură. 

În acea clipă se întâmplă lucrul de care mă temeam eu. 
După ce colonelul bău prima înghiţitură, păru că se sufocă 
şi paharul îi căzu din mână, vinul vărsându-i-se pe piept şi 
pe faţa de masă. Deveni livid, încercă să scoată un strigăt 
nearticulat şi corpul i se prăbuşi peste masă. 

M-am ridicat dintr-o săritură, fără să-mi pese de 
farfuriile care căzuseră pe jos datorită mişcării mele 
bruşte, şi am alergat spre prietenul meu. 

Dar cineva mi-o luase înainte şi l-am văzut pe A.B.C. 
aplecându-se în acea clipă peste corpul colonelului. In 
mână avea o mică seringă cu ajutorul căreia îi făcu 
bătrânului o injecție în braţ. 

La puţin timp după aceea, spre marea mea uşurare, 
colonelul păru că îşi revine. Respirația i se normaliză şi, 
mai repede decât mă aşteptam, se îndreptă în scaun. Cu 
ajutorul prietenilor săi şi al ospătarilor l-am dat, într-o 
cameră de la etaj şi sub îngrijirea lui A.B.C. şi a unui 
medic, care stătuse ascuns în restaurant, îşi reveni de-a 
binelea. 

Când, în sfârşit, pericolul trecuse, A.B.C. îi puse o mână 
pe braţ şi deşi i se adresă în şoaptă am putut să auzim 
perfect ceea ce spunea: 

— Stimate domnule colonel, trebuie să vă spun ceva 
foarte neplăcut. Mă tem că nepotul dumneavoastră faţă de 

care aţi fost atât de bun a încercat să vă omoare. 

Bătrânul protestă, dar A.B.C. continuă hotărât: 

— Ştiu că nu vă place să auziţi vorbindu-se de rău de 
nimeni şi cu atât mai mult despre doctorul Badling, dar 
sunt convins de ceea ce vorbesc. De asemenea, trebuie să 
vă mărturisesc că mai demult l-am avertizat pe nepotul 
dumneavoastră că dacă vi se va întâmpla vreun accident 
fatal mă voi ocupa personal de investigarea cazului şi că 
dacă bănuielile vor cădea asupra lui îl voi acuza de 
asasinat. Nu mă îndoiesc că s-a speriat de ceea ce i-am 
spus; vă amintiţi că v-aţi vindecat foarte repede de boala 
de care sufereaţi. Dar cum bănuiam că avea intenţii rele, 
am înţeles limpede că va încerca să găsească o metodă 
prin care să vă lichideze fără pericolul de a fi descoperit. 
Acum ştiu care e această metodă. Se ştie că nepotul 
dumneavoastră se află acum la mii de kilometri depărtare 
şi că e plecat de două săptămâni. Prin urmare, trebuie să-şi 
fi pus la punct planul înainte de a pleca. Domnule colonel 
vă voi explica îndată ceea ce a făcut. V-a injectat în vene 
un extract de ouă astfel că o simplă înghiţitură din acest 
aliment, sub orice formă ar fi fost, să vă fie fatală precum o 
otravă. Fireşte, admise A. B. C, dacă aţi fi murit după ce aţi 
fi mâncat un ou sau ceva preparat pe bază de ou, n-ar fi 
fost greu să se descopere cauza accidentului. El a fost mult 
mai subtil. El ştia că în timpul acestei cine veţi bea 
obişnuitul vin de Porto. Şi eu ştiam asta, dar vă 
mărturisesc că semnificaţia acestui amănunt mi-a scăpat 
până în momentul în care mi-am ţinut conferinţa la 
Societatea Regală. Tema mea era despre dezvoltarea 
televiziunii şi încă nu înţeleg cum de am dezlegat misterul 
în timpul discursului meu. Totuşi, aşa s-a întâmplat şi din 
această cauză mi-am lăsat auditoriul nedumerit când am 
ieşit în fugă din sală ca să ajung aici cât mai repede. 

— Dar cum de ai avut o seringă la tine, A.B.C.? l-am 
întrebat. 

— Oh, o port cu mine de câteva săptămâni. Mai exact, de 
când domnul colonel locuieşte la noi. Aveam în ea tot 
timpul adrenalină, care dă rezultate minunate, pentru a 
împiedica toate formele de şoc anafilactic, numele ştiinţific 
al efectelor produse prin înghiţirea unei substanţe de către 
o persoană supersensibilă... Ouăle, în cazul său. 

— Dar nu am mâncat ouă şi nici altceva pe bază de ouă, 
protestă din nou colonelul. 

— Să vedeţi, zise A.B.C., în timp ce ţineam o conferinţă 
pe o temă total diferită de acest subiect, subconştientul 
care nu făcea altceva decât să se gândească la acest caz, 
mi-a amintit dintr-odată că majoritatea producătorilor de 
vin de Porto limpezesc acest vin cu coji de ouă. O singură 
înghiţitură din acest vin ar fi fost suficient să vă omoare... 
datorită injecţiilor cu extract de ouă pe care simpaticul 
dumneavoastră nepot vi le-a administrat prevăzător. 

